
Posveta 


Ovu knjigu posvećuje pisac starini pjesniku, gospodinu 


JOVI ILIĆU 


uz ovo pismo: 


Babo! 


Prostrano je nebo, pod kojim pravedni Alahu klanjaju; golemo je carstvo, što ga 
je Alah Padišahu podijelio. Sedam mora dršću pod njegovim nogama; 
sedamdeset sedam milneta robuju mu, a sedam stotina sedamdeset sedam 
gradova okitili su mu carstvo i, preko toga još, Stambol legao na dva mora i na 
dva svijeta. Pa u tako prostranome carstvu, ima ti i gorostasnijeh planina i 
čarobnijeh jezera: mudrijeh derviša i lijepijeh žena; blistavijeh šedrvana i 
hladovitijeh teferiča; mirisnijeh bahča i tijesnijeh sokaka; visokijeh minareta i 
niskijeh toranja; tajanstvenijeh harema i toplijeh hamama; šarenijeh nargila i 
srmali altipatlaka; ćetene halve i rumenijeh portokala; misnijeh pilava i modrijeh 
maslina. I već što ti nema, i zenđina, i fukare, i bijesna i pokorna, i rzlija i r'suza, 
i insana od svake ruke, i od svakojaka adeta i dina. 


E, pa pod tako širokijem krovom, kao što je Padišin, gdje se sav taj insan 
komeša; gdje se sve te slike viđaju i priviđaju, što ti se nije desilo i što ti se neće 
desiti, i ono što je pisano i ono, Alaha mi, što nigdje pisano nije bilo. 


Ako sam što i zabilježio, nijesam sve još, a i ovoliko što sam mogao i umio, u 
tebe sam, babo, knjigu izučio, pa zato tebi neka je ova knjiga i namijenjena. 


Halali, babo! 


U Seru, 1898. godine 


Nušić 


Prvi jašmak 
[1] 


Ispod širokog krova Bejtula-age kasapa iskupi se uvijek mnogo djece, sav 
komšiluk. Širok krov hvata gotovo polovinu sokaka, pa kad ima sunca, ladovina 
je, a kad je kiša, suvota je. Tek ne možeš nikad tu rahat proći od djece. Tu 
Bejtula-agina Ziniše, tu Jonuz Ismail-efendije ćatiba u nufuz-idare, pa troje djece 
telegrafdžijine, pa onda još neka dječurlija, te ne znaš koje je od kojega gore. To 
stane dreka, vika, dževa; more, penju se na plot, krše ćeramide, tuku se, i šta već 
ne čine. Ako pođe ko te protjera kravu, navale te joj čupaju dlaku da grade 
topke; ako prođe koji seljak s kolima, natovare mu se svi na srčanik, a već psu ili 


we o o oge 


Į ne znaš koje je nestašnije: dječaci jali djevojčići. Bejtula-agina Ziniše 
ponajnestašnija i najđavolastija. Ima joj tako jedanaest ili, biće, i dvanaest 
godina, živih očica a lakih nogu, pa kao košuta čas je ovamo a čas tamo. 
Jedanput se i potukla s Jonuzom Ismail-efendijinim te ga sveg izgrebala, a još je 
i komšija i zajedno odrasli. Ismail-efendija već petnaest godina sjedi u toj kući 
do Bejtula-agine, tu se Jonuz i rodio, jedva je godinu dana stariji od Ziniše, te su 
zajedno i rasla djeca. Ali čudo, nikad se nijesu trpjela. Tako Ziniše sjedi koji put 
u bahči s drugim djevojčicama, prostrle sidžade, podavile nožice, uzele kapak od 
kakve kutije te pjevaju i udaraju u kapak, kao bajagi to im def, a Jonuz preko 
plota pa tek punu šaku pijeska te među njih; ili, Bajram, pa Ziniše obuče nove 
dimije što joj teza[2] skrojila od crvenog lauraća, i tek što izađe na kapiju, a 
Jonuz šibljikom pljesne po bari, pa je blatom svu isprska; ili, koji put, ona ostavi 
nal'ne pred vrata, te potrči niz sokak s djevojčicama a on joj nal?ne baci na krov. 
A jedanput čak, kad je đuveč nosila na furunu, te metla tavu na glavu, a on je 
gurnuo te joj se tava prevrnula i cio đuveč sručio u oluk. 


A već ni Ziniše njemu nije ostala dužna. Koliko puta Jonuz siromah nagradi 
učurtmu, okiti je amajlijama od zelene i crvene hartije, pa iznese pred kuću da je 
pušta, a ona mu ga prstom ili pjesnicom probuši; pa onda mu metne iglu na prag 
od kuće te on sjedne; ili tako pred petak koji put on dao metalik te mu se fes 
metnuo na kalup, a ona mu ga ščepa s glave te udari o zemlju i još ga šorne 


nogom. Te gotovo svaka igra pod krovom Bejtula-aginim svršava se tim što će 
se Jonuz i Ziniše potući. On će nju dočepati za kosu a ona njega grepsti, ili, ako 
je pobjegao, baciti se nal' nama za njim dok ga ne pogodi ili dok ne zamakne u 
kapidžik. 


Koliko su puta zbog te njihove omraze i stariji imali belaja. Eto baš onda, kad 
Jonuz podmetnu nogu Ziniši te joj se sruči đuveč, diže se Refike-hanuma, 
Zinišina majka, u Ifet-hanume Ismail-efendijine, te riječ po riječ, pa dođe do 
kavge.[3] Bogami, ta kavga poslije dođe dotle, te Bejtula-aga uze keser i zakova 
kapidžik, kroz koji se iz kuće u kuću prolazilo. Čitav belaj, ama ne potraja dugo. 
Sramota bješe od svijeta da se prve komšije zavade, a zašto, za dječije rabote i za 
jedan đuveč. Izmiriše se poslije lijepo, otkovaše kapidžik te ne prođe i bez 
zijafeta, jer Bejtula-aga veli Ismail-efendiji: 


— Izmirile nam se kuće, ama ti da daš kurban. 


— Ja velim: ti! — veli Ismail-efendija, domišljajući se kako već četiri mjeseca nije 
primio ajluk. 


— Ama, ti si borčlija; ti si meni đuveč prevrnuo, te ja osta? bez ručka. Hak je... 
— E, hak je...! 


Jedanput zatim, prešla Refike-hanuma, tako ujutru, kod Ismail-efendije. Sjede 
obe hanume u sobi kraj pendžera i englenišu ja ovo, ja ono. Refike-hanuma, kao 
gošća, sjela u ćošak na šilte, a Ifet-hanume na ćebe, na zemlju, privukla bliže 
sebi mangalu, te turila u pepeo džezvu i kuva kafu, a obje pripalile cigare te se 
niska soba ispunila dimom. 

— Tirjaćija ti i ovaj tutun, hanume — veli Refike-hanume. 

— Kačak je. Dobio ga moj efendija od jednog zabita. 

Kafa provri, te Ifet-hanume nali dva fildžana i nastavi razgovor. 

— Fitnet-hanume miralajevoj[4] umrlo djevojče, jesi li čula? 


— Nijesam. A što mu bi, zdravo djevojče bješe? 


— Pisani dan, hanume. Ništa mu nije bilo, ama stiže ga njegov dan. 


— Evet, hanume. Alah rahmet ejls'n! 


Ifet-hanume savi još jednu cigaru komšiki, jer se ovoj baš svidio tutun, te je 
cigaru za cigarom pila. 


— Baš, hanume — dodaje više kao uz riječ Refike-hanume — reci onom tvome da 
se smiri malo. Sinoć se baci kamenom za Zinišom te mal' mi ne polupa 
pendžere. 


— A ko će ih smiriti, hanume. Ni tvoja Ziniša bolja ni moj Jonuz gori. Koliko ga 
je puta efendija i tukao, pa već sad, eto, mrzi me i da govorim efendiji, samo se 
ljuti badjava. Ne znam, Alaha mi, što je toj djeci. 

— Pravo kažeš, hanume. A i ja što ću, kad je ono šejtan a nije djevojče. 

— Ti mu i možeš naći čare — veli Ifet-hanume. 

— Kamo da mogu, kamo da mogu! 

— Možeš. Pokrij je, zadjevojči je. Jašmak ti njoj, pa neće moći više juriti po 
sokacima i mahalama, te će i ovaj moj smiriti se, a ovako zor, dina mi. Mrze se 


djeca kao da su krv jedno drugom dužna. 


— Mislila sam ja na to, hanume, da je pokrijem, pa žao mi je. Dijete je još, mlado 
je, neka se nagleda još malo svijeta. 


— Istina je, ama drugo čare nema. 

Refike-hanume se zamisli, povuče dim-dva, pa i sama dodade: 

— Valah, nema drugo čare. 

Poslije već udarile u drugi muhabet; o stambolijskoj basmi što je o Ramazanu 
stigla Kerim-efendiji; o udovici Hurmiz-hanumi, kako je prodala kuću; o haremu 
Mehmed-begovom, kako se iselio na čiflik; o baklavi, što ju je napravila Rašid- 
agina hanuma za mutesarifa, te mutesarif-paša kazao da bi ta baklava mogla i 


pred cara. I tako, vodi se muhabet te o ovome te o onome, kao što muhabetu[5] i 
nema nikad kraja. 


To veče Refike-hanume ne reče nikom u kući što će sjutra činiti, a sjutradan 


pozva tezu, te joj veli: 

— Znaš što, da skrojiš Ziniši feredže. 
Teza se pljesnu rukama, pa veli: 

— Što, more?! 

— To, što ti kažem. 


— Aman, Refike, ne čini grijeha. Mlado je još, imaće i za to kad, kad se nagleda 
svijeta. 


— Mlado je, ama vidiš kakvo je! Ajlaz; hoće da napravi kakav r'suzl'k; hoće da 
se nauči na mahale i sokake, pa će poslije biti poteže i za nju i za mene. 


A Ziniše tu, pa čuje laf, pa kud veće radosti za djevojče već da dobije feredže i 
jašmak; da nosi čad'r i da hodi barabar s hanumama. O koliko je puta taj san 
snivala Ziniše i koliko puta djevojčice njenih godina to snivaju! Samo, nikad nije 
smjela majci pomenuti, bojala se izgrdiće je i ismijaće joj želju. Ali, kad sad 
majka počinje razgovor, Ziniše joj se obisnu oko vrata te moli, moli i amani, a 
tezu ljubi u ruku, u obraze, u čelo. 


— Hoću, hoću feredže; hoću jašmak! 
— Kad hoćeš, neka ti bude — veli joj teza — ama ćeš zažaliti. 


A poslije već ne prođe ni dva dana a teza srezala feredžu, a izabrala najlepšu 
basmu u Kerim-efendije, te Ziniše, kad je vidje, sva srećna i presrećna. Časom 
zagleda u feredžu, turi je na se, pogleda se u ogledalo; skide je opet te otrča, 
skakućući s noge na nogu, preko avlije, te na sokak, pa u komšije Sajit-begove 
hanume. Pohvali se tamo djeci kako će ona odsad biti prava djevojka, pa onda 
hajde u druge komšije Ašir-čauševe hanume i tamo se pohvali djeci, te preko 
sokaka kući, a uz put srete još jedanput Jonuza i, kao posljednji put da učini ćeif, 
[6] dohvati kamen te đus njega u leđa. Jonuz jauknu, potrča za njom, sustiže je 
na kapiju i tu se junački pokrviše. On nju dočepao za kosu pa joj glavu lupa o 
kapiju, a ona skinula nal'nu pa njega sve u leđa gruva. Prođe nekako sokakom 
Muharem-efendija evzadžija te ih razvadi, a onako, ko zna dokle bi se nosili. 
Jonuz ode niz sokak pipajući se po leđima i kunući se da će joj razbiti glavu kad 
je još jedanput sretne, a Ziniše uleće u kapidžik, sva usplahirena, izgrebana i 


zamršene kose. 


— Vaj bana! — uzviknu sirota Refike-hanume. — Ti se opet namjerila s onim 
čapk'nom. Aman, zar si zato izašla pošljednji put na sokak. E, biti, kz'm, biti! 
Naj ti feredžu, pa odsad nema više kapidžik i mahala. 


Kad se jedanput stavi feredža i jašmak, više se ne može skidati, ali Ziniše dok je 
u kući nema je zašto stavljati, za to Refike-hanume smisli da izađe popodne u 
teze, pa poslije bilo i bitisalo djetinjstvo. 


I tako, poslije podne, namjesti se Refike-hanume; obuče se i Ziniše, te hajde u 
teze. 


Oh, bože, kad se otvori kapidžik pa naprijed izašla Refike-hanuma a za njom 
Ziniše na sokak, pa pokrivena, eh, eh, eh! Osvrće se desno i lijevo, pa u prvi mah 
ne umije ni da hodi, smeta joj, a hoće da visoko nosi glavu, ponijela se, pa se 
spotiče o svaki kamen. 


Pa joj teza sjedi daleko u Muhadžerskoj[7] mahali, ima da se prođe preko Uč- 
bunara, pa kroz čaršiju, te pored Mamud-begove džamije, na Taš-ćupriju, pa u 
Muhadžersku mahalu. Taman dosta vakta Ziniši da se ponosi. 


Pa koliko ih uz put sreli. Prošao baš onaj Muharem-efendija evzadžija mimo 
njih, pa prošao Ismail-efendija, pa prošao i Islam-čauš i Remzi-efendija hodža. 
Ono, istina, niko ih nije poznao, a Ziniše je baš voljela da su je poznali, da su je 
videli, kako je ona već devojka. 


Pa onda, kao za pakost, ni kad ode, ni kad se vrati od teze, ne srete pod krovom 
ni jedno dijete s kojim se do juče igrala. A kako je to imala ćeif. 


A sjutradan, pod širokim krovom Bejtula-aginim, iskupio se opet sav komšiluk. 
Tu Bejtula-agina djeca, pa telegrafdžijina, pa Sajit-begova, pa Ašir-čauševa i ko 
ti tu nije. Samo Ziniše nije tu, niti smije izviriti na sokak. Ona stoji tu kod 
kapidžika iz avlije, pa sluša i gleda kroz rupicu kako veselo djeca igraju, i čisto 
joj dođe da grune u kapidžik, da izleti i ona, ali — sad već više ne smije, ona se 
već mora kriti. 


A djeca veselo igraju i Jonuz među njima. Prave topove od blata te ih grunu o 
kaldrmu i pucaju tako; pa onda uhvatili nekakvu pticu, čavku, vezali joj uzicom 
nogu pa je puštaju, te čavka taman da poleti otkud je i došla, a ono se zategne 


uzica, te se ona vrati djeci, a ova u smijeh. Oh, kako bi Ziniše voljela napolje, 
makar malo, makar sasvim malo...! 


Pokajala se, sirota, što je onoliko željela feredžu, ali sad je to dockan. 


Tako danas, tako sjutra. Kad god se djeca napolju igraju, a ona kao zarobljena 
ptičica stoji kod kapidžika pa gleda i sluša. Dođu joj, istina, pokoji put 
djevojčice, te se u bahči zabavljaju, ali nju sad kao i sramota da se igra one 
djetinje igre, a ona bi baš te igre htjela. 


Jedanput baš djeca se igrala, a ona navalila na Refike-hanumu da idu u teze. Nije 
joj toliko do teze već samo da prođe pored djece, da ih vidi i oni nju da vide. 
Nije, dabogme, kazala majci da je napunila šaku pepelom, pa kad prođe pored 
djece, a ona da pospe Jonuza po glavi, samo tako od šejtanluka. Obuče se 
Refike-hanume, obuče se i Ziniše, pa kad otvorile kapidžik i izašle na sokak, a 
Ziniše ujedanput osjeti kako to nije lijepo; kako je ona djevojka već i, najzad, 
kako joj Jonuz nije ništa, ama baš ništa kriv. Pa otvori šaku i pusti polako, 
krišom, da niko ne vidi, pepeo na zemlju, a prođe ozbiljno, sasvim ozbiljno 
mimo djecu. 


Ali kad je prolazila, a njoj se napunile oči suzicama; baš bi rado ostala; bacila bi 
s glave jašmak, sjela bi na kaldrmu, dočepala bi ono blato, ili bi ščepala iz 
Jonuzovih ruku uzicu s čavkom, pa onda... onda bi se i potukla s Jonuzom. 


Kad je stigla u teze, te skinula jašmak, a na njenim trepavicama blista se rosa od 
one suze što joj se otkide kad se pokaja za djetinjstvom. 


— A što ti je ta suzica, kz'm? — pita je teza i miluje po kosi. A Ziniše joj priča 
kako joj žao bilo. 


— Brak, brak, brak!{8| Ostavi, bogati, što ima djece da ti je žao? Zar ne vidiš, 
kako su edeps’z? Pa onda neka ti dođu, zovi ababije. 


— Jest — veli Ziniše — ama žao mi Jonuza! 


— Bre, bre, bre! — čudi se teza, a Refike-hanume otvorila oči, pa ne umije da se 
povrati od čuda. 


— Aman, aman, Ziniše! Sto zboriš, more? Kaži još jedanput, ostarila sam, pa ne 
čujem valjda. Jel? ti ga žao što ne možeš da se kavdžiš s njime? 


— Jok! — oteže Ziniše. — Sad, kad sam ga vidjela, žao mi ga je, ne bih se više 
tukla. Otkako imam feredže i jašmak, drukči mi se vidi Jonuz. 


Teza i Refike-hanume povaljaše se po sidžadetu od silna smijeha, pa jedva teza 
mogaše i ovoliko kazati: 


— Jest, jest, ćerime, jest, drukčije se to gleda kroz jašmak. Stara sam, ali pamtim, 
kad sam prvi put metnula jašmak na oči i onaj koga sam najviše mrzela drukčiji 
mi se vidio, baš kao ovo tebi, Ziniše. 


— A mora biti — dodade Refike-hanume — da ti Jonuz sad izgleda i veći. 


— Jest, porastao je za ovu havtu[9] što ga nijesam vidjela! — dodaje Ziniše, a čudi 
se što joj se to smiju kad ona ništa ludo ne zbori. 


Kad dođe u akšam Refike-hanume kući, a ona samo što prisloni čad'r za vrata, te 
brže kroz kapidžik u Ifet-hanume. Nađe je taman u bahči, čučnula pod orahom, 
napunila krilo pirinčom pa trijebi za pilav večeras. 


— Eh, hanume, hanume! Jedva sam dočekala da dođem, da ti kažem što nijesi ni 
u snu čula. Eto; tak?a i tak'a stvar... — I ispriča joj sve što je bilo u teze i što je 
Ziniše kazala. 


I Ifet-hanume da se iskida od smijeha. 


Prošlo poslije od to doba i čitav mjesec dana, a jedno jutro Refike-hanume izađe 
na čardak, te vidi, Ziniše u bahči šuška nešto oko kapidžika Ismail-efendijinog. 


— Što ti to, more, tamo? Ajd", ovamo u kuću. 

— Ništa! — veli Ziniše. — Htjela sam da vidim Jonuza. 

— Ama kakvog Jonuza, vaj bana? 

— Pa našeg Jonuza! Nisam ga vidjela već mjesec dana... 


— Ovamo, u kuću! Gle ti nje! Sakrivena djevojka ne smije koga gledati, ni ko nju 
vidjeti. 


Ziniše se posrami, te uđe u kuću. 


A kad je i to Refike-hanume pričala Ifet-hanumi, ova veli: 

— More, i onaj moj žali nju. Ček? baš da se prošalimo malo — pa diže kavez sa 
avlijskog pendžera te viknu Jonuza, koji je bio na vrh jednog duda, te gore rezao 
grane i pravio nešto. 

— Jonuz! Gel[10] Jonuz! 

Siđe on, a pod pazuhom mu puno nasječenih grančica. 

— Što? — veli. 

— Otur! 

— Th, jok! — veli Jonuz i maše glavom. 

— Sjedi, more, kad ti kažem. 

— Da mi daš jednu cigaru — veli — pa da sjednem. 

— Ajde de, ugursuz! 


Dade mu hanuma cigaru i on je pripali kao kakav matorko, te kleče na kraj, tamo 
kod vrata, a granje što je imao pod pazuhom ne ispušta. 


— Znaš što lafimo s komšikom? — pita. 

Jonuz klimnu glavom i naprći usnicu, tvrdeći, da ne zna. 
— Lafimo da te ženimo. Hoćeš? 

— Jok! — veli Jonuz. 

— Ama, zar nikako nećeš? 

— Jok! — tvrdi Jonuz. 

— Ama, eto hoće i efendija (otac). 


— Neću! — veli Jonuz. — Jesi li me za to zvala? 


— Pa, jes' za to. 


— E, eto! — veli Jonuz, pa se diže i pođe, a kad izađe, on ostavi ruku na kvaki, pa 
spolja provuče ponovo glavu te dodade: 


— Neka mi komšika da njenu Zinišu, pa hoću! — pa onda brzo zatvori vrata i 
pojuri niz basamake te sva kuća zatutnja pod njim. 


A hanume prostrle se po sidžadetu, jedna na jednu a druga na drugu stranu; 
uhvatile se za srce pa se tresu i ne mogu da se povrate. Jedva Ifet-hanume ustade 
te ispi čašu vode i povrati se žena malo, pa brišući oči od suza dodade: 


— Idi, dijete, džaba[11] te bilo! 


A ne prođe nijedna havta još, kad eto ti jednog dana Ifet-hanume. Obukla se 
lijepo, kao da je Bajram, pa ne prolazi kroz kapidžik, kuda joj je put, nego kroz 
sokak, pa lupa na kapiju u Refike-hanume. 


— Aman, što je to? — pita Refike-hanuma začuđeno. 
— Alaha mi, čućeš, pa ćeš se začuditi. Ajde u kuću, pa spremi kahve. 


Tek što sjedoše i tek što uzavre džezvica, a Ifet-hanume, pošto pripali cigaru, 
poče: 


— Eto ti, da čuješ što je. Kad napravi onaj maskarluk moj Jonuz, a ja onaj akšam 
pričaj mome efendiji sve redom što je i kako je bilo. Efendija se slatko nasmija 
to veče, kad sjutra veče, on belki nešto mislio i esapio tu noć, veli on meni: 
„Znaš što je, hanume. Ja nemam drugo dijete, nego Jonuza; ima trinaest godina. 
Ako, dosta je. Ljudi smo, ko zna šta dan nosi a šta noć. Mogu omrknuti, a sjutra 
da svane pisani dan, pa zašto da ne vidim radost svojim očima? Istina, djeca su i 
Jonuz i Ziniše, pa neka, neka zajedno rastu, neka u haremu igraju kao što su prije 
na sokaku. Nego, ti se obuci sjutra, pa, Alah*n emr'ile, u Refike-hanume, 
naredite se...! 


Poslije već što je bilo i kako je bilo, što ću vam pričati. Bila je radost golema i 
zijafet još veći. Sedam sofri je promijenio Bejtula-aga o svadbi. Na prvu je 
pozvao zabitlare i mejmure sve od ućumata; na drugu sve što mu je rod, po 
njemu ja po ženi; na treću begove i age; na četvrtu pozvao je tuđare[12] iz 
čaršije; na petu hrišćane, s kojima je konuštisao, neka se i oni ovesele; na šestu 


je pozvao begove i kreme sa sela, a na sedmu sirotinju. Preko toga još poslao je 
dvjesta oka hljeba apsenicima i jednog pečenog vola u astahanu. 


Jednu njivu, jednu livadu i hiljadu šinika žita prodao je, te od tog novca učinio je 
svadbu, ali bar i danas se priča kad je Bejtula-aga davao Zinišu a Ismail-efendija 
ženio Jonuza. 


Sevdah 
[13] 


Akšam je prošao; po sokacima već nikog više nema, kapidžici se pritvorili a 
kapci se spustili na pendžere. Beledijski fenjer čkilji na ćoš naše mahale. Kroz 
tamu, što je pokrila kasabu, izdižu se visoka minareta kao sjenke; modri kućni 
krovovi kao tamna, ispresijecana polja, a stara, opala sahat-kula uzdiže se nad 
njima, kao sanjiva straža. Iz čaršije se čuje kad o kaldrmu udari pazvant svojom 
velikom budžom, pa to jekne iz pokrivenog bezistena, kao iz kakvog dubokog 
laguma. Čas i čas opet dopre žubor prljavog potoka, koji kvasi sokake u donjoj 
mahali, ili kakav neobičan glas iz Cigan-mahale, ili arluk psa koji je ostao, pa se 
moli gospodaru da mu otvori kapidžik. 


Tihi i mek povetarac ćarlija; njihaju se krune na drvetima, a lišće treperi i 
rasprostire se blagi miris iz bahča. 


A kroz svu tu tišinu, meko kao glas gugutkin, slatko kao pjesma bilbilova i 
sjetno kao noć i vedro kao dan, prostire se gotovo svako veče glas garnetin iz 
jedne duboke bahče, tamo na kraju mahale, gde je onaj red niskih kuća i 
prostranih bahča. Razlijeva se taj glas, čas kao da voda žubori, čas kao da lišće 
šumori; kao da cvijeće miriše i kao da duša uzdiše... Izvija se, izvija se i zanosi 
te, pa se utiša, utiša, utiša i uspavljuje te. Pa opet te ponese i nosi te visoko, 
zvijezde ti se čine blizu; do neba ti još jedan korak treba... pa te onda spusti, 
spusti te u zelenu travu, u šareno cvijeće, na meke dušeke, na djevojačke grudi... 
čas ti kida dušu a čas je zalaže mehlemima; čas ti suši usne, suši grlo, a čas ih 
kvasi blagim šerbetom... 


Oh, tako samo sevdah umije da zbori! 

U Sali-age Đakovalije izraslo divno momče, Daut-efendija. Sad mu šesnaest 
godina, a momak, delija je već. Na njemu čohane čakšire a širok tarabolos[14] 
četrnaest puta obmotan mu oko pasa; mintan mu od žute svile a jelek zlatom 
okićen; za pojasom mu altipatlak, sav srmom okićen; ima sto osamdeset drama 
srme na njemu i još preko toga sedam merdžana. Na glavi mu bijelo ćeče te ga 
oborio na lijevu veđu; pod veđom mu oči ljute kao u eškije. Čisto mu lice kao u 
djevojke, još mu ni nad usnom nije nagarilo. Kad o svadbi kakvoj projaše Sali- 
agina zelenka: prebaci mu vezeno sedlo, crvene gajtan-dizgine pritegne, a 
zelenko ponosno maše glavom, a kitke na dizginama igraju mu, a pjena ga čas 
prebaci preko glave, a čas mu kvasi grudi. Dućandžije ostavljaju u kraj čibuke; 
terzije zabadaju iglu u koljeno; mutavdžije prekidaju žicu, sve se to okrene da 
gleda Dauta. Konj mu ne ide već igra; ne možeš da pogodiš kojom nogom staje 
na zemlju i propinje se od jednog ćepenka do drugog, od jednog oluka do 
drugog, a kaldrma pršti i drobi se kamen pod kopitom. 


Kad nešto Sali-aga sjedi u kafu u Ali-Babe, pa tu i drugi, te Daut prođe čaršijom, 
a on ponosito pogleda unaokolo po minderu: da li i svi drugi vide kakav je soko 
u njega. 


— Mašala! — veli mu Fejzula kujundžija. — Ne ima ga ni u cara! 


A Sali-aga gladi se po brku i čeka, hoće li i drugi što dodati na to. 

U Latif-age ima mnogo para. Zenđin[15] je koliko drugih četvorica u čaršiji. Ima 
sedam čiflika a u svakom — kulu tuglom i kamenom zidanu; u čaršiji tri magaze, 
te mu ćirija nosi taman kô i jedan čiflik, a kuću, bahče i drugi milk i ne pitaj. Ima 
konje, ima govedi, ambari mu puni; koševi nabijeni i svega i svačega ima, ko što 
zenđin može imati. 


Ali od svega blaga najviše mu vrijedi jedinica Zilfije. Tek je izrasla, tek se 
pokrila. A vrijeme je bilo da se pokrije; da je još malo ačik odila, njene bi oči 
bacile jangiju u čaršiju pa kraja ne bi bilo sevdahu i jadu. Bijelo joj lice i 
rumeno, kao list bijela zambaka okićen merdžanom; usne joj male i rumene kao 
đulova gondža kad tek prsne; pa onda oči, kao da je prokleti šejtan[16] u te oči 


udunuo vatru Sakar, vatru paklenu, koja sve sažiže, sve načinje, sve dohita, i 
koja pali meso čovjekovo. A kosa joj divna, meka svila, iz koje bi Eblis najtvrđu 
mrežu mogao isplesti, te da ulovi sve pravovjerne. Pa onda čelo, ponosito i 
visoko, kao list knjige, na koji bi zacijelo prorok ispisao onu svoju suru, koju 
nam toliko put ponavlja, uvijek pitajući nas: ,,Smijemo li koje od dobročinstava 
Alahovih poreći?“ 


A rasla je Zilfije, kao što raste i njeguje se plemenito cvijeće u saksiji. Sklanja se 
da ga velika žega ne sasuši, da ga mnoga kiša ne okvasi; zaljeva se i čuva se u 
pendžeru; grije se kraj peći i pokriva stakletom. Ne znaš ko ju je više i pazio i 
mazio: Latif-aga ili hanuma. Jedinica, pa ne treba ni da ti kazujem više. 


Tu, do Latif-age, kuća do kuće, sjedi Salim-efendija mejmur. Izmeđ* kuća im 
kapidžik te su uvijek žene jedna kod druge. Komšika Sad'k-hanume kad god 
dođe miluje Zilfiju, grli je, ljubi je i zaklinje se Alahom, da nigda neće prežaliti 
što nije muško, samo nje radi, Zilfije radi. 

Jedno veče po večeri tako sjede na doksatu u Latif-age Zilfijina majka, Sad'k- 
hanume i Zilfije. Izgrijao pun mjesec, lagano šeće i gotovo sišao do minareta i 
krovova. Sad"k-hanume uzela za ruku Zilfiju pa joj veli: 

— E, zadjevojčila si se, sakrila si se; a zar ti srce ništa ne ište, da mu se kaže? 

— Šta da mu se kaže? — pretječe Zilfijina majka. 

— Zar ne vidiš da je pun mjesec? — veli Sad"k-hanume. 

— Ostavi, bogati, to dijete, ne puni mu glavu. 

— Hoću — veli Sadk-hanume — pa ja sam zato večeras maksuz[17] i došla; što da 
ne vidimo k'smet. Zar ga ti nijesi gledala, dok si bila djevojka? Kaži ti meni, 
k'zn, hoćeš li ti samo? — okrete se ona Zilfiji. 

— Hoću...! — odgovara Zilfije, a gleda majci u oči. 

Dotle već Sad'k-hanume otrčala u odaju i donijela debelo biljur-ogledalo: odvela 
Zilfiju nasred bahče, gdje je čistina, gdje drveta ne zaklanjaju mjesec, dala joj 


ogledalo u ruke i postavila ga tako da se u zrcalu ogleda pun mjesec, pa joj veli: 


— Zilfije, dušo, gledaj sad u to ogledalo; misli na svoga suđenika; išti da ga vidiš; 


traži ga očima u zrcalu; nemoj ništa drugo misliti, nemoj se obazirati što ću ti ja 
za leđima govoriti; ne obaziri se ni kad list šušne, već gledaj tako polovinu sata, 
jedan, dva sata sve dok u ogledalu ne spaziš muški lik, lik tvoga suđenika, pa da 
bar znaš koj' ti je suđen. 


Zilfija sve tako učini, a majka, kao bilo joj nepravo, a ovamo i ona bi voljela da 
sazna suđenika. 


Zilfija se zagleda u ogledalo, u kome se ogledao pun mjesec, a Sad*k-hanuma 
stoji joj za leđima i zbori joj neprestano riječi iz Kurana. Tom se prilikom obično 
čita ili zbori glava „Ia Sin“ a Sad'k-hanume je znala napamet svih osamdeset tri 
njenih sura. Nekoliko je puta već ponovila „Ia Sin“ i uvijek glasom jasno udarala 
na suru, koja glasi: „Slava onome koji je stvorio sve parove, kako među 
rastinjem koje zemlja proizvodi tako i među vama ljudima, i među stvarima, 
koje ljudi ne poznaju!“ 


Zilfiji je mek glas Sad'k-hanumin već počeo zvoniti kao jednostavna uspavljiva 
molitva; oči, koje je već čitav sat netremice uprla u ogledalo, već su počele 
suziti, a slika mjesečeva u ogledalu, koja je najpre izgledala kao rastopljeno 
zlato, poče sad da se komeša i da je prebojavaju boje, čas crvena, čas zelena i 
modra. 


A kad i peti put Sad'k-hanume završi „Ia Sin“ riječima o Alahu: „Kad on hoće 
da neka stvar bude, on rekne: *Budi!* I ona bude...“ Zilfija zadrhta tiho, a zatim 
vrisnu i baci ogledalo u liju punu cvijeća i šakama pokri oči. 


Sad'k-hanume je odmah zagrli i brzopleto stade pitati: 

— Vidje li ga, ko je? 

Ali Zilfije otrča na doksat majci i zari joj glavu u krilo. 

— Eto, eto, komšike! Kažem ja, hoćeš da mi pomanitaš curu. 

A Sad'k-hanuma navalila i dalje pitanjima, pa i majka joj namiguje da ne 
prestane pitati. No uzalud, Zilfije ne diže glave, samo ćuti i odmahuje rukom 
Sad'k-hanumi da je više ne pita. 


Kad Sad*k-hanume pođe da ode kroz kapidžik u svoju bahču, jer je već dockan 
bilo, isprati je Zilfija do kapidžika a Sad?k-hanume opet: 


— Jesi li vidjela? 
— Vidjela sam! — šapće Zilfije i dršće. 
— Kaži mi? 


Zilfije zadrhta, obgrli rukama Sad*k-hanumu, nasloni joj glavu na rame pa joj 
prošaputa: 


— Daut-efendija Sali-agin! — pa je onda ostavi i pobježe preko bahče u kuću, kao 
srna, a turila prste u uši da ne čuje samo što će Sad'k-hanume Za njom reći. 

Grijeh na dušu Sad'k-hanumi ako nije sačuvala tajnu. Tek od onog večera, kako 
se Zilfiji pojavi lice suđenikovo u ogledalu, ne prođe nekoliko dana a tamo dole, 
iz duboke bahče u onom redu kuća, gde je i Sali-agina, izvi se jedno veče nežni 
glas garnetin. Daut-efendija nije dotle voleo garnetu, ali nađe jednog dosta i 
zamoli ga da mu svako veče dohodi. Svako veče, svako veče ta je garneta otud 
slala svoje meke glase, ali svako veče ti su glasovi bili sve tužniji, sve plačniji. 
Oni su prolijetali kroz noć i iz srca išli srcu. Ah, Zilfije je već razumela te glase! 


Od to doba na zdravom i cijelom cjelcatom kapidžiku Latif-aginom, napravi se i 
jedna mala, malena rupica, kao da je miš progrizao i kavezi se na pendžeru nešto 
razdrmali i oko se u Zilfije nešto zamutilo. 


A Daut, ako je prije jedanput na nedelju prošao ili nije prošao Lokač-mahalom, 
sad je jedanput na dan. Jednog dana ide tuda pa uze pješčano zrno i baci ga u 
kaveze[18] Latif-agine. U haremu bile još dvije-tri hanume, došle na viđenje; 
kad zrno udari u kavez, a sve se hanume zgledaše. Majka Zilfijina pogleda kroz 
kavez, pa veli: 


— Ah, šejtan, ah, šejtan! Onaj Sali-agin adžamija. 


A Zilfije pogleda ispod oka Sad*k-hanumu pa porumene i obori oči zemlji. 


Jednoga dana Zilfije, tako pred akšam, gviri na onu rupicu na kapidžiku, a jedno 
malo dijete stoji pred kapidžikom i čuka. Ona odškrinu vrata a dijete joj dade 
nešto zamotano u jednu hartiju. 


— Šta je to? — pita ga Zilfije. 

— Ne znam! — veli dijete. 

— Koj' ti dade? 

— Daut Sali-agin i dade mi metalik bakšiš, da ti donesem ovo. 


Zilfija brzo pritvori kapidžik; osvrnu se ovamo i onamo, da vidi nije li ko spazio 
od njenih; strpa onaj savijutak u njedra pa je onda obuze neko drhtanje i prođe 
groznica kroz sve kosti, te otrča u odaju i zagnjuri glavu u jastuke. 


Kad je malo kao prođe strah, ona razvi onu hartiju, a unutra nađe jedan svilen 
končić, jedno zrno crnog karanfila i jednu cigaru do pola ispušenu. Zilfnja 
grozničavo zavi to ponovo u hartiju, pa kroz kapidžik te kod Sad'k-hanume. 
Zagrli je najprije, pa je onda sa aman preklinje da ne kaže ništa majci. Poslao joj, 
veli, nešto Daut-efendija, ali ona ne razumije šta to Znači. 


Sad'k-hanume razvi onu hartiju, pregleda one stvari, promisli se, promisli, pa joj 
onda objašnjava. 


— Karanfil, k’zn, kaže: „Znaj, da si u mom srcu!“; ovaj končić svile hoće da 
kaže: ,,Moja te duša hoće mnogo!“, a ova cigara, pola ispivena, znači: ,,Gorim za 
tobom!“ — eto taj ti aber šalje Daut. 

— Pa otkud me zna, te me voli? — zapita naivno Zilfije. 

— E, more, čuo je on koliko si lijepa, a zna on i da si ga u ogledalu vidjela. 

Zilfije se brižno zamisli; oči joj opali neki topli vjetar i ona zažmuri; pune, 
okrugle grudi, kao dvije narandže, narastoše, a košulja, koja je na njima bila 
ubrana, rasteže se; ona pokri rukama oči, pa joj udariše i dvije-tri suze i okvasiše 


joj prste. 


— Što plačeš, ludo jedna? — pita je i grli Sad"k-hanume. 


— Ne znam...! — veli kroz suze Zilfije. 


— Ostavi gajle[19]... treba da mislimo šta ćeš ti njemu poslati. On će čekati 
odgovor. 


Zilfija skide ruke s očiju pa joj se razvuče na usnama sladak, djevojački osmijeh. 
— Pa šta da mu pratimo? 


— Ako ćeš — veli Sad'k-hanume, pošto je malo promišljala — jedan iver i parče 
*artije, jedan mali kamen i malo ćeramide. 


— Pa šta je to; šta znači kamen? 

— Kamen kaže: ,,Neka ti ne teku suze za mnom!“ 
— A ’artija? 

— *Artija znači: ,,Neka ti se makne tuga!“ 

— A iver i ćeramida? 


— Iver hoće da kaže: „Moje te oči izgledaju“, a ćeramida: ,,Prođi svaki put kraj 
kapije!“ 


— Pa zar tako da mu kažem? — pita Zilfije. 
— Tako, k’zn! — tješi je Sad*k-hanume. 


I Sad'k-hanume zađe po baliči, te sama sabra iver, jedan mali kamenčić i 
parčence ćeramide; poslije nađe neko staro pismo Salim-efendijino, te otcijepi 
jedno malo parče hartije i natjera Zilfiju da otrči kući i donese jedno lijepo čevre, 
pa u to zavi sve ono i onda Sad"k-hanume pobrinu se da prvo dijete sa sokaka 
pošalje s čevretom Daut-efendiji. 


Zilfije ostade još na doksatu u Sad"k-hanume, te da ispuši onu polovinu cigare 
što ju je Daut do pola ispušio. Tako joj kazala Sad*k-hanume da se valja. 

A potada, kad akšam padne, kad sve pospi, kad mujezin[20] siđe s minareta, kad 
mjesec išeta da prebroji svoje zlatno stado, a prozračna noć, kao jašmak, zavije 
kasabu, tada... iz onih bahča ozdo, iz Mahmud-begove mahale, čuje se garneta, 
ali sad ne usamljena... odovud iz Lokač-mahale odgovara joj def. Garneta sad 
više ne svira onako tužno, ali još uvijek kazuje čežnju. Izvija se kroz noć glas 
njen, čas tiho a čas silno, čas nisko, da se iz dna grudi uzdah kreće, a čas visoko, 
kao da duša uzlijeće visoko pod oblake da se tamo grli sa zvijezdama; da se okiti 
noćnim crnilom, da se zagrije Alahovom milošću. 


A kad garneta prestane, tamo dolje u Mamutovoj mahali, počne def ovamo u 
Lokač-mahali. Najprije lagano, a zatim burno; burno, kao srce u 
petnaestogodišnje djevojke; živo, kao topla krv djevojčice koja se prvi put 
jašmakom pokrije. Prstići, bijeli prstići s crvenim k'na-noktima biju sitno, nežno, 
a čangaraci zvone i jednomjerni udar pronosi se kroz mirnu, tihu noć, pod kojom 
kasaba spi. 

A jedanput sunet u Ali-age u Gornjoj mahali. Veliki ćimbiš pod noć, i pjesma i 
muhabet. Jedni na čardaku, drugi u odaji, a treći u bahči. Sofra bogata i 
prebogata a čalgije i tamo i ovamo; jedni sviraju jednima a drugi drugima. U 
odaji čoček igra, trese trbuhom, previja se u struku, a zvekeću joj čampareta[21] 
na prstima. Na čardaku jedan sevdalija udara u saz i pjeva junačke pjesme o Ali- 
paši Tepelenliji, a ovamo u bahči tri Cigana sevdišu, udaraju i pjevaju, a uokolo 
njih sve adžamije, mlade i puste, čas slušaju pjesmu, a čas se prihvate 
altipatlaka, te sune vatra kroz mrak, a kuršum prohuji vazduhom kao brza ptica i 
jekne noć. 


Neka adžamija skresa šest puta vazduh, pa onda izvadi iz kese altiluk i prilijepi 
ga Ciganinu na čelo. 


— Novu pjesmu da mi pjevaš — dodade mu. 


Ciganin se osvrnu ovamo i onamo, kao da se nećka, ali zar smije da ne pjeva 


gdje altipatlaci razgovaraju. On zateže žicu, prevuče gudalom, a def udari tiho za 
njim, i pisnu garneta i razliježe se pjesma: 


L'jep je zambak, ljep je đul, 
Karanfil i feslijen, 
Najljepša je Zilfije, 


Sen s'n ben'm eskiden! 


Sali-agin brz je hat, 
A Dautu još je l'jen, 
Dockan stiže u Lokač, 


Sen s'n ben’m eskiden! 


Ona kuća, beš pendžer, 
Jedan kavez pokvaren, 
Na taj kavez oka dva, 


Sen s'n ben’m eskiden! 


L'jep je zambak, ljep je đul, 
Karanfil i feslijen, 


Najljepša je Zilfije, 


Sen s'n ben'm eskiden! 


Dum, dum, dum, dum... puče šest puta jedan pa drugi altipatlak, pa onda grunu i 
jedna martina, te se trese mračna noć, i mnogi koji su valjada mirno spavali kod 
svojih kuća podigoše brižno glave s jastuka da osluhnu, nije li gdjegod jangija, 
jali koji drugi belaj u kasabi. 

A već kad se za koga izvadi nova pjesma, onda badava krije svoju tajnu, pjesma 
će je prokazati. Pjesma se nosi iz mahale u mahalu, ide iz kuće u kuću, iz harema 
u harem, od usta do usta, od jednog defa do drugoga, od jednoga veselja do 
drugoga. Gdje god se pjeva, tu će i pjesma stići. 


Zilfiji nije trebao veći dušman, dosta je da joj je pjesma izvađena, pjesma će već 
odati i prokazati sve cijelom svijetu, pa i ocu i majci. 


— Aman, hanume, što ću? — pita sirota Sad' k-hanumu. — Izvadili mi pjesmu, 
pjevaju je, pjevaju je svud, svud, svud... 


— Što ćeš?! Moramo Dautu poslati aber — veli Sad'k-hanume — jali nek te prosi, 
jal? nek te se okane, drugo čare[22] nema. 


— Kako da mu pošljemo? — pita preplašena Zilfije. 


— Nađi malo parče kreča i isijeci malo tvoje kose, pa mu pošlji. Kreč kaže: ,,IP 
me ljubi, il? me se okani“, a kosa znači: „Uzmi me na tvoje grudi, pa me nosi.“ 


Odnese dijete takvo pismo Dautu, a od njega donese jednog malog pauka, što 
znači: „Ne mogu te uzeti, dok te ne vidim.“ 


— Što ću? — pita opet Zilfije Sadk-hanumu — što ću, hanume? 


— Moraš ga pustit’ u bahču noćas! 


— Aman — drhće Zilfije — aman, hanume, ne smijem! 


— Moraš! On se lomi što te ne zna, a čuo je samo, a ako uhu ne vjeruje neka te 
vidi samo jedanput, pa neće ni noć i dan proći a začukaće halka na tvojoj kapiji. 


I tako sirota Zilfije posla odgovor, jedan struk nane i jedno zrno pasulja. Struk 
nane kaže: ,,Dođi k meni“, a zrno pasulja veli: ,,Dođi noćas...!“ 

Noć lijepa i vedra. Po krivim sokacima i mahalama kuće bacile sjenke, a odžaci i 
minareta ispružili svoje daleko, preko osvetljenih krovova. Po mrtvim ulicama 
lijeno šeta kol,[23] a na ćoškovima i raskrsnicama spavaju gomile umornih 
sokačkih pasa. Sa sahat-kule udara zvono i označava sat u koji već svi 
pravovjerni spiju... Mjesec se sve više penje, te sjenke svakog časa postaju sve 
manje i uže. 


Neki blagi dah propiruje; list na grani jedva što dršće, a zvijezda na nebu dršće i 
igra kao srce u Zilfiji. Ona je već polovin sahata u bahči... U kući su svi legli, a 
ona se iskrala i dvaput od straha htjela da se vrati, ali, kažu, sevdah je jači i od 
straha. Naslonila je merdevine na zid, pa jednim uhom sluša, neće li se ko u kući 
probuditi, a drugim uhom sluša, neće li čuti otud sokakom kakav šum. I ne zna 
od čega bi više pretrnula. 


Već čitav sat čeka u bahči, a nema ništa da se čuje. Da li je već sat ili se njojzi 
čini? Ona valjda sahate broji po kucanju svoga srca, a srce njeno večeras kuca 
vrlo, vrlo brzo i silno... 


U jedan mah pade jedan kamičak u bahču, pa zatim drugi, pa onda treći. To je 
znak, koji joj je Daut zakazao... I ni sama ne zna kako se brzo kao vjeverica 
uspuža uz merdevine na zid, a kad je već tamo bila, zatekla je na zidu Dauta, pa 
se oboje na jedan mah prepadoše, kad se tako blizu vidješe. Zilfije se prepade što 
je učinila, a on, Daut, prepade se pred tolikom velikom ljepotom. 


Zilfije je čekala da on što kaže, a on je čekao, neće li ona što reći, a i jedno i 
drugo ostadoše nijemi. Sto ćeš, adžamije...! Pa opet nađoše jednu jedinu riječ... a 


šaptali su je dugo, naslonivši usijane usne na usne... 


Mjesec malko zađe za jedan oblak i sjenka od oblaka obgrli ih, da sakrije ovo 
prvo, ovo slatko ašikovanje... 


Ne svira više dolje u Mahmut-begovoj mahali garneta; ne odgovara joj iz Lokač- 
mahale def... Sto će dva razgovora Za jedno srce? 


Pred Sali-aginom kućom udaraju pomamno četiri goča, a pište dvije zurle, meću 
se puške i konji okićeni... zbiraju se svatovi. 


I moj im tebrik:[24] Alah mubarek ets'n! 


Hatidžin grijeh 


Valjada petnaest do dvadeset dekika[25] od grada prekrasna je šuma u Bej- 
bahčama. Te su bahče vakufske, te su i otvorene svakome. Debela hladovina, a 
bistra voda, koja teče iz dva studenca, a iza šume otvoreno polje te otud vjetar 
popuhuje. E, ne mo'š ljeti tražiti ni naći ljepšeg teferiča. 


Kad se ljeti usija grad pod suncem, kad umori vrućina — hode tu mnogi te se 
malo rashlade i napiju studene vode. 


A petkom hodaju hanume tamo. Misliš nijedna ne ostane u gradu. I sirota i 
bogata, sve to hodi. Vidiš samo, od sabaile prohode gomile sokakom; za njima 
natovarene izmećarke nose sidžade, jedan, dva li jastuka; jednu krošnju i u njoj 
malo jemeka, džezvu za kafu i kafe u maloj kutiji od tenećke; tu nož, fildžan, 
hljeb, pomalo voća i već šta je koja spremila, jer hanume kad odu izjutra vraćaju 
se tek u akšam.[26] 


Taj dan teferič u Bej-bahčama izgleda kao kakvo selo ili grad. Na polovin’ sahata 
daleko, pa čuješ ća-ću i dževu i kikot. 


Tamo pod hrastom, kraj gornjeg studenca, veliki adžemski ćilim; na njemu, po 
krajevima, nekoliko jastuka. Na jastuke se naslonile, te piju tutun, mutesarif- 
pašinica, džeza-reizova hanuma i još dvije-tri. Po travi, van ćilima, dvije-tri 
izmećarke, jedna se igra s djecom, druga na mali mangal kuva kafu, a treća samo 
služi lokumom i pravi cigare. 


Tamo dolje čak, na jednom sidžadetu, sjedi bimbašinica i još dvije hanume, pa se 
nešto ozbiljno razgovaraju, a na travi, do njih, gori mala vatrica od suvaraka, i 
džezva jednako vri u pepelu. 


Blizu do njih, na jednoj asuri, sjedi amamdžijina hanuma i poveliko društvo. Tu 
se isjekle dvije lubenice pa nasred asure gomila parčadi. Amamdžinka otkida 
parčad od kore i baca se njima na Litvije-hanumu tarirat-mudirovu, koja s 
miftijinim haremom sjedi tu blizu na jednom sidžadetu. 


Dolje, gdje sjedi Šukri-begov harem, udara Mana Ciganka u def i pjeva 
hrapavim glasom pjesmu, kako su sevdisali neki Sadik i Ajša, pa kad ponovi 
riječi: „Ja sev, ja vaz’ gedž“ a hanume ciknu i pljeskaju šakama, te i same 
ponavljaju. 


Iza donjeg studenca, na jednom proplanku, prostrto je široko crveno sidžade, baš 
pod jednim grdno debelim hrastom. Tu sjede Mejrem-hanume Alaj-begova, 
Ćulizar-hanume kolazova[27] i Esma-hanume tabor-ćatibova i još dvije-tri. Sve 
mlade ženice, bijele i rumene kao jabuke, pa vesele kao što je mladost vesela, te 
muhabegišu sve nestašne muhabete, kao što već pusta mladost i ne može 
drukčije. 


Na donjem studencu opet puno djece; koje uzelo testijicu da napuni svježe vode; 
koje donijelo džezvu da propere, a neko opet lubenicu da je spusti u studenac te 
da se hanumama ishladi. 


I izmeđ' sidžadeta, gdje je ostalo mjesta i trave, trče, muvaju se i igraju djeca; 
djevojčići se uhvatili u kola te poju; potočić žubori; Manin def ravnomjerno 
čuka; hanume ćaskaju, šale se, smiju se i jedna drugoj, jedna s jednog a druga s 
drugog kraja, dobacuju šale, te nema kraja dževi i kikotu i huci. 


I sve tako ide i ići će do pred akšam... Samo, na onoj uzvišici, na onom modrom 
sidžadetu, što sjedi sama samcata Hatidže-hanuma i oko nje se nahodi teza joj. 
Ona je bona i nema joj iljača, blizu joj je pisani dan, pa se zaželjela da je još 
jedanput iznesu na teferič, da još jedanput vidi svijet, svoje prijateljice i ono 
veselje i onaj život, koji je ona tako voljela. 


A zaželjela je i da na ovom mjestu sjedi; na ovom mjestu i ni na kom drugom; 
pod ovim hrastom i ni pod kojim drugim. Kad ju je dovela teza ovdje, bješe 
zauzeo mjesto Alaj-begov harem, a Hatidže neće na drugo mjesto, te sirota teza 
ode u Alaj-begovice i izmoli joj se, sevapa[28] radi, da se preseli kad je bolesnici 
toliko merak na to mjesto. 


Sedi tako sama na sidžadetu i dvori je teza. Ne voli da joj ko dođe; ne 
muhabetiše, ne smije se. Mlada je, pa joj je žao umrijeti valjada! 


A sunce već prevalilo i hladovina slađa i mek povjetarac puše, te lišće šumori i 
šapuće. Brdo se ivicom zlati i nebo po dnu rumeni, zraka trne... skoro će akšam! 


Hatidži treba prije nego svakome požuriti da ne duhne studen večernji vjetrić. 


Njoj čisto žao ovoga mjesta; možda neće više doći, a i sad što je došla, iako bona 
i prebona, htjela je da se pozdravi sa svijetom, ili je može biti i drugo što 
htjela...? Kad htjedoše poći, a ona zavara tezu; zamoli joj se da ode do Alaj- 
begove i da joj reče još jedanput hvala, što joj je dala ovo mjesto na kome je 
Hatidže i od prije, dok je bila zdrava, uvijek sjedila. Ode teza i kad izmače, a 
Hatidže osta sama, osvrte se da je ko ne gleda, pa onda u rupu, pod korijenom 
debeloga hrasta, turi naglo jedno čevre, u koje je zavila mali kamičak[29]... 


Šta li je to i kome li je to?! 


Dođe teza pa je diže, te polako, polako kroz hareme hodi, oslanjajući se na tezu. 
Pozdravlja i lijevo i desno; smiješi se na sve, ali joj na trepavicama dršće suza... 


Mlada je, pa joj žao umrijeti, valjada! 

Hatidže, aman Hatidže! 


Ko će ti kazivati Hatidžinu ljepotu koja se eto ugasi...! Ugasilo se i ono lijepo 
fildžan-oko; ugasila se i ona tatli duša Hatidžina...! 


Haj, a da si je vidio kada Hatidže išeta kroz čaršiju samo, a svako je pozna; 
pozna je po hodu, po tananu struku, po ponosu, po saltanatu. *Odi kao gugutka, 
sitno, smjerno a opet ponosito. Kamo tog dućandžije što neće ostaviti posao iz 
ruku te da se osvrne za Hatidže-hanumom? Selvije-hanume, tako je zovu u 
čaršiji, s njena ponosna boja i hoda. 


A pod onom feredžom i pod gustim pečetom, krije se, kažu, blago kakvo u cara 
nema; kakvo na zemlji nećeš nać’, a ko zna i tamo gore u dženetskim bahčama 
hoće li je bit’, manj’ ako je zemlja nebu ne pozajmi. 


Kazuju šarkije njenu ljepotu i njen dilberluk, ama šta znaju šarkije! Bar da 
polovinu kažu pa bi dosta bilo rečeno. Šarkije će ti napraviti ćeif uhu; otatlisaće 
ti dušu, ama oko, oko... ostaće pusto i prazno, a kad bi moglo Hatidžu sagledat? 
jednom samo, nek bi i slijepo ostalo, ne žali! 


Pa nije u Hatidže lijepa samo kosa i ono čelo pod kosom i one oči pod čelom. Ni 
obrazi, ni usta samo, ni vrat, ni grlo, ni grudi, ni pas samo... sve, sve i sve drugo 
je lijepo i prelijepo, i kad hodi, i kad zbori, i kad pjeva... Ah, kad pjeva...! Treba 
da zaboraviš sve; da zaboraviš i oca i majku; da zaboraviš kuću; da zaboraviš 
svijet. Kuću, kuću nad glavom valja ti zapaliti, manji šenluk ne mo'š učiniti, kad 
Hatidže pjeva! 


Ima mali maleček def, tek koliko da joj je nešto u ruci. Pa kako je meraklija, 
obojadisala ga, izlijepila mu oko obruča neke amajlije;[30] podvezala mu 
džangarace pantljičicama, pa kad udari u njega, a ono ne znaš u što prije da 
pogledaš: u onaj veseli def; u njene li bijele prstiće i rumene nokte, kako po 
njemu igraju; u nju li, kako čas zatvori oči, čas zanese unatrag glavu, čas joj se 
dignu grudi, kao mali talas koji prijeti burom, a košulja joj se izvlači iz pasa, 
koliko je grudi zatežu. 


Čas se hvata rukom pod srcem, da mu pomogne... jer Hatidže što pjeva — od srca 
pjeva! 


Ali i nemaš kad gledati je, moraš je slušati. Kad su tako hanume u nje, o 
Ramazanu uveče, pa je slušaju, zaćute sve, ispuste ruke s cigarom na koljeno, 
cigare se polako, polako gase; one zatvorile oči, zavalile glave, te misliš neće se 
buditi. Ali kad Hatidže uzvikne i pljesne se šakom pod srcem, a one sve kao da 
su pomahnitale, te za njom, i ne znaš koja će koju više nadvikati. Pa kad Hatidže 
objesi def, a tek vidiš mašica s žarom ide od ruke do ruke, te hanume pripaljuju 
cigare koje im se pogasile bile. 


Nije tako vesele hanume, kao što je Hatidže. Ona muhabetiše, ona utješi, ona 
nasmije. Koliko puta samo njen efendija dođe sumoran i brižan, pa ona šalom i 
slatkim muhabetom rastjera mu gajle. 


Hoće druge hanume i da je ogovore. Kad su međ' sobom, kažu i ružne riječi za 
nju, ali je opet vole, ne mogu bez nje. A i što kažu zato je samo što joj ne vjeruju 
da voli svoga efendiju, jer joj muž nije naoko čovjek. Koliko put, pa i ljudi u 
čaršiji rekoše kako je šteta što takav čovjek dobi onaku ljepotu. 


Pa koliko god da se govorilo i koliko god da su hanume i nju pitale i onako 
razbirale, nikad se ništa ružno ne ču i ne razabra za Hatidže-hanumu. 


Sve što se za nju čulo to je, da je lijepa, da je prelijepa, da vrijedi da se njenom 
ljepotom čovjek kune. Pa eto, ta ljepota sad je bona i prebona i iljača joj nema! 


Hatidže, aman Hatidže! 

Prostrana haremska odaja, pa čista i svijetla. Pod prozorima, zatvorenim 
rešetkom, prostire se duž cijelog zida minder,[31] pokriven modrom basmom; na 
drugom zidu odžaklija, a u jednom ćošku tri dušeka jedno na drugo, i u njima 
leži bona Hatidže. 


Ima već tri dana bori se s dušom, i bijedna teza služi je i godi joj, ali joj ne može 
ugoditi. Kad joj dođe teško i nešto je zapti u grlu, a ona ščepa tezu za ruku, te 
drži je čvrsto, a suze joj se potokom liju iz očiju. Kao da bi htela da se uhvati za 
ovaj svijet i da se ne da onome. Po cio dan svojim lijepim, velikim očima gleda u 
pendžere da se nagleda lijepa božja dana i da, valjada, ispije očima svjetlost, 
koja se do malo dana i iz lijepih očiju tako žarko razlijevala. Ne govori ništa ili 
malo, po gdjekoju riječ samo... 


— Tezo! — reći će jednoga dana, kad joj bi malo lakše. — Umire li se lakše kad se 
kaže grijeh? 


— K'zm, zar imaš grijeha? — pita je teza. 

— Imam, tezo! 

Teza joj uze glavu na desnu ruku, pa joj lijevom gladi kosu i ljubi joj čelo i oči. 

— Kaži, elmas'm, mladost je mladost, nije bez grijeha, a Alah je veliki pa prašta. 
Hatidže otvori jače oči i stade uzbuđenije disati. 

— Šta da ti kažem, znaš i sama... žao mi ga je, sad mi ga je žao. Bio mi je dobar, 

gledao me je i pazio me je, ali... nijesam ga voljela. Od onoga dana, kad me je 


uzeo nijesam ga voljela... voljela sam drugoga... drugome sam poklonila moju 
dušu... 


— Drugoga? — učini teza, pa se zamisli i ućuta, ućuta se i Hatidže, te se jasno 


čujaše kako muha zuče uz džam[32] i kako Hatidže teško diše, te joj se dah 
jedva penje uz grlo. 


— To gajle neka te ne muči! — progovori najzad teza. — Nijesi imala muža prema 
sebi, pa šta ćeš, a mladost je mladost, hoće svoje... 


— Grijeh je pogolem, nego što ga ti misliš, tezo... Ja sam ljubila drugu vjeru... 
đaura... 


— Đaura?! — učini teza i sve joj tijelo prođe neka studen i jeza, pa zanijemi, a 
uprla oči u Hatidžu, te ne umije da progovori. Teza je od starih žena, za nju je 
din din; za nju je grijeh grijeh. Nju je ova ispovijest užasnula, jer to bješe grijeh, 
koji Alah već ne može oprostiti, ali je bolesnicu valjalo tješiti, pa ma i lažnim 
utjehama. 


— Grijeh je, Hatidže, pregolem. Ja ga neću nikom reći, ali ga Alah zna... opet, 
oprostiće ti valjada... Eto, ti se kaješ, ti si ga zaboravila... onog... pa se kaješ... 
tebe je stid od tvoga grijeh... 


Teza je to sve brzo i potresenim glasom govorila. 


— Ne! — dodade Hatidže, koja je tezu mirno slušala. — Ne, neće meni Alah 
oprostiti...! 


— Hoće, kz'm, hoće...! 
— Neće, tezo, jer ja se ne kajem, ja ga nijesam zaboravila, mene nije stid... ja ga i 
sad volim; ja ga ne mogu izvaditi iz srca... Ja znam, koliki grijeh nosim, ama mi 


je sladak taj grijeh, ja hoću da umrem s tim grijehom... ja ga i sad volim...! 


— Hatidže! — ciknu teza i pljesnu se šakama, a pogled upravi gore nebu i osjeti 
kako je prođe groznica i izlomi joj sve kosti. 


— Ja ga i sad volim! — dodade Hatidže tiho, mirno, ali odlučno, pa zavali glavu i 
sklopi oči, kao da zaspa a valjada da budna sanja. 

Tog istog dana zamoli ona tezu, sevapa radi, da ode u „Bej-bahče“, pod onaj 
hrast, i da potraži ima li čega u onoj rupi, gdje je ona čevre ostavila. Teza ne htje, 
ali kad vidje da Hatidže broji pošljednje sahate, učini joj i ode tamo, pa nađe pod 
hrastom drugo čevre a ne ono što je Hatidže ostavila. 


Kad joj ga donese, pa vidje Hatidže da to nije njeno čevre već drugo, obli je 
rumen po blijedom licu i slatko se i zadovoljno nasmiješi. Razvi čevre i unutra 
nađe mali komadić ćumura. A ćumur znači: „Bog ti života dao!“ 


Hatidže grčevito stište u šaku taj maleni znak i — kad su je mrtvu namještali i 
rasklopili joj grčevito stisnutu šaku, sav joj je dlan bio crn, te su se čudili svi, 
osim teze, koja je žalosno klimala glavom žaleći Hatidžu više radi grijeha no 
radi smrti. 

Još jednom prođe Hatidže-hanume kroz čaršiju, ali ne onim ponosnim hodom 
kao što gugutka 'odi, ne kao Selvije-hanume. Osvrnuše se i sad sve dućandžije 
za njom, koliko da reknu: „Alah rahmet ejles’n!“[33] 


R?z 


Hadži-Abduš ima kuću niže Ibrahim-pašine džamije. Na vrlo velikoj kapiji 
ispružila se streha; te bi se pod njom čitava kola mogla skloniti od kiše. Na 
desnom krilu izrezan je jedan manji kapidžik, jer kud bi svaki prolaznik otvarao 
onoliku kapiju. Unutra je, iza kapije, jedna mala oniska kućica s dvije odaje. Tu 
je Hadži-Abdušev selamlik. Jedna odaja zastrta ćilimima, a duž istočnog i 
zapadnog zida dugačak minder, zastrt šarenom basmom, i dvije-tri sandalije; a u 
drugoj sobi je izmećarska odaja i odžak. 


Odmah iza ove kućice diže se visok plot uz koji se pruža zelen pasulj, zavrćući 
svoju vriježu uz zategnute redove kanapa, i na tom plotu mali kapidžik; malo 
viši čovjek pa bi se morao sagnuti da prođe. Iza toga plota je haremluk, stara ali 
lijepa i udobna kuća, s prostranim doksatom i vrlo mnogo pendžera. Na doksatu 
ima jedno uzvišenije mjesto, kao neki mali a uzvišeniji doksatić i tu je prostrto 
jedno tanko šiljte, pokriveno čupavim sidžadetom koje je već izblijedilo od 
sunca; a uz zid prislonjen tvrd, slamom nabijen jastuk. Ovaj doksatić je najmilije 
mjesto Hadži-Abduševo. Tu, na onome sidžadetu, provodi on jutra i večeri. 
Ujutru, tek što se umio i uzeo avdes,[35] spusti se na to sidžade pa pravi cigaru 
za cigarom; donose mu lokum i bistre vode, pa onda kafu, jednu, dvije, tri... 
Tako pred veče, a tako i po večeri. Koliko je puta o Ramazanu odsjedio na 
ovome sidžadetu po cijele noći, pušeći i zabavljajući se gustim dimom, 
razmišljajući i udišući meki miris koji pušta lipa što se u bahči razgranala. 


Sjedne tu na sidžade, kod njegovih nogu, i hanuma mu Atije pokoji put, pa 
razvezu muhabet o svijetu, o godini, o ćesatluku... Dok oni tako na doksatu, a u 
bahči nazli-Đulsime, mjezimica Hadži-Abduševa, obilazi cvijeće što ga je 
svojom rukom zasadila; te s onoga otkine žut list a s ovoga uveo cvijet; nijedan 
kamičak ne ostavi u leji, nijedan listak na stazi. Mala bahča, jedva dvadeset 


aršina uzduž i poprijeko, ama čista, lijepa i naređena... 


Hadži-Abduš je već ostario. Ima mu, valah, i šezdeset. Proživio je lijepo svoj 
vijek sa Atije-hanumom; ima im preko četrdeset godina kako su zajedno. Alah 
im dao i poroda; imali su krasnog sina, rahmetli Nazifa; izučio i mejtebe i 
ruždije svršio, pa htio ga Hadži-Abduš da metne za ćatiba u konak, ali Nazif, 
kako bijaše adžamija, jahao jedanput konja na nekom sunetu i trkao se s 
drugima, te se oznoji i on i konj. Eto odande dobi tresku,[36] te tresku, tresku. I 
šta nije jeo i pio, ali ne moga" da se izliječi; izgore ga ona silna vatra i umrije. 
(Alah rahmet ejles?n!) Ostadoše Hadži-Abdušu još dvije šćeri, Imiše i Đulsime. 
Imiše je bila starija od Nazifa, a Đulsime je mjezimica. Imiše se dade u dobra 
čovjeka, samo ode u drugu kasabu; to malo bi teško Hadžiji i Atije-hanumi, ali 
im ostade Đulsime, najljepši i najmirisniji cvijetak, da im sladi stare dane. 


Hadži-Abduša zna i poštuje cijela kasaba. Nije zenđil, ama ima koliko treba, a 
on i ne traži više. Prav je i zdrav je na riječi, te i paša i kadija hoće da mu čuju 
laf. A učinio je i za dušu što je mogao. Eto pred njegovom kućom, na sokaku, on 
je sagradio ćupriju preko potoka, jer tu mnoga sirotinja prohodi. Lanjske je 
godine o svome trošku opravio i okrečio jedno teće; zimus, kad je stegla najveća 
zima, kupio je dvanaest tovara drva i razdijelio po Muhadžer-mahali sirotinji. A 
ne čini Hadži-Abduš to što mu se preljeva nego odvoji, prođe i bez onoga što se 
ne mora biti, pa sastavi paru, dvije, tri, te polako, polako sabere koliko mu treba 
da sevap duši steče. 


I prije je bio takav, ali otkako mu umrije Nazif, još je poviše iako mu je Alah 
udijelio takvu krasnu utjehu kao što je Đulsime, koju Hadžija i ne zove drukčije 
već: ,,Gugutko moja!“ a Atije-hanuma još je mazi i miluje onako isto kako ju je 
mazila kad je bila mlada. A Đulsime i odrasla i postasala, te ne ima u kasabi 
djevojke kao što je ona, i ako je ima, ne ima ni u koje tako grlo, grlo bilbilovo, 
kakvo je u Đulsime. Koliko puta Hadži-Abduš sjedi na onom sidžadetu sumoran, 
neki seklet[37] pritiskao mu dušu, nabralo mu se čelo a oborio glavu na grudi, pa 
zvekeće mu brojanica koliko je brzo prebraja i odvaja zrno po zrno prstima, koji 
dršću. Đulsime dolje u bahči, pod granatom lipom, polako, tiho, slatko pjevuši 
onu staru, onu pjesmu od zemani vakta, onu pjesmu što ju je u mladosti Atije- 
hanuma pjevala Hadžiji i što ju je Đulsime od majke naučila. A starac, najpre 
jednim uhom i čuje i ne čuje pjesmu, pa zatim je sluša sve više i više; s čela mu 
se rasturaju bore, s duše mu se miče seklet; diže glavu i diže oči, pa se slatko 
smiješi i dovikuje joj s doksata: ,,Gugutko moja!“ 


II 


Đulsime je tako i odrasla, u rahatluku, u ljubavi, tu kraj oca i majke, na doksatu, 
u bahči. Ona drugi svijet i ne zna. Dohode u Atije-hanume mnoge hanume, 'odi i 
Atije-hanuma u njih, ali Đulsimu ne vodi. Đulsime najviše što *odi u dvije-tri 
komšike, a od ovih najradije u udovice Elife-hanume što tu, četvrta-peta kuća od 
njih, sjedi. 


Elife-hanume je najslađe razgovara; ona joj priča sve, sve što čuje; ko je umro, 
ko se ženi, ko ašikuje. Pored Elife-hanume i Đulsime zna malo nešto o svijetu. 


— Pa kako se to ašikuje? — pita jedanput Đulsime, pa joj Elife-hanume i to kazuje 
i naširoko i nadugačko. Ama to Elife-hanume i umije nekako tako lijepo da kaže 


i da ispriča da se Đulsimi sve zažare obrazi, te misliš cio je dan kraj odžaka 
sjedila. 

Poslije, Elife-hanume ima brata Šerifa. Nije ga Đulsime nikad vidjela, ali joj 
Elife-hanuma i o njemu zbori, mnogo joj priča; kako je dilber, kako je junak. 
Zna Đulsime i kako fes nosi Šerif, i kakav altipatlak[38] ima, i kako ala franka 


nosi pantole i kondure, sve, sve već zna Đulsime, pa opet sjutradan dođe u Elife- 
hanume, te je pita, kao da je zaboravila: 


— Je li, hanume, u Šerifa je fes al? 

Pa valjada s tih muhabeta i voli najviše da ide u Elife-hanume. 
Jedanput tako reći će joj: 

— Oh, kako bih voljela da vidim Šerifa! 

— Pa dobro, kz'n, poslaću mu aber da sjutra prođe. 

— Aman, ama-a-an, hanumo! Ama da ne zna, da sam ja to htjela. 


— Kako da zna? 


Kad sjutra, istina, sjedi Đulsime na pendžeru u Elife-hanume, pa gviri kroz 
rešetke, a Serif eto ga sokakom. Nosi ponosito glavu, na njemu ala franka 
haljine, tijesne pantole a kondure plitke, isječene, te gviri šarena čarapa; pa fes 
navalio na oči. Pravi efendija. Đulsimu uzeo neki stid i plamen udario u obraze, 
pa taman Serif da prođe pored kuće, a ona bjež’ s pendžera. 

— Vidje li ga? — pita je Elife-hanume. 

— Jok, hanume! 


— Ama, pa ne prođe li? 


— Dok bješe ozdo, što sam ga nešto malo vidjela, a kad da dođe bliže, a meni se 
nešto napunile oči suzama, i nešto me uhvati strah, te ga i ne vidjeh. 


Elife-hanume da se iskida od smijeha. Prođe opet neki dan, a Đulsime će reći 
Elife-hanumi: 


— Nema Šerifa opet da prođe! 

Elife-hanume slatko se nasmije, pa miluje Đulsimu po obrazu i veli joj: 
— Da te pitam nešto, ali pravo da mi kažeš! 

— Šta? 

— Ako ćeš pravo da mi kažeš, tako ti mladosti? 

— Hoću! 

— Jel’, voliš li Šerifa? 


Đulsime se najprije uplaši od takvog pitanja, pa onda zaćuta, zamisli se i zabrinu 
se... 


— Kaži, zašto od mene da kriješ? 


— Ne krijem, hanume! — odgovori brzo Đulsime. — Ne krijem, nego evo da ti 
kažem. Ja ne znam... ne volim ga... a volim tako da ga vidim... da mi je sasvim 
izbliza da ga vidim... 


— Peki, peki![39] Neću te više pitati. Kad ga zavoliš, a ti mi sama kaži. 
— Kazaću ti, hanume, neću kriti od tebe. 


— Nego... znaš šta, Đulsime, evo dođi sjutra. Ja ću zvati Šerifa, pa ćemo ja i on 
sjedeti na doksatu i piti kafu, a ti sjedi u sobi mojoj, pa ga vidi lijepo i gledaj ga 
koliko ti drago. 


— Ali da mu ne kažeš...? 
— A gdje bih mu to kazala? 


Pa tako sjutradan i napraviše. A otada Đulsime je sve radije išla u Elife-hanume, 
a i Serif je mnogo češće prolazio tim sokakom, i mnogo se češće uvraćao u svoje 
sestre na kafu. 


Prošlo je tako i podosta mjeseca, a jedanput eto ti Elife-hanume u Atije-hanume, 
te prvo ovaj i onaj muhabet, dok napošljetku ne reče e je došla da joj ište 
Đulsimu za Šerifa. Tražili su i dosad Đulsimu koliki čestiti i valjani bećari, pa i 
Hadži-Abduš i Atije-hanume sve nekako zavijaju, obrću, ne dadu. I ne što bi 
imali štogod zamjeriti momku, jali kući, jali dostu, već tako, boje se, boje se za 
sebe; otići će im sva radost iz kuće i ostaće sami pod starost. Pa i sad, kad Elife- 
hanume reče zašto je došla, a Atije-hanume se zbunila, plače, a ne umije ništa 
kazati. Veli, kazaće Hadži-Abdušu; razgovaraće s Hadži-Abdušem. 


A kad je, istina, uveče pomenula Hadžiji, on sve bjesni i lupa po kući: 


— Zar ja svoje dijete da dam Šerifu, tome pošljednom r*suzu[40] što se vuče po 
cijelu noć po jeđupskoj mahali; tome sarošu, tome komardžiji. On, ako hoće da 
se ženi, neka čočeke uzima za žene, one su taman za njega, s njima je on obikao! 


A sirota Atija samo ćuti, jer, Alaha mi, ima Hadžija hak. Takav je na dlaku Šerif, 
kako ga on kazuje. Cijela kasaba zna da Šerif ide noću u jeđupsku mahalu, te 
tamo s čočecima. Pa i komardžija je, a što je najgore saroš je, pije i vino i rakiju, 
kao pošljedni čovjek. I kad sokakom *odi, ne ide kako mu dolikuje, već nagne 
fes na obrve, a kitku pusti naprijed, te mu se više očiju njiha; nosi bastun,[41] a 
cigarluk mu debeo, koliko ruka u čovjeka. Pa zaviruje u kapidžike i u haremske 
pendžere, a već *rišćanska žena teško može rahat proći kraj njega. 


Ima hak Hadžija, takvi je Šerif kako ga on kazuje. 


III 


Ne znam baš koliko, ama kanda već prošlo i pet mjeseca od onog dana kad ono 


Elife-hanume bješe u Hadžijinih da prosi Đulsimu. To bilo, pa se zaboravilo, a 
Đulsime i dalje ostala kao što je i bila, nazlija i ocu i majci. 


Ali Đulsime nije više onako vesela, ne pjeva više kad šeta između leja, te da 
Hadži-Abduš s doksata sluša svoju gugutku. Lice joj nije više onako rumeno, 
nego žuto i uvelo; oko joj nije više onako veselo, već bono i suzno, upalo u 
duplje a oko očiju joj se ocrtao modar prsten. 


— Što joj je? — pita brižno Hadžija hanumu. — Što je tom djetetu? 

— Ne kazuje! — odgovara hanuma, a oči joj pune bola i suza i lice joj bez boje, i 
riječi joj dršću i gleda u zemlju. Grješnica, ona je već znala šta je Đulsimi, ali zar 
je smjela kazati?! 

— Jesi li joj davala iljače? — pita opet Hadžija. 

Na sve, na sve što ju je pitao — a pitao ju je i svako jutro i svake večeri — na sve 
mu je Atije-hanume odgovarala i ovako i onako, ali na jedno mu nije umjela ili 


nije mogla da odgovori, na ono: što je Đulsimi? 


Jednom je i on sam pitao. Bilo pred veče, a on sjedno na svome mjestu, na 
doksatiću. Prođe Đulsime velikim doksatom da ode u amamdžik[42] nekim 
poslom, a Hadžija je zovnu. 


— Sjedi, sjedi, kz'n, ovdje kod mene! — veli joj blago i toplo. 


Ona uzme papuče kraj sidžadeta, podavi dimije, te sjedi na sami vrh sidžadeta, a 
sve u zemlju gleda i dršće kao košuta i mijenja boju u licu. 


— Sto ti je, elmas'm, kaži meni? Boli li te nešto; imaš li neki dert? — pa je 
pomilova očinski dršćućom staračkom rukom po crnoj, mekoj kosi. 


A Đulsima briznu u plač, pa skoči te pobježe u svoju sobu, a tamo pade na 


dušeke i stade jecati kao malo dijete. 

— Ima neki dert, te neće da kaže! — veli Hadžija Atije-hanumi. 

— Tako će biti! — dodaje hanuma i dršće i ona i grize donju usnu. 

Poslije već Đulsima nije ni izlazila mnogo iz svoje odaje. Pogdjekad, pogdjekad, 
dok i to ne prestade. I kad pita Hadžija za nju, veli mu hanuma da je ne dira, 
bona je ali, inšalah, biće dobro. 


— Inšalah! — dodaje Hadžija, ali nešto vrti glavom i sve mu to čudno izgleda. 


Atije-hanuma sad već, kad sjedne na sidžade da pije s Hadžijom kahvu, 
izbjegava da govori o Đulsimi; navija na svašta drugo razgovor, samo da ne da 
Hadžiji ni vremena da se zapita o Đulsimi. 


Kad joj dođu hanume u pohode, a ona ih vodi u drugu odaju, a kad one traže da 
obiđu bonu Đulsimu a ona im veli: ,,Spije!“ ili: „Ne može, ne trpi muhabet, ne 
voli da joj ko uđe u odaju; eto i ja joj ne *odim do kad me viče!“ 


Eto, tako navija sirota hanuma; a kad je sama, kad je niko ne vidi, a ona se gruva 
u grudi, čupa i vije se po patosu, kao sinja kukavica. 


— Vaj bana![43] Što ću i kako ću?! — nariče sirota i jaduje. 


Tako danas, tako sjutra, a jednoga dana, valja da se prekrha nešto u nje te, kad 
bješe Hadži-Abduš na sidžadetu, a ona priđe slobodno i gleda mu u oči, ali joj 
cijelo tijelo dršće i noge klecaju. 


— Išteš nešto da mi kažeš, hanume? — pita je Hadžija. 


— Aman, efend'm! Alah je veliki i pravedan, a mi smo griješni... Mora da smo 
griješni, kad nas kazni sramotom. 


Hadžija podiže obrve, a cigarluk ostavi kraj sidžadeta i pogleda mrko u hanumu, 
no ona ne izgubi hrabrost. 


— Ja sam, efend*m, trpila, ama ne mogu više. Evo da čuješ i ti za našu sramotu i 
r'suzl'k. Naša Đulsim... — i tu prekide riječ, uhvati je kao neki ropac u grlu i 
stiskoše joj se usne. 


Hadžiji najpre ostaše oči ukočene; dva-tri dekika gledao je u hanumu, kao da je 
nije razumio, a zatim mu zaigra donja usnica; udari mu neki plamen u obraze i 
nozdrve mu se počeše širiti, a vratna žila mu nabreknu i pomodri... Ali se mirno 
diže sa sidžadeta, prođe pored hanume a i ne pogleda je, i ode u svoju odaju 
odmjerenim, krupnim koracima. 


Crna Atije-hanuma razumjela je što je, pa odleti vratima one sobe u kojoj je 
Đulsime ležala, zabravi ih i sama ostade pred vratima. 


Hadži-Abduš izađe iz svoje odaje sa altipatlakom u ruci, ali sad već ne više 
mirno već misliš preleće doksat, a snažno rukom gurnu u stranu bijednu hanumu. 


— Ne, Adžo! — pisnu Atije-hanume. — Ne, prvo mene, pa onda nju...! Jesi li joj ti 
dao život pa da joj ga uzmeš?! 

— Alah joj je dao život, ali r'z sam joj ja dao...! 

— Ne, Adžo, aman...! Ne griješi dušu! Ko je još ubijao gibekliju?![44] Zar dva 
grijeha da nosiš; zar s dvije krvi da se zadužiš? Imaš kad r'z otkupiti i oprati... 
Aman...! — i ona mu se objesi o onu ruku u kojoj mu je bio altipatlak, i ta ruka 
pade, malaksa. On uhvati snažno za ruku svoju hanumu pa je povuče od vrata i 
odvuče u svoju odaju. Ostavi tamo altipatlak na minder, izvadi čevre te pobrisa 


znoj s čela, a zatim uze altipatlak i pažljivo ga stavi u pojas. Poćuta malo, 
poćuta, pa će onda dubokim. hrapavim i promuklim glasom reći: 


— Ko mi uzer'z? 

— Ne znam — odgovori tiho hanuma. 
— Znaš! 

— Ne znam! — ponovi ona odlučno. 
— Nije ti kazala? 

— Nije, neće da kaže...! 


— Kazaće...! Kazaće...! — grmnu Hadžija. Zatim izađe iz vrata, pa ih tresnu za 
sobom, a velikim krupnim koracima pređe preko doksata, pa preko bašte i ode 
negdje kroz kapidžik. 


IV 


A čim se on izmače, Atije-hanume ni časa ne počasi već posla izmećara da 
dovede jedan strem[45] dobar, pokriven. Izmećar ode, a Atije-hanume razastrije 
jednu bošču, te poče u nju slagati šeove, što je gdje našla, a suze joj lipte niz oči, 
a ona se zagrcnu, pa zagrli onu bošču te poče plakati i jecati. 


— Spremo moja, čeizu moj, hairu moj... Vaj, vaj bana...! — pa se grunu pesnicama 
u grudi i dohvati čupati solufe. 


Diže se zatim polako, te uđe u odaju Đulsiminu. Đulsima nije ležala, sjedila je u 
dušeku pa plakala i jecala. 


Atije-hanume ne smije da je pogleda u oči, nego jedva, jedva poče: 


— Đulsime, ćerime, eno ti je gotova bošča... sad će ti doći strem, pa... idi... idi...! 
— pa tu joj udari potok suza i ona pokri oči čevretom. 


Đulsima ciknu kao ranjena, skoči s dušeka te uhvati mater za ruke: 


— Gdje ću, gdje ću; zašto? Vaj, Vaj...! Zar da me otjerate, kao pošljednu...? 
Aman, majko...! Ja ću moliti Adžu da me ostavi pod ovaj krov... 


— On će te ubiti! 
— Pa neka me ubije. Ovdje, ovdje neka me ubije...! 


— Ne tjeram te ja, sinko, ali bježi, nemoj ni dočekati Adžu, bježi... Idi u sestre, u 
Imiše, u drugu kasabu, daleko... 


— U Imiše? 
— Primiće te, idi, pa valjada će dati kadgod Alah da te majka opet vidi... 


Utom i kola zatandrkaše i ustaviše se pred kućom. 


— Ah ...! — ciknu Đulsime. — Ubij me, majko, ne tjeraj me...! 


Ali Atije-hanume ne progovori ništa, izađe mirno te uze onu bošču, pa je dodade 
izmećaru da je odnese u kola, pa se onda opet vrati Đulsimi. 


I Đulsima se više ne opiraše; pođe mirno. Samo kad izađe na doksat, ciknu 
ujedanput, pa poleće onom mjestu gdje je obično sjedio Hadžija, pade na koljena 
i ižljubi ono mjesto gdje njegove noge obično stoje. Nađe i papuče mu, pa ih 
stade ljubiti pokajnički, bono... A zatim se diže i pade majci u zagrljaj. 


— Hvala, hvala na hljebu i soli i... alali, alali, majko, alali...! 
— Alal neka ti je! 


Ona se diže i odvažno siđe niz basamake, prebaci feredžu, a pokri lice pečetom, 
otvori kapiju i uđe u kola. 


— Alali! — viknu kroz arnjeve još jedanput, a suze je zagušiše. 


— Alal neka ti je! — odgovori Atije-hanuma pa pođe brzo u kapidžik i jedva stiže 
do doksata, te pade ničke na patos naričući. Diže još jedanput glavu te osluhnu... 
ču daleko tandrk kola, sve dalje... dalje. A kad se više ne ču, riknu hanuma kao 
ranjena zvijer, ali valjada joj prepuče srce, usanuše joj suze, tu ni jedna više ne 
kanu. 


Predveče dođe Hadžija mirno, kao da se ništa nije desilo. Sjedi na svoje sidžade 
kao i otprije; niti što zapita hanumu niti joj što reče. 


Znao je on da će njegova hanuma učiniti što je učinila i skloniti grješnicu ispred 
očiju, te zaštediti jednu krv i jedan grijeh poviše. 


Prošlo je od toga doba mnogo, mnogo vremena. Prolazili su dani, mjeseci, 
godine. U Hadži-Abduša sve je kako je i bilo, samo kuća nije više vesela, a bašta 
se i zatrla. Malo još drži se ona lejica kraj kuće, što po njoj raste feslijen[46] i 


nana i što je stara hanuma nadgleda, jer Hadžija voli feslijen i nanu, pa kad 
uveče sjedi na doksatu, a ozdo mu dohodi taj pitomi miris i sladi mu dušu. 


Deset godina je prošlo tako, i niko u kući za to vrijeme ne smjede pomenuti ime 
Đulsimino. Jedanput samo, sam Hadži-Abduš reče hanumi kad je radila oko 
svoje leje: 


— Ne muči se, more, babo! Druge su ruke bile za to, a ne tvoje! — pa duboko 
uzdanu i obrnu brže razgovor na drugu stranu, kao da zabašuri ono što je 
nesmotreno izrekao. 


Deset godina u kući nije bilo vesele riječi; deset godina sjede oni kao apsovi u 
kući; nigdje ne idu a ne vole ni da im ko dođe. Jedva pogdjekad, pogdjekad da 
izađe Hadži-Abduš, i to nikad u čaršiju, već u kakvog dosta, pa i to vrlo malo što 
posjedi. 


Jedanput im je bila i Imiša u gostima. Sjedila je čitavu havtu u njih, ali je 
Hadžija nikad ne zapita za Đulsimu, niti ona smjede progovoriti Za nju. 


I Atije-hanuma jedanput tražila izin da ide u Imiše, no ne dade joj Hadžija. Ne 
reče joj zašto, ali ne dade izin. 


A Atije-hanume, ako nije smela pred Hadžijom, uveče kad su lijegali, pitala je 
Imišu sve, sve, sve. Imiša joj je pričala kako njen efendija isprva nije htio da 
primi Đulsimu u svoju kuću; nije htio ni njegova kuća da se sramoti. Ali, Imiša 
ga molila i na njen aman primio je. Rodila je muško, pa je i sad živo i veliko je, 
ide i u mejtebe. Ima mu već deset godina, lijepo dijete kao jabuka. Đulsima ga 
voli i premnogo voli, grli ga neprestano i ljubi. Nigdje ne ide iz kuće i služi kao 
izmećarka; sve radi, samo da se udobri Imiši i njenom efendiji. A noću plače, 
kad uspava dijete, a ona cijelu noć plače i žali kuću, žali majku i žali Adžiju; 
voljela bi da im se vrati, pa makar da je kao izmećarku prime, samo da im se 
nađe pod starost. Imiše je priznala da je za to maksuz[47] i došla da se moli, ali 
ne smije jer poznaje Adžiju. I poslije, da nema ono dijete, pa hajde de, a ona 
neće od djeteta da se odvoji. 


— Alaha ti — pita Atije-hanume — reče li ti koji put, od koga joj je dijete? 


— Nikad...! Tvrda je, ko kamen. Koliko sam je puta pitala pa nikad ne htjede 
kazati. 


— Aman, aman! 
— Pa zar se ovdje ne zna? 


— Ič, ništa. Cijela kasaba zna za tu našu sramotu, ali niko jošte ne reče od koga 
može biti. Ja se i sad čudim još... Nije se odvajala od kuće i od mene. ..! 


Tako su šaputale u odaji Atije-hanume i Imiša, pa se onda dogovarale kako bi 
zamolile Hadžiju da oprosti Đulsimi, da je primi makar kao izmećarku. I 
dogovoriše se dva-tri puta kako će sjutra zamoliti se, pa kad dođe sjutra, a Adžo 
sjedi na sidžadetu, a one mu požele: ,,Sabah hair-jols'n!“, pa se zgledaju i govore 
očima među sobom, ali nijedna ne smije ni riječi kazati. 


I tako Imiše-hanuma ništa ne bitisa,[48] a dođe joj vakat i za polazak. Kad priđe 
ruci Hadžijinoj da mu kaže zbogom, a on se maši rukom u pojas, te izvadi otud 
pet bijelih medžidija te joj spusti u šaku. 


— Na— veli — neka ti se nađe! 

— Što će, Adžo, meni je efendija dao koliko mi treba. 

— Ako, neka imaš koju paru poviše za sirotinju! 

Imiše-hanume razumjede to, te taman da dograbi priliku da se zamoli za 


nesrećnicu, ali Hadžija je poljubi u kosu, pa naglo ode s doksata i s kapidžika joj 
poželje: ,,Hair-jols'n!“ te čisto pobježe iz kuće. 


VI 


Prošlo je još vakta od onda, otkako je bila Imiše u Adže. A što više vakat hodi i 
stari se više, pa starost i hastaluk nosi. 


Hadži-Abduš leži u jataku ima već mjesec dana. Ne zna što mu je; nešto ga u 
grudima peče i mori. I ne jede, samo što vodu pije i uvijek je žedan. Liječila ga 
je Atije-hanuma i ovako i onako; koga sve nije poslušala i šta mu sve nije 
davala! A srce mu zdravo, ne izgleda kao da mu je pisani sahat blizu, ali tako, ne 


može da se digne i slabi, slabi, svaki je dan slabiji. Dolazio je i beledijski hećim 
pa ga je gledao i dao mu nešto da pije, te ako mu od toga bude nešto lakše. 


Dvori ga Atije-hanuma i ne miče se od njegova dušeka. Koliko je puta sjedeći 
tako kraj njegova dušeka mislila na svoje prognano dijete, ali zar je smjela 
vrijeđati bolesna Hadžiju, te mu to pominjati. Čekala je neće li koji put sim 
pomenuti. A navodila je onako izdaleka razgovor, ne bi li ga zapodjela. Tako 
jedanput će reći: 


— Adžo, efend'm, da zovemo Imišu, neka dođe. 
Ali Hadžija zatresa glavom, pa veli: 


— Jok! Nijesam ja, babo, još za umiranje. Ako dođe do toga... zovni je, a ovako... 
ima ona svoju kuću, neka je čuva! 


Jedanput opet, dodaje mu Atije-hanuma kašikom onaj iljač što mu je napisao 
beledijski hećim, pa nekako zadrhtala joj ruka te joj se prosu iljač. 


— Ej, ej, babo — nasmija se bolesnik. — Hič ništa ja s tobom. Šta ćeš, kad nemamo 
nikog mlađeg da nas njeguje i mene i tebe. 


— Imamo! — dodaje hanuma tiho, a oči uprla u zemlju. 


Hadžija se zakašlja i obrnu glavu na drugu stranu, kao da nije ni čuo što mu 
hanuma reče. 


Jednoga dana bilo nešto malo teže Hadžiji. Pritislo mu nešto grudi, te mu ne da 
ni da se nakašlje, ni da diše rahat. 


— Nije mi dobro! — veli hanumi. — Nije mi ič dobro! — pa nasloni ruku na grudi. — 
Ništa mi drugo nije... umrijeću, a... ovako bez r'Za... 


Atije-hanuma ne moga’ više; udari u plač pa zagrli noge Hadžijine i stade ih 
ljubiti. 


— Aman, efend'm, bilo... dosta je bilo! Deset godina... i Alah za toliko vrijeme 
oprosti... eto... nemaš ko da te njeguje...! 


Hadžija ne odgovori ništa, ali teško uzdanu, a suze mu naiđoše na oči. Zaćuta... 


Ćuti on, a ćuti hanuma, jedan dekik, dva-tri... Prođe pola sata, a oni ćute. Najzad 
Hadžija se okrete hanumi pa veli: 


— Da sam znao bar ko je, da operem r'2...! 


Atije-hanuma ne reče ništa, ali se brzo izvuče iz sobe i odmah naredi što je 
smislila. 


Prođe zatim još pet-šest dana, kao i svi dani; Hadžija bolan, a Atije-hanuma kraj 
njegova dušeka. A jednoga dana predveče zaustavi se pred vratima jedan strem. 
Cu se lijepo kako dotle zvoniše zvoncad i kola truckaše, pa se tu zaustaviše. 


Hadžija diže glavu i strogo pogleda u oči Hatije-hanume a hanuma obori oči. 
Hadžija se nešto uznemiri na dušeku, pa kad još ču da neko čuka u kapidžik, a 
on brže čevretom obrisa oči. 


Hanuma se diže te izađe napolje, a malo zatim vrati se i s njom Imiše. Pritrča 
Adžinom dušeku, poljubi mu ruku i prisloni je na čelo, pa ga zapita: 


— Kako ti je, Adžo? 


On ne odgovara, već gleda i dalje u vrata, a kvaka na vratima dršće pod nečijom 
rukom, koja nema snage da ih otvori. 


— Jesi li sama došla? — pita Hadžija Imišu. 
— Nijesam! — odgovara ona a ujedno pita očima. 
— Neka uđe! — dodade Hadžija, a dršće mu brada od uzbuđenja. 


Vrata se polako otvoriše i Đulsima pođe, pa pade na patos i ciknu, te onda diže 
glavu i vukući se na koljenima dopuza do Adžinog dušeka, pa mu uze ljubiti 
noge i papuče, a suze joj teku i nešto grca u grlu a kida se u duši... 


Hadžija pokri rukom oči, a drugu pružio, pa maše njome, tražeći Đulsiminu 
glavu, a kad je nađe, pritište je na grudi, ali... otvori oči zatim i sagleda iza 
Đulsime uplašenog dječka, koji stoji i zvjera i čudi se šta se to zbiva. 


Hadžija se pridiže na laktove, lako kao da nije bolan; raskolači dobro oči, 
gledajući dječka i kao nešto domišljajući se. Pa, u jedan mah se pljesnu po čelu i 


čisto riknu: 


— Ha, poznajem ga! Poznao sam mu lice! — onda skoči iz dušeka, kao da nikad ni 
bolovao nije, te poteže vratima; pređe preko doksata i ode u svoju odaju pa je 
zatvori za sobom. 


Žene se zgledaše i okameniše. Prva progovori Imiše: 
— Đulsime, liči li tvoje dijete na svog oca? 
— Liči mnogo...! — odgovori tužno Đulsime, pa prigrli uplašenog dječka. 


A dok su se žene od čuda povratile i dok su progovorile po riječ-dvije, Hadžija 
onako bolan ode negdje iz kuće. 


Žene se pribile jedna uz drugu pa dršću; osjećaju nešto a ne umeju da kažu. 
Atije-hanume uze ljubiti Đulsimu, koju deset godina nije vidjela, ali je ne ljubi 
kao što se ljubi u radosti... 


Nijedna ni riječi ne progovori a opet sve tri se razumiju i sve tri jedno misle. 


Tako prođe jedan, pa dva, pa tri sata... a onda neko zakuca na kapidžik. Atije- 
hanume brzo skloni dječka u drugu odaju. 


Na vrata naiđe Hadžija. Spolja, još s doksata, čuješ kako ga trese groznica, ali 
vesela lica i uzdignuta čela. Uđe, raspasa se: izvadi iz pojasa altipatlak, koji 
zamirisa na barut i stavi ga na jastuk, pa zatim pade ničke na dušek i poče drhtati 
i stenjati. Čitav sahat ga trajala ljuta vatruština; čitav sahat niko ne progovori ni 
riječi. Tad kao da ga malo popusti te se okrete u stranu: 


— Halali, Atije... Došao mi je sahat! 

— Halal neka ti je, Adžo! 

— Halali, Imiše! 

— Halal! 

— Halali, Đulsime... Đulsime... gugutko moja! 


Ona se naže i pade na njegove grudi, pa se tu čvrsto, kao davljenik prikopča; 


misliš nećeš je moći rastaviti. 

A u tu tišinu u jedan mah doprije iz komšiluka tužan jauk i vrisak. 
Atije-hanume osluhnu, osluhnu, pa reče tiho: 

— To je u Elife-hanume! 


I Đulsime diže glavu i osluhnu, te ču i ime onoga nad kojim Elife-hanume 
nariče, pa vrisnu i potrča u onu odaju gdje bješe dijete, da ga pritisne na grudi. 


A Hadžija, u samrtnim mukama, diže i sam glavu, pa kad ču da vrisak odista od 
Elife-hanume dolazi, zadovoljno se osmehnu i jedva izgovori: 


— Tako se r?z pere...! 


To su mu ujedno bile i pošljedne riječi. 


Hadži-Jakub berber 


Sunce već leglo; na barjak-džamiji[49] se uznio mali crveni barjačić; top s kaleta 
oglasi iftar, a mujezini s minareta otpjevali akšam-ezani. Hoće da bude lijepa, 
hladovita noć, a, ima li ljepših noći od ramazanskijeh. 


Proiftarili smo dobro; ispili po jednu čašu studene vode, pa onda pripalili po 
jedan duvan te hajd' u koga ćemo večeras. 


Ja sam, bogme, svakad rado 'odio u Hadži-Jakuba berbera. Ima lijep čardak u 
bahči, tu ti odmah kod ruke češma da dohitiš vodu, a da se i ne pomjeriš sa 
sidžadeta, pa onda, Jakub je muhabedžija da ga rijetko ima. Prošao je mnogo 
svijeta još dok je mlad bio; išao je u askeriju ovamo i onamo, od jednog kraja 
carevine pa na drugi, a išao je i na ćabu, pa da je jedanput, nego dvaput. 
Jedanput je išao za svoj esap, a jedanput za drugog. Kad on stane kazivati, kad 
stane pričati iz starog vakta; muarebe ono tamo, muarebe ono onamo; pa se vidio 
i zborio s carem; pa kako se tukao jedanput s dvadeset eškija; pa kako jedanput 
naišao na zmijskog cara... e, slušao bi ga cijelu noć do zore. Koji put se u priču 
zanese, zanese, pa zaboravi istinu, te počne da kiti, kiti, ama ne mo'š uho da 
odvojiš, misliš najljepšu knjigu čitaš. 


A u ovim noćima ramazanskim, ako hoćeš da te prođe san, ako hoćeš da ti prođe 
noć onako kako je Alahu drago, a ti hajde u Hadži-Jakuba. 


U bahči mu se razgranala lipa, pa onaj miris čisto te uspavljuje, a tu žubori 
češma, a tamo neđe u komšiluku udara neko u garnetu; gore na nebu igraju 
zvijezde kao drago kamenje prosuto po ćilimu; ti vučeš lako dim iz čibuka a 
srčeš sade-kafu,[50] a Hadži-Jakub nekim mekim, toplim glasom priča ti, priča, 
a ti kroz tu priču ideš za njim, ideš, ideš, a ne skidaš očiju s njega, pa ti se i čibuk 
Ugasi... 


— Ja se u hanu uspavao — veli Hadži-Jakub pričajući priču kako se po drugi put 
vraćao s hadžiluka — a karavan, cijelo moje društvo, krenulo pred zoru. Kad se ja 
probudim, a handžija veli: ,Odoše oni, nego ti požuri za njima; nijesu izmakli ni 
polovin’ sata!“ „Kako ću ih stignuti, kad ja puta ne znam?“ „Eto tako“, kaže 


handžija, „ispod tih selvija pa sve tako pravo, nemoj vrdati ni lijevo ni desno!“ 
Poslušam ga ja, pa hajd' pođi tako. Idem, idem, idem, polovin’ sata, pa jedan sat 
i dva i tri i četiri... nigdje moga društva. Dođem tako do jednog mjesta, a tu se 
put dijeli. Što ću sam, mislim se; ako zalutam, teško meni, zemlja mi nepoznata, 
tuđe kasabe, drugi adeti, kako ću i što ću ja. Udarim desno, jer ovako se 
domislim: ako mi je pisano da se izgubim, zagubiću se a udario desno a udario 
lijevo. Idem tako još tri-četiri sata, a nigdje hana i nigdje žive duše na drumu te 
da se upitam. Pade već i akšam, a ja gde ću, nego velim: zanoći ću tu kraj puta, 
pa sjutra u ime Alahovo dalje. Legnem ja tako i naslonim glavu na jedan kamen, 
te studen onaj kamen pa jedva sklopim oči. Spijem ja, kad ono, kao da mi neko 
šapće nešto na uho. Rekoh, snim ja to, ali nije nego sam budan. Opet se ućutim, 
a san već ne može više da me uhvati; ućutim, ućutim, kad ono opet šapće nešto 
pod kamenom: ,Jakube, Jakube, ne diži glavu s ovoga kamena dok ga ne 
zagriješ!" Što li će to biti, mislim se ja u sebi, te me san više i ne dohvati, ali ne 
digoh glavu s kamena, već svaki čas poturim ruku pod obraz, da vidim je li se 
zagrijao kamen. Kad se kamen dobro zagrijao, a nešto pisnu pod njim: ,Jakube, 
diži sad kamen!“ Ja ga digoh, a kad pod njim jedna zmija, duga tako koliko moja 
ruka i još malo duža. 


»Jakube, jesi li sevaplija?“,[51] pita me zmija. 
»A dabogme da jesam, s ćabe idem!“ 
, Pa hoćeš li mi učiniti jedan golem sevap?“ 


»A da ti učinim, kad si i ti meni. Mogla si me i ujesti, pa nijesi.“ 


„Nijesam htjela“, veli zmija, „a i nijesam mogla jer mi nijesi kriv. Nego nosi me 
doma pa ću ti reći sve.“ 


»A gdje da te nosim?“ 

»Metni me u njedra, pa pođi tako pravo od ovoga kamena, pa na onaj go brežić; 
kad se popneš na taj brežić, vidjećeš daleko na zapad jednu rasutu kulu, tu kod 
kule stani te me izvadi iz njedara.“ 


Učinim ja tako. Evo i sad me još tuga po njedrima, kad vam ovo pričam... 


I tu Jakub prekide priču i stade puniti lulu, a mi svi ućutali, te čekamo čas prije 
da nastavi. 


— Efend'm — poče Jakub pošto pripali čibuk i povuče dva-tri dima — dođem ti ja 
na brežić, siđem ti i do rasute kule, a taman nekako ponoć. 


Izvadim zmiju iz njedara i spustim je na zemlju, a ona veli: ,,E, ajde, Jakube, sad 
za mnom, samo pazi nemoj mi izgubiti trag.“ „Ama, što ću za tobom i gdje ću?“, 
pitam je ja. Veli: , Tebi se treba odmoriti, gladan si, žedan si, a i tvoj put da ti 
sjutra pokažem, jer sam ti dužna za tvoje dobro!“ 


Idem ja tako za njom a ona puzi hitro i lako preko onog kamena, dok ne 
dođosmo nasred one kule, te tu ona pisnu, kao što zmija može pisnuti. A na to se 
diže jedan veliki kamen i ozdo, kao iz nekog bunara, prosu se napolje grdna 
svjetlost, kao da je sunce u tom bunaru bilo skriveno pod kamenom. Meni 
zasinuše oči te trljaj, trljaj, trljaj, a kad otvorih oči, nema moje zmije, već na 
onome grotlu i u onoj svjetlosti stoji jedna djevojka raspletene kose i sva u bijelo 
odjevena. 

»Hajde za mnom, Jakube!“, veli mi, a ja, ajd? za njom, te koračim u onaj bunar i 
kamen se odmah nada mnom zatvori. Idi ja niz neke stepenice, idi, a sve za 
onom djevojkom, dok ti ne dođosmo do jedne kapije[52] bijele, staklene, jali od 
leda, jali od biljura, ni sad ne znam vam kazati. Otvoriše se te kapije te mi 
uđosmo. 


Eh, efend*m, što sam tamo vidio, to se ne može ni upamtiti ni kazati. Grdna 
velika prostorija, pa sve golemi stubovi i duvari, onako kao i kapija od biljura. 
Svijetli se i u toj odaji, kao da griju pet sunca; pendžeri sve od bisera a džamovi 
na njima od dijamanta. Tu ti sovre od biljura i što ti duša zamisli na njima; voća 
sa svih strana svijeta, meda, šerbeta, i vode, sve u zlatnim i srebrnim bokalima i 
ibricima.[53] I miriše najskuplja izmirna i đul a ja samo blenem i mislim u sebi: 


»Hadži-Jakube, Hadži-Jakube, gdje si ti ovo?“ 
A tu preko sto i dvjesta valjada djevojaka; sve ljepša od ljepše i jednako u bijelo 
odjevene; oči im lijepe i vatrene; kose crne kao ponoć, a grudi im kao merdžani. 


Ali sve ćute i sve su nevesele. 


Ja se osvrći ovamo i onamo, te kao našao se u nezgodi; ko me dovede ovamo i 
što ću i kako ću? A tek će jedna, najljepša među djevojkama: 


»Jakube, ja sam te dovela ovamo.“ 


„Ama“, iščudih se ja, „ono bijaše zmija.“ 


„Ja sam to bila“, veli ona, „nego ti si umoran i žedan i gladan, pa napij se i 
najedi, a taman dotle će i zazoriti, a tad ćemo mi sve što nas vidiš opet se 
pretvoriti u zmije i razići ćemo se iz ovih dvora, pa tek ćemo se sabrati sjutra 
uveče. Zato ćeš ti ovdje sutrašnji dan prespavati, a kad uveče dođemo, imaćemo 
tad cijelu noć, te ću ti ja ispričati što ti valja znati.“ 


Zasjednem ti ja tako te jedi, braćo moja, koliko mi je trbuh ponio. Evo još i sad 
sam željan onih jela i onog voća i one vode...! Odvedoše me i da spavam, a ni 
sad vam ne umijem reći kakvi ono bijaše jatak i oda šta, ali, pet cara da združe 
svoje blago, ne bi ga mogli otkupiti. Svileni dušeci svi čistom paučinom 
napunjeni, a kreveti zlatni i biserom iskićeni. Čirak, bolan, od jednoga 
dijamanta, a svijeće od dragoga kamena, pa se i ne pali već onaj dragi kamen 
svijetli bolje no da si upalio sto svijeća. Legnem ti ja tako carski, škripi ona svila 
poda mnom, a povija se paučina i tada mi padoste vi svi na pamet, te velim u 
sebi: „Što li radi sad ona moja sirotinja što spava na slamnim i vunenim 
dušecima, a svijetli joj lojana svijeća...!“ 


Tu se Hadži-Jakub zasmija a i mi svi, te danusmo jedan čas, a taman i dijete 
donese još po jednu kafu, te ulijepismo i pripalismo još po jednu cigaru, a Hadži- 
Jakub nastavi: 


— Cio sam dan slatko prespavao, a i ko bi se sjetio, u tako carskim dušecima, da 
se budi. Kad dođe pred akšam, a moja svijeća od dragog kamena opet zablješta, 
jer preko dana nije toliko sjala, te me udari onaj blijesak u oči, pa htio — ne htio 
probudih se od one svjetlosti; umih se đul-vodom iz zlatna legena,[54] te kad 
izađoh iz odaje, a u dvoru sve djevojke na okupu, sjede onako nevesele i ćute. 
Ona moja — opet vam kažem najljepša među tolikim ljepotama — uze me za ruku, 
te izvede u bahču, pa sjedosmo na jednu biljurnu klupu. Kakva je to bahča ne 
umijem vam je opisati, i ja je se tek ovako ne mogu sjetiti, već kad zažmurim, pa 
tako dugo, dugo ućutim, a ono izađe mi pred oči, te se sjetim i onih potočića što 
ne žubore kao ovo naši potoci, nego njihov žubor to je najljepša pjesma što si je 
kadgod čuo, pa svaki potok drugu pjesmu žubori; pa onda ono cvijeće, kao da 
svaki cvijet u kruni ima svijeću ili kao malo oko, jali kao zvijezdu; pa onda 
bilbili na grani poju, pa sačekavaju jedno drugo. Ih, ih, ih, te bahče neću nikad 
zaboraviti! Što zaželiš to ti zamiriše, ja velim: „Nek miriše feslijen[55] a ono 
miriše cijela bahča feslijenom; poslije kažem zumbul, pa đul, pa zambak, pa sve 
redom što zaželiš to ti miriše. 


Sjedimo ja i djevojka tako usred te ljepote, te ona mi poče kazivati: 


»Jakube, Jakube, vidim da si sevaplija čovjek, te ti neće ostati nezahvaljeno za 
ovo što si mi dosad učinio, a ako mi i dalje učiniš što ću te zamoliti, ni to ti neće 
biti badava.“ 


„oto mogu, učiniću“, rekoh ja, ane mogu oči skinuti s one ljepote, nego sam se 
zakovao za klupu, pa dršćem od njenih očiju. 


»E, onda da ti kažem. Ja sam ćerka jedinica Abdula samardžije, u prestonici koja 
je daleko odavde tri dana i tri noći. Moj otac nije bio bogat čovjek, ali je 
zarađivao toliko da smo mogli lijepo živjeti i još preko toga da me odjene kako 
prilikuje. Majka mi je bila davno umrla, pa smo otac i ja sami živjeli. Do naše 
kuće sjedio je kadija, vrlo poznat sa svoje učtivosti i mudrosti, no siromah, jer je 
bio prav i velikodušan. 


„On je imao sina Ahmeta, koji se i sam knjizi naučio, ali nije toliko mario za 
knjigu, koliko za lov, za konje i druge zabave. A bio je lijep kao upisan, najljepši 
čovjek u gradu i u svoj državi. Mi, kako smo bili u komšiluku, viđali smo se, pa i 
zamilovali smo se. On mi se kleo na vječitu vjernost, i tu kletvu ponavljao 
mnogo puta, a i ja sam ga voljela neizmjerno. Bih obezumila, da ga ne vidim bar 
svakog dana po jedanput, ako ne i više puta, a i on tako isto. Ako je lov donio, 
poslaće i meni, ako je pazar, te je našao što lijepo, kupio je i meni, a ako me 
jedanput na dan vidi, tri puta mi i četiri šalje pozdrave. 


Sultan koji je tada u našoj državi vladao bio je čovjek loše ćudi. Njegova ćud 
bila je dogrdila svima, i malte se nije narod bunio protiv njega, no on opet bio je 
toliko mudar, te je znao šta valja činiti da se narod zavara. Kad je osjetio u 
narodu nezadovoljstvo protiv sebe, a on odmah otjera velikog vezira, pa uzme 
onog za vezira koji je narodu najomiljeniji; drži ga dvadeset i trideset dana, dok 
se narod utiša i svak legne na svoj posao, pa ga onda otjera i uzme opet onoga 
koji će ugađati njegovim ćudima. Tako jedanput, kad je dogrdilo i narod se 
mnogo uzbunio, uzme on kadiju, Ahmetovog oca, za velikog vezira, jer je 
kadija, kao učen i velikodušan a prav, bio vrlo omiljen u narodu. 


„Ali, kadija je znao da će ga sultan zatim otjerati, pa mu kaže: "Meni nije do 

vezirstva, dosta mi je i što sam kadija; a nije mi ni do toga da se igraš care, sa 
mnom te da me poslije ni kriva ni dužna tjeraš. Budem li kriv, sam ću položiti 
glavu na panj, pa ti sijeci; budem li prav, pa me otjeraš i ocrniš mi obraz, neću 


ćutati!” Car proguta ove oštre riječi svoga novog velikog vezira, što je tada bio 
na muci, ali ne prođe ni dvadeset dana a on otjera kadiju, pa još ga osramoti, što 
naredi da mu nasred pijace udare degeneke.[56] Tada se kadija razgoropadi i 
iskupi oko sebe sav narod, te cara napustiše i njegovi najbolji prijatelji. A kad 
vidje car da je ostao sam, a on sjede noću na najboljega hata i pograbi blaga što 
je mogao, te pobježe u drugu državu. Narod ostao bez cara te proglasi kadiju za 
svoga cara i postavi ga na prijesto. Tako on od siromašnoga kadije postade car, a 
njegov sin Ahmet princ, najljepši među prinčevima sviju država. 


„Ali tad ni onaj Ahmet ni dajbože. Zaboravi sasvim na sirotu ćerku Abdule 
samardžije; ni da me pozdravi, ni da čuje za mene. A jednoga dana... sav u zlato 
i u svilu obučen, s velikom pratnjom, ode u drugu državu, i malo zatim dovede 
otud sultansku "ćer i oženi se njome. A naskoro zatim umrije i kadija, te carstvo 
ostade na Ahmetu. 


»Kako je meni bilo i kako mi je još i sad, ne umijem ti, Jakube, kazati, jer ja 
Ahmeta nijesam prestala voljeti, pa ga volim evo još i sad! Ali, kad mi naskoro 
zatim umrije otac, te ostah samohrana na svijetu, bješe mi još teže, i zaklela sam 
se, zaklela sam se na grobu očevu, da ću se Ahmetu osvetiti. Molila sam se 
Alahu dan i noć da me pretvori zmijom i da me snabdije najljućim zmijskim 
otrovom, te da bi se mogla osvetiti, i Alah mi evo ispuni želju. 


„Sad sam zmija, a i sve ove druge djevojke što ovdje vidiš sve su to zmije i sve 
su moje sudbine. Ostale su samohrane, bez oca i majke, bez brata i bez ikoga, 
koji bi ih osvetio, a svaku je izdao njen dragan, te su se umolile Alahu i postale 
su zmije. Mi sve ovdje zajedno boravimo, te združile smo svoje jade. Noću se 
pretvorimo u djevojke, te se ovdje zberemo i tješimo i krijepimo, a danju svaka 
postane zmija, te hodimo po poljima i šumama i tražimo: nije li gdje u lov izašao 
onaj kome ima koja da se osveti; ili uđemo u grad, zavlačimo se u bahče, 
zavlačimo se pod kućni prag i čekamo kad se može osvetiti, ali tako da onaj 
osjeti koliko je teška osveta prevarene djevojke. A mi se možemo lako osvetiti, 
jer smo pune i prepune zmijskoga otrova. O, koliko sam puta ja u lovu mogla 
Ahmetu i smrt zadati, ali nijesam htjela, jer tražim takav način osvete da on zna, 
pa da i cio svijet sazna kako se sveti unesrećena djevojka...!“ 


Tu djevojka zaćuta, a zaćutah i ja, jer me čisto neka hladnoća poduze, a kad joj 
pogledah u oči, mene opet prođe nešto toplo, te me zagrija. 


„I juče“, nastavi djevojka, „kad si me našao pod kamenom, skrila sam se da 


dočekam zoru, jer me bijaše noć uhvatila, a i umorna sam bila od dugog 
tumaranja po planini; zato sam te i molila da me poneseš. Ali, Jakube, nemoj 
ostati na tome dobru, već mi učini jošte jedno, a ja ću te srećnim učiniti.“ 


Ja se i ne razmišljah dugo, nego odmah rekoh: ,,Što god hoćeš i što god mogu 
učiniću ti, djevojko!“ 


„Ja sam“, veli, „smislila kako ću se osvetiti Ahmetu, a ti mi moraš pomoći. 
Sjutra kad zazori, uzećeš me u njedra, pa ćeš me nositi u prestonicu u kojoj 
Ahmet sultanuje. Tamo ću se pretvoriti djevojkom, a ti ćeš se kazati trgovcem iz 
daleke zemlje i mojim ocem, i staraćeš se da se raščuje po gradu da imaš lijepu 
ćer.“ 


Kako ona reče, to veče tako i učinismo. Sjutra u zoru uzeh ja zmiju i metnuh je u 
njedra. Pođoh tako na put i putovao sam tri dana i tri noći sve putem, koji mi 
zmija kazivaše; dok četvrti dan, taman u zoru, a ja uljegoh u kasabu. 


A prekrasna kasaba. Ima valjada hiljadu minareta i velike konake; pazar sve na 
svodove sveden, pa češme na svaki ćoš, a na raskrsnici šedrvani; pa onda mnoge 
i bogate bahče i prelijepi hamami.[57] I lijepa kasaba i bogata. Puni oni dućani 
svile, pamuka, ćitajke, merdžana, sedefa, i srme i već što ti srce i oči žele. 


Čim stigosmo, ja siđi u jedan veliki han, te uzmi jednu malo odvojenu odaju s 
haremlukom. Još kad smo htjeli da uljegnemo u grad, a zmija se pretvorila u 
djevojku, a zmijsku košuljicu ostavi da joj ja čuvam i zakle me kao da mi je 
najskuplji amanet dala. Ona se maksuz[58] nije mnogo krila, te koje tad što 
opaziše ko je u hanu, ubrzo pršte glas po gradu: e je stigao jedan bogat i učen 
hadžija iz dalekih zemalja i doveo sobom ćer, ljepotu, da joj u ovome bijelome 
svijetu nema ravne. Što koji dan duže sjedismo u gradu, taj se glas sve više 
rasprostirao, pa došao bogme i do carskih ušiju. A car mlad čovjek, pa zaželio 
imati tu ljepotu djevojku. 


Dođoše jednog dana meni carske sluge pa vele: „Takva i takva i takva stvar. Car 
je čuo, u tebe ima ljepota djevojka, da joj na ovome bijelome svijetu ravne nema, 
pa ti se car pozdravio da mu je daš, a išti koliko ti drago blaga. Ne dadneš li mu 
je lijepim, uzeće ti je silom. Eto to ti je, pa se razmisli!“ 


Mene te riječi mnogo zbuniše, te poteci hanu i reci djevojci sve što je i kako je, a 
ona se od toga nimalo ne preplaši, nego se stade zadovoljno smijati. Veli: „Pa to 
sam ja i htjela!“ 


„Pa kako ćemo?“, pitam je ja. 
„Ništa, daćeš me, a išti koliko ti drago blaga, te budi srećan čovjek.“ 


„Neću“, velim joj ja, „neću blaga, već hoću, ako opet stečeš ljubav Ahmetovu, 
da me učiniš velikim čovjekom.“ 


„Biće ti i to, ali pazi dobro da učiniš što ću ti reći. Sad će doći carske sluge da 
me vode, i večeras već ću biti u ložnici Ahmetovoj i s njime noć provesti. Ja ću 
ostaviti kod tebe moju zmijsku košuljicu, pa kad bude pred zoru, kad čuješ prve 
Dijetle, a ti ćeš tu košuljicu sažeći na plamenu.“ 


»A zašto tako da učinim?“, pitam je ja. 


»Ako mi se sažeže košuljica“, veli ona, ,ja ne mogu više zmijom postati, već ću 
ostati djevojka.“ 


Dođoše carske sluge pa mi odvedoše djevojku, a kad bi te prođe ponoć i skoro 
pred zoru, kad prvi pijetli zapojaše, ja uzeh onu košuljicu iz njedara te je sažegoh 
na plamenu. Vaj meni, šta učinih i što je poslušah...! 


I tu Jakub zaćuta, dugo zaćuta, a mi nestrpeljivo, svi kao u jedan glas: 
— Ašto, Jakube? 


— Prevari me djevojka — nastavi Jakub — ona bez te košuljice ne mogaše nijedan 
dekik[59] živjeti, i kad sam joj spalio košuljicu, ja sam joj bio i život uzeo. A 
ona je to i htjela. 


— Ama, pa zašto tako učini? — opet svi. 


— Evo zašto. Kad je Ahmet ušao u ložnicu, zadivi se njenoj ljepoti i odmah je 
stade grliti, a ona mu se kaza da je Abdula samardžije kći. Ahmet se bijaše 
skamenio od čuda, no ona mu reče: ,,Željna sam te bila i želja mi je samo jednu 
noć da te ljubim, pa me nemoj više!“ Ne moga’ Ahmet odoljeti pred tolikom 
ljepotom, nego je stade grliti i ljubiti, a kad mu se ona obisnu oko vrata i poljubi 
ga u usta, prosu sav onaj zmijski otrov, što je imala u sebi i Ahmet taj čas ostade 
mrtav. Tako mrtvog, ona ga je sve do zore grlila i ljubila, i kad bi pred zoru i 
zapjevaše prvi pijetli, i ona (jer ne htje da ga preživi) izdahnu kraj njega, jer tada 
sam baš ja spalio njenu košuljicu. 


Eto tako se osveti caru Ahmetu ćer Abdula samardžije. Kad je svanuo dan, a njih 
nađu oboje zagrljene, ali mrtve...! 


I tu Jakub stade, jer je svršio priču, a mi svi se ućutali, pa se samo čuje ono tiho 
druge mahale i sat kako otkucava na sahat-kuli, ali ga niko ne broji. Svi se 
zadubili i mislimo, mislimo nešto, pred očima nam se kolutaju slike iz Jakubove 
priče, te zmija-djevojka, te plameni bunar i biljurni dvori i dvoje mrtvih, 
zagrljenih u carskoj ložnici. 


Jedva u jedvite jade Sadik-aga kujundžija veli: 


— A bolan, Jakube, bar da uze silno blago, što ti ga nuđahu; ovako te izvara 
djevojka ban-badava! 


— Jok, ne izvara...! — tvrdi Jakub. 
— Kako ne izvara?! — potekosmo i mi. 


— Eto tako! — reče Jakub, pa prođe dva-tri put prstima kroz bradu. — Ne izvara! 
Sjutradan kad narod ču da ostade bez cara, a on što će nego da bira novog cara. 
Raščulo se bilo po gradu da sam ja mudar i mnogo učen, te dođe narod meni i 
veli mi: , Ti da nam budeš car, jali niko drugi...!“ 


— Ati? — povikasmo svi. 


— Ne primih se. Gdje ću ja carovati u tuđoj zemlji? Ne mogu... volim u svojoj 
zemlji, među svojim ljudima, biti i berber, no u tuđem memlećetu[60] i međ’ 
tuđim ljudima car... pa eto... I dan-danas sam berber...! — I tu nas Jakub sve 
redom pogleda u oči, kao da vidi vjerujemo li, a mi svi oborili oči u zemlju, te 
jedan drugog kradom pogledamo. 


— Ne vjerujete mi, je li? — dodade Jakub. — Ako. Dosta ste mi i vjerovali, dok 
sam vam cijelu priču isiričao...! 


A mi svi prsnusmo u smijeh, te onda udri u šale i u drugi muhabet; dok tako ne 
prođe vrijeme, a tada ispismo još po jednu čašu one studene vode, pa svaki 
fenjer u ruke, te hajde kući. Skoro će top, pa valja i malo jesti, jer dug je dan 
zatim. 

Ima već tome i dvadeset godina, kad se ono jednoga dana, nasred naše mahale u 
gornjem sokaku, zaustavi jedan strem i iz njega izađe jedna žena s djetetom na 
rukama. Osvrte se ovamo i onamo, pa oslovi glavom Šehabedin-efendiju, hodžu, 
koji tuda prođe; reče mu kako je jabandžika, te ne ima nikoga u ovoj kasabi, ni 
svoga ni poznatoga; reče još da je fukara, udovica, a hoće ovdje da se nastani, te 
zamoli hodžu, sevapa radi, da joj kaže gdje bi zanoćila. Hodža-efendi odmah na 
to: 


— Moja ti je kuća, hanume, otvorena. Hajde za mnom i nek pođe strem. 


— Ejvala! — reče udovica. — Alah nek ti plati! No ja velim dugo je do noći; te što 
bi sjutra, mogu i danas. Seovi će posjediti na stremu, a ako znaš negdje praznu 
sirotinjsku kuću, da je odmah i pazarim. 


Šehabedin-efendija se osvrte ovamo i onamo. Sjeti se da u Suphi-age bješe jedna 
kućica, te pođe najprije tamo, a udovica za njim, pa onda strem s jorganima i 
dušecima. Ali u Suphi-age ne bješe, dao je kuću. 


I djeca mahalska zbrala se oko ove gomilice, te će jedno reći Šehabedin-efendiji 
za neku kućicu tamo do male ćuprije, ispod tabak-hane.(62| Obrnu strem tamo 
te, istina kuća prazna a mala, zaklonita, taman udovička kućica. I sajbija joj 
čestit čovjek, te Šehabedin-efendija udesi s njime kiriju po 140 groša na godinu, 
a udovica cijelu kiriju odmah i plati. 


Tu se rastovari strem te stremdžija razveza denjkove i udovica se namjesti kako 
je mogla, koliko da prođe noć. Jedne komšije joj odmah poslaše tovar drva; 
druge joj poslaše ćumur, a Šehabedin-efenfija joj posla na jednoj tepsiji četiri 
sana mandže. 


Tako dođe u našu kasabu i u našu mahalu Ilvije-hanume i od tog vremena još je 
u toj kućici do male ćuirije, ispod tabak-hane. Vrijedna i čista, a dobra i čestita. 
Od jutra do mraka radi, krpi svoje, a radi tuđe, i što uradi, vrijedno ti je vidjeti. 


Vezla je, i plela, i tkala; otvori sanduke u koje hoćeš hanume, pa sve što je tamo 
čevreta, bošča, učkura, sve je to Ilvije-hanume izvezla. A to joj i dosta bilo da 
ishrani i sebe i dijete. Pomagala se i odovud i odonud, a nikome nije dosadila, 
jali da zaprosi, jali da zamoli, jali borč da učini. Kućica joj bila čista i naređena; 
dijete joj odjeveno. 


A mlada je te, kažu, i lijepa, pa nije čudo što se našlo i ko će je poiskati, te da i 
sebi kuću okući i duši sevap steče što će udovicu skloniti. 


Nuredin Topal berber, već poodavno je udovac te hoće da se ženi. Jedni mu 
govore za jednu, drugi za drugu, ama njemu se učini da bi najbolje bilo da uzme 
udovicu, jabandžiku, jer cio svijet veli kako je vrijedna. Topalova sestra, Umi- 
hanume, išla je maksuz jedanput u Ilvije-hanume da naruči jedno čevre, te da je 
Vidi i nju i kuću, pa kad se vratila otud, a ona veli Topalu: 


— Ja nju da uzmeš, ja nijednu! 


— Peki! — veli Topal, te ide u komšije Vasfi-age, dobrog dosta njegovog rahmetli 
oca, te da se i s njim razgovori, jer dobro je čuti i staračku riječ. 


Vasfi-aga ga savjetuje da tako učini i nikako drukčije, da se ženi. A za udovicu 
mu veli: 


— Dobra je, dobro se zbori za nju, ama opet komšija, raspitaj se: koja je, odakle 
je, koga ima. Ona je jabandžika, evo već treća godina je ovdje, a niko još ne zna 
ko je i šta je. 

Zamisli se Topal, pa reče: „Tako je!“, te će Umi-hanumi reći: 


— Da se raspitamo prvo, ko je i šta je, i koga ima? 


E, pa onda Umi-hanume uzede da se raspita na sve strane, i ču da je Ilvije- 
hanuma još djevojka; da je rodila, te su je od kuće otjerali. Od dobre je i čestite 
kuće, ama neće za nju u kući joj ni da čuju. 


Ko će ga znati ko donese taj aber[63] u kasabu, tek prosu se takva riječ kroz 
hareme i kroz čaršiju. Jedni vjeruju, drugi ne vjeruju, tek najveću muku muči 


Topal, što se njemu baš mnogo sviđalo da uzme tu udovicu. 


Poslije već i Topal prebolje merak, i diže ruke od toga posla, a po haremima se i 


dalje razgovaralo i raspitivalo o Ilvije-hanumi, te poslije kao saznalo se kako ona 
ima samo mater i dvije sestre i tri mala brata; kako je nijesu od kuće otjerali 
nego je sama od sramote izbjegla; kako su je zvali kući, ali ona nije htjela, i već 
šta se sve nije čulo i šta se još neće čuti. Tako je to svakad kad lijepa riječ 
povede oro. 


A Ilvije-hanume i dalje se brinula o hljebu i kućici svojoj. Radila je i danju i 
noću, te izrasla Saliju sina i za mejtebe.(64| Opremila ga je lijepo; njegov ćitab 
uvijek u čisto čevre zavijen; njegova kesa u koju metne malo hljeba i sirca, kad u 
mejtebe pođe, sva vunicom i merdžanima kićena. Kako ga s voljom isprati, ali... 
s kakvim ga bolom dočeka kad Sali dođe pa se žali: 


— Abo, zašto mene ababije zovu pič? 


Znala je ona i čula je šta je svijet kazao za nju; proplakala je, ali je trpjela; 
učinila je sramotu, pa je pravo i da trpi, ali neka joj bar dijete ostave na miru. Išla 
je i u hodže, pa kad nije pomoglo, išla je i u Šehabedin-efendije, koji joj se prvi 
našao kad je k'smet donio u ovu kasabu; pa se svakom redom molila da učine 
djeci jasak. Ama, ko će djeci zapušiti usta! 


Prolazilo je vrijeme polako i tiho; trpjela je Ilvije-hanume mučno i tegobno, i već 
kako, duša joj zna, ali — dođe još i gore zlo. Sali i odraste malo, te poče 
razumijevati šta će to reći: pič, i onda već muci i zlu ne bješe kraja. Ne prođe 
dan, jali dva, a tek dođe iz škole krvav, izgreban, jali bez fesa, jali bez ćitaba. 
Tukao se. 


— Vaj bana, što je opet? — previja se sirota Ilvije-hanuma, a Sali ćuti, pa sjutra 
opet tako. 


Tako danas, tako sjutra, a jednoga dana dođe Sali sav krvav; više čela mu 
kamenom razbijena glava a krv niz čelo i obraz lopi. Zavrišta griješna Ilvije- 
hanuma, pa ga meće na minder i donosi legene i vode, te ga mije i previja mu 
mehleme. Opet mu rekli onu riječ, a on potegao da se krvavi. 


A poslije, kad se dijete pridiže, i ne dade mu više Ilvija da ide u školu. Neka ga, 
nek sjedi tu, kraj nje. 


Ali i Sali, ni ono dijete više ni daj bože! Zakrvavile mu oči; namrštilo mu se 
mlado, djetinje čelo, te vidiš kako mu teška ruka iz ramena raste. Postao ubojica, 
te zamalo što gotov da se tuče, a još ajlaz,[65] ne radi ništa, već od ćoša na ćoš, 


iz mahale u mahalu. Pa zabode nož za pojas, te ode na ćoš pred mejtebe, kad 
hoće da se puste deca, te krvnički čeka neće li mu koje što reći. Ali ga se djeca 
zaplašila te nijedno zuba ne pomalja, već sve dobrim oko njega. Pa nije samo 
djecu, nego se poasio te bi i na čovjeka nasrnuo, da je neko da mu što ružno reče. 


Posla neće da se prihvati, a godinu za godinom niže. Već je momak, već 'odi i u 
kafe, ili ide po mehane te igra komar, jali po bahče, te igra table, ili tako ajlazi, 
ide po mahale ovamo i onamo a posla se ne prihvata. 


Pa onda, ko su mu i društvo. Džemil Zekin; koji je tri godine ležao hapus što ono 
probode čovjeka o Kurban-bajramu, pa Rusta Čolak najprvi kačagdžija, koji se 
već četiri puta puškarao s koldžijama, pa Rama, Usta i već sve takvi bećari, da ih 
gorih nema u gradu. S njima u polju, s njima u gradu, s njima po mahale, s njima 
u mehane. Koliko put te nema ta i po cijele noći doma da dođe, a gdjekad bome i 
po dvije i tri noći. 


Ali opet majku, Ilvije-hanumu, pazi; s njom sve lijepo i slatko. Koliko mu put 
ona kaže da ne valja što se tako ispustio; da ne valja, što tako radi, nego da nađe 
put, ako ima čare,[66] te da pomisli i na kuću. Koji put samo, kad mu Ilvije- 
hanume kaže što ružno za drugove, on se nabusito izbrecne na nju i vikne te ona 
sirota ućuti, a da šta će! 


A kad je neko ajlaz, lako će naići na belaj. Jedanput tako pred akšam, iskočili na 
čair pod lojze više Careve ćuprije, on i njegovi drugovi, sve sami bećari. Tu 
Džemil Zekin, tu Čolak, Rama, Usta i već sve takvi i takvima ravni. Sjeli pod 
jedan bagren, te piju tutun i muhabetišu. Laf po laf, pa ti se oko nečega pokavže. 
A lako ti je bećarima zavaditi se; zar je njihov muhabet kao što su muhabeti? Ili 
će zboriti o nekoj Jeđupki, jali o čočeku, jali o dilberu i već sve takve stvari, gdje 
se lako zavadi. 


A već kad je bilo belaja, te da i Sali tu nije bio prvi. A plane brzo kao vatra, za 
ništa, za jedno „bre!“ 


Džemil Zekin, kao i on, te mu reče: 
— Ti bre, Sali, s'z! 
— Ko s'z?! Kome bre?! Ćafir bre! — planu Sali. 


— S'z! — viče Džemil, a igraju mu ruke i plamte mu oči. — Meni zar da kaže da 


sam ćafir jedan Sali, Sali Pič...?! 


A tu više ne moga’ da se 'ustavi. Prošlo je toliko godina, a tu mu riječ niko ne 
reče, niti smjede reći, pa sad da mu je kaže Džemil, i to pred tolikim drugovima. 
Riknu Sali kao ranjen, krv mu se navuče na oči, pa dohvati nož iza pojasa i 
poleti kao zvijer na Džemila. Ali skočiše i svi ostali, te jedni drž" Džemila a 
drugi Salija. 


— Ostavi, makni se! — ciči Sali, a svu usnicu izgrizao od muke, te mu krv pišti. 


Ali ljudi ne puštaju, pa kad savladaše te mu nož oteše, a on se ote od njih, te kao 
tigar, u tri skoka, siđe nizbrdicu pa preko ćuprije te pravo svojoj kući. 


— Pobježe žena! — dreči Džemil. 


— Vala, ne pobježe — veli mu Čolak — već ode po pušku. Da se skloniš, Džemile, 
da ne bude i većega belaja. 


— Jel? ja da se sklonim? — pita Džemil, a sve se busa šakom u prsa. 


Dok tako govore, a Sali preko Careve ćuprije, pa kroz cigansku mahalu, te niz 
potok na tabak-hanu, pa kad stiže kući, on nogom, koliko ga snaga donosi, te u 
kapiju, pa grunu u avliju,[67] te odatle u sobu i ščepa sa zida martinu, koja je 
tamo visila više njegova dušeka. 


Tek na vrata, da se vrati čairu, a u avliji se odnekud nađe Ilvije-hanuma te 
sagledavši mu krvave oči i martinu u ruci, raširi ruke i pisnu: 


— Vaj bana! Što ćeš i gdje ćeš...?! 


Sali zastade na pragu i zadrhta. Njega nešto užasno opeče po licu i po duši kad 
se u ovom času susrete s majkom oči u oči. Njemu se ona učini toga časa ružna, 
odvratna, crna; ona uzrok ovome belaju; ona uzrok njegovoj sramoti, ona kriva 
svemu... i ujedanput mu pade mrak, težak mrak na oči, a ruka sama odape 
martinu, te planu, a — Ilvije-hanuma se prostrije po zemlji i šiknu joj krv iz srca. 


— Eto... gdje ću! — zaplaka Sali. — Hoću da perem sramotu, pa — oprao sam je...! — 
Pa onda baci martinu daleko od sebe i umoran sjede na prag, okrećući glavu da 
ne pogleda u mater koja se u travi grčevito trzaše. 


Ali ona dobi još malo snage, pa se uzdiže na laktovima i tihim, iznemoglim i 
pokajničkim glasom, pogledavši u Salija, u svoje dijete, u svoje jedinče, 
prošaputa: 


— Sali... oprosti... i neka ti je prosto...! — Dalje nije mogla, ali su ga njene oči 
zvale, molile, preklinjale da dođe bliže, da ga poljubi. 


A Sali zabo glavu u šake i ne gleda i ne smije da podigne oči... 


Utom se iz daleka sokakom začu tropot. On diže glavu, osluhnu, pa više za sebe 
prošaputa: 


— To zaptije[68] trče ovamo...! 


Pa opet zari glavu u šake i ućuta se... 


Mejrem-Hanumin berćuzar 
1691 


Otidi u Imer-bega, pa da vidiš što je bahča, i što je hlad, i što je voda. A 
meraklija je, te još da vidiš kako su mu srezane leje, sve turli, turli; pa kako po 
njima cvijeće, na svakoj druga boja. Nasred bahče mu mali šedrvan, ne bije voda 
do jedan boj uvis, ama mu tenećedžija srezao neke zvjezdice i neke loptice, te ih 
pusti pa ih mlaz nosi sobom uvis i igra se njima, a voda se rasprskava i drobi u 
sitnu vlažnu maglicu, pa je vjetar ponese bahčom, te ona maglica pomiluje i 
ovlaži ti lice, e misliš neko ti maksuz prevukao rukom po licu da te rashladi. 


A iza šedrvana veliki čenar, hvata osam aršina u kolu hlada. Rahmetli Sadi-bej, 
otac Imer-begov, pričao je da je čenar ovako veliki bio dok on još bješe dijete. A 
on umrije mnogo star, i evo već toliko godina kako on umrije, te biće mu, tom 
čenaru, i preko sto pedeset godina valjada. 


E pa tu, pod tim čenarom, iznose čeljad dušeke i jastuke, pa tu Imer-beg sjedne, 
te mu kod noge klobuče i klokoće nargila, a on tiho pije i razmišlja. Na vrh 
čenara, kako je deblo prebijeno te se nije ni podmladilo, dva lejleka napravila 
sebi gnijezdo, te dobuju kljunovima; pod širokom strejom napatile se gugutke, te 
ih pun krov na kojemu se po cio bogovetni dan sunčaju, miluju i guguču. 


A dok Imer-beg sjedi tako na dušeku, Mejrem-hanume tka uz veliki razboj pod 
doksatom i polako, tiho, glasom koji je nekada morao biti lijep, pjevuši onu 
lijepu, onu milu pjesmu: 


Džan'm gibi sevdikče seni 
Đojnum, ej afet 
Đostermedin asla bana 


Hič ruji muhabet...[70] 


I ta pjesma lijepo pristaje uz ono klopatanje razboja, uz ono žuborenje šedrvana, 
uz ono gugutkino gugutanje. 


A tamo u kraju bahče, igraju se Nuri i Hajrije, Imer-begova utjeha. Nuri nabrao 
mlade šibljike od vrbe, pa se muči već čitav sahat da načini krošnju; Hajrije plete 
šibljiku s jedne a on s druge strane, pa taman napleli dva-tri reda, a tek izvuče im 
se kraj od šibljike što ga zaboli u zemlju, pa sad nastane dževa.[71] Hajrije veli: 
— Nuri pokvario — a on veli — ona. Te kad ne nađu ko je kabajet, a oni počnu 
iznova. Jali uzeli bijeli kabak pa ga sijeku na pole, te Nuri čisti jednu polovinu a 
Hajrije drugu. Hoće da prave klopku, te da hvataju ptice. Pa tek da vidiš belaja 
kad je klopka gotova; to se raduju, to pljeskaju šačicama, pa se Nuri penje na 
krušku, a Hajrije se podmeće, drži, dodaje, dok ne namjeste klopku i ne naspu 
sjeme, te otvore i zapnu. Pa tek onda zadovoljno otrče na doksat, sakriju se tamo 
u sobicu, te kroz pendžer vidiš dvije male glavice kako gvire i nestrpljivo čekaju 
pticu da padne na krušku. A kad ptica padne, a oni živi pretrnu, te im strah raste 
što se ptica više bliži klopci skačući s grane na granu. A kad pr'ne te odleti, lica 
im se razvuku te vidiš kako ih prošla radost i ćeif. 


A Nuri i Hajrije, to su muž i žena. Njemu je jedanaest a njoj dvanaest godina. 


Imer-beg, beg među begovima, zenđin, dobar i haklija.[72] Ostao mu od oca 
veliki milk; dva čiflika nose koliko je dosta pa i preko toga, a kuće i vodenica na 
Karapotoku nose još toliko kirije, te taj novac Imer-beg daje pomalo jednom i 
drugom tuđaru, pa se tako množi para za njegovog jedinca sina Nuriju. E pa, u 
takvom izobilju kako da ne zaželi Imer-beg, da mu je i kuća punija i da su mu 
svi poslovi na ovome svijetu posvršavani, te ako kadgod i dođe pisani sahat, koji 
nikakvi insan neće mimoići, da rahat pođe proroku. 


Nuri je, istina, onda imao tek deset godina, ama neka, veli Imer-beg! Jedinče je, 
pa tu radost da doživi, nema kad on čekati još pet i šest godina. A poslije nek 
djeca zajedno rastu; nek se igraju; nek se priviknu jedno na drugo; nek nauče 
jedno drugom tabijat, te kad stanu živjeti kao muž i žena, znaće se i voljeće se, te 
lijepo ovaj vijek vjekovati. A paziće ih Imer-beg i Mejrem-hanume, paziće ih i 
njegovati, da odrastu mili jedno drugom. Eto im harema, eto doksata, eto bahče, 
eto cijele kuće, pa nek igraju, neka ih grije svojom milošću ono Alahovo sunce, 
pod kojim cvijet cvati; pod kojim lejlek gnijezdo gradi i mladunce podiže; pod 
kojim gugutke guguču i miluju se. 


Pa već kad je Imer-beg tako smislio, i kad je Mejrem-hanume uz to rada srca 
pristala, ko će Imer-begovim proscima kapije zatvoriti. Otvoriće se kapije i da ne 
kucaš halkom.[73] Otvorene su Imer-begu kapije u svoj kasabi, gdjegod ima 
djevojaka i uz njih čeiza. A da što će Imer-begu čeizi, dao mu je Alah te mal? da 
mu ne preljeva; njemu trebaju dosti i milosti. 


Pa ako će dosta, prava dosta, u koga će Imer-beg prije zakucati do u Šukri-bega, 
koji je u tolike kasabe i nahije jedan. Dosta ti je njegovo ime, dosta ti je od njega 
imaš kome selam ponijeti, pa ako si joldžija, bolje ti teskere ne treba. A u Šukri- 
bega ima i djevojka, te se eto nađe Hajrije taman za Nuriju. 


Ih, pa ono veselje i onaj džimbiš što tad bješe, evo još mi pište uši od gočeva i 
zuje od silne pucnjave. Trebao si da vidiš samo onaj red binjedžija na hvatovima 
koje spopala pjena a raskrvavili đemovi. Pred svima Ali-agin alat, čuven, te 
džambasi se njime kunu; pa onda Mustafa Ljeskovalije zelenko, pa Hadži- 
Ejlazov zelenko, pa onda Šefket-efendijin dorat, ama dorat što bi ga i car 
pojahao, te da na džuma-đun[74] njime *odi na selamlik. Pa drugi, treći, ne znam 
im kraja i ne znaš mahne naći. Pa sve to okićeno a sve bijesno; dok hode kroz 
mahale i sokačiće, to se znoje i propinju, a kad naiđu na džadu tek pripucaju 
altipatlaci a konji se puste, binjedžije polegnu, kolani olabave, a prah se digne, te 
ne vidiš ništa do na kraju, iz oblaka od prašine, izbio, izdvojio Šefket-efendijin 
dorat, jali Ali-agin alat. 


A već ko će ti umjeti to sve ispričati po redu. Ako ti je baš stalo da sve čuješ, a ti 
otidi u Uzun-Use u kafu, onako izjutra. Tamo ćeš nać? Ćose-Huseina, kao da si 
ga naručio. Tu ti je on svako jutro, zna mu se i njegovo mjesto i njegovo nargile i 
njegov fildžan. Dok ispije jedno nargile, a on posrče pet do šest kafa i ispriča pet 
do šest novosti, te ga svi slušaju. E, pa, niko ti to ne zna kao on kazati po redu, 
što je bilo i kako je bilo, kad je Imer-beg ženio Nuriju a Šukri-beg davao Hajriju. 
Istina Ćose-Husein hoće pokoji put i nešto poviše da kaže, zar da nije badava 
ona riječ da ćosavome brci ne smetaju. Ali kad mu malo odbiješ na tu daru, 
slatki mu je oni muhabet te ti je drago slušati ga i uz to kafu posrkati. 


Ipak nešto nećeš i ne možeš ni od njega čuti. Ko ti može kazati i opisati onu 
radost, što ju je praznovala Imer-begova duša; radost, koju je razumjela i kojoj se 
pridružila samo Mejrem-hanuma. 


Što kažu u nas, davno nije niko toliko odriješio kesu, kao što je Imer-beg toga 
dana. Ostavi časti i sofre; ostavi sevape i dobra što je počinio, ali da si otkud 


vidio samo one berđuzare[75] i bakšiše, što su ih on i hanuma spremili. Pa su se 
oko toga čak, kao mala djeca, i zavadili. Imer-beg kupio Nuriji ata i svu opremu, 
pa mu kupio četiri kata odijela i preko toga džube, sve lisičinom postavljeno, kao 
da će Nuri sjutra u medžlis pred pašalare i bejlere; pa onda snahi nal'ne sve 
sedefom išarane, pa zrcalo pravi čisti biljur, a ram od fildiša, pa ovo, pa ono. A 
Mejrem-hanuma ište i ona da da berđuzar, ama nema što. Što god bješe u što god 
mogaše da bude, a spremio Imer-beg od svoje strane. 


Najzad diže se Mejrem-hanume da pazari berđuzare i to baš takve, kakvima se 
Imer-beg nije dosjetio. Nađe u Marka kujundžije jedan cigarluk, čist đamiš, pa s 
pet merdžana okićen, dva merdžana crvena pa u srijedi mavija, te opet dva 
crvena. Bez kilibara, pa ima mu cigarluku četrdeset devet drama. To berđuzar za 
mladoženju, a za nevjestu, za Hajriju, što će i kako će. Idi od maze do maze; od 
ćepenka do ćepenka; te u kujundžije, te u toavdžije, te u terzije, te u basmadžije, 
aja, ništ? da nađe što bi joj oko zadržalo. Najzad u Sejit-age nađe nešto baš kao 
što treba i valja. Nađe bešik, kakvoga još nije bilo u našoj kasabi. Izrezan od 
orahovog drveta a okićen sedefom, te da oko ne odvojiš od njega. E, pa kud 
ljepši berđuzar za snahu. 


A kad Mejrem-hanuma dotrča doma sva srećna, te da se pohvali Imer-begu kako 
je našla baš što je najbolje, nasmija se Imer-beg, pa joj veli: 


— Našao sam ja to; mislio sam ja to uzeti, ama rekoh, nije mu vakat. Nije za 
Nuriju cigarluk, niti za Hajriju bešik! Već ti to, hanume, nemoj djeci ni davati. 
Zatvori cigarluk u dolap,[76] a bešik popni na tavan. 


— Pa zar da ja ne učinim bakšiš? 
— Inšalah da i tvome bakšišu dođe vijeme! 


Te istina tako i bi. Eno ga i sad u dolapu lijep, od srme a merdžanom okićen 
cigarluk, a eno ga na tavanu bešik od tvrdog orahovog drveta sedefom okićen. 


Nuri i Hajrije igraju igre, šoraju se fesom, prave topke od čohe i od kudjeljice; 
pokupe ćeramide, te Nuri od njih naredi dućan na direku kraj plota, uzme dva 
kapka od ćibrita, te končićima napravi terazije, nabere sitne šljunke, te mu to 
dramovi, a espap mu al-biber od ispucana crijepa i lišće od đula i jezgra od 
oraha. A Hajrije igra se hanume; pokrije se feredžom i razapne čad'r, a od tvrde 
hartije nasiječe okrugle pare, velike i male i ide u čaršiju, pa svrati kao bajagi u 
ovaj, te u onaj dućan, te najzad pazari u ,,Nuri-efendije“, jer on najjeftinije daje. 


A sunce toplo sija i lejlek na čenaru uznosi kljun uvis a rastresa krila, i gugutke 
na krovu tiho, meko guguču i miluju se... a pod čenarom na dušeku, leškari Imer- 
beg, te mu kod nogu klokoće bijel dim u nargilu, a pod doksatom sjedi uz razboj 
Mejrem-hanume i brdilo lupka ravnomjerno, a mečak zvrji kroz žice, te vratilo s 
dana na dan deblja. 


Tako se gone dan s danom, pa se i godine pogoniše. Prođe jedna, pa druga, a 
onda treća, pa četvrta. A kad se navrši četvrta nastade, bome, i peta. 


A jednoga dana, baš bješe Imer-beg u džamiji te se zadrža niz čaršiju. Mejrem- 
hanume zabavila se nešto oko posla u kući, a djeca se igraju u bašti. Dok će tek 


vse ze 


— Što je, kz'm? — pita Mejrem-hanume. 

— Neću više da se igram sa Nurijom... r’suz[77] je da ga nema! 
— Što, mori, što? — pita opet Mejrem-hanume. 

— Evo... iscijepao mi je i feredžu... 

— Ama kako to? 

— Sramota mi je i da ti kažem. 

— Ama kazuj, kz'm, što je? 


— Ja pazarim u njega; uzela za tri groša sapuna od đula i za groš al-bibera, pa 
onda... pa mu dam veliku paru, medžediju, a kao tražim kusur, pa... tražim 
kusur... 


— A on? — pita radoznalo Mejrem-hanume. 
— A on veli: „Nema“! 
— Ati? 


— A ja neću iz dućana... ištem moj kusur, a on veli... kaže: , Jel? hoćeš kusur, e, 
evo ti kusur!“ 


— Pa šta učini? 


— Pa mi skide feredžu, i... evo ovdje je iscijepao... 
— Ama što skide r'suz? — pita još Mejrem-hanume. 
— Tako... veli: „Evo ti kusur!“ 


Nasmija se Mejrem-hanuma, ama se nasmija od sveg srca, slatko, zadovoljno, pa 
uze te ižljubi snahu, ižljubi joj oba oka, pa joj veli: 


— Znaš što je; kad si davudžija[78] a ti čuj i karar: idi mu u dućan, te mu iscijepaj 
mintan pa i ti njega poljubi! 


Pa tako i bi. 


A kad Imer-beg sleže iz čaršije ima što i vidjeti. Tamo pod čenarom, na njegov 
dušek sjeo Nurija pa slatko pije cigaru iz velikoga srmali cigarluka, okićenog 
merdžanima, a na doksatu Mejrem-hanume skinula s tavana bešik, pa tipom 
briše s njega prah, što je pet godina padao, a lejlek na čenaru veselo klepeće 
kljunom, a gugutke na krovu guguču visokim, nestašnim glasom, a sunce toplo 
sja, ljupko i toplo kao kad Alah hoće da svojom milošću zgrije svijet. 


— Što je to? — pita Imer-beg hanumu, a usne mu se smiješe i oči mu se smiješe i 
čelo mu veselo. 


— I mome berđuzaru i mome bakšišu dođe vakat! — odgovara ponosito i veselo 
Mejrem-hanume. 


Džarije 
[79] 


— Imaš hak, hanume, da damo jednu oku zejtina u derviševo teće! — veli Halil- 
efendija, pa dosrka još ono malo kafe, što mu zaostalo u fildžanu. 


— Da damo i dvije, efend?m, i dvije oke; neka stigne da jedno kandilo za cio 
Ramazan gori od našeg zejtina. Belki, pogledaće nas alah! 


— Inšalah! — dodaje Halil-efendija i promijeni noge na sidžadetu, koje je razastro 
pod velikim orahom u baliči, gdje su najradije on i Hatuš-hanume sjedili. 


A koliko su puta oni isti muhabet vodili, pa davali zejtin i džamijama i hlebac 
apsenicima. Nije bilo siromaha kojem nijesu udijelili pa, već ni pse Halil- 
efendija nije zaboravljao. „I oni su siromasi!“, veli on, pa svako jutro kad izađe 
na kapidžik da ide u ućumat, svrati kod Živka furundžije, uzme za metalik hljeba 
pa stane na ćoš*, pod beledijski fenjer, gdje se najviše gladni psi zbiraju i dijeli 
im svakom po zalogaj, dva. 


A sve to, neće li se alah smilovati te da im da djece. 


Ima već jedanaest godina kako je Halil-efendija oženjen i sve im je u kući taman 
i rahat. Hatuš-hanume ga pazi, čuva, voli ga, a tako i on nju. Da nije to, žalio bi 
na nju što djece nemaju. On je mejmur[80] u ućumatu, tasildar je, te ima četiri 
stotine groša na mjesec. A ima svoju kuću, pa to mu je taman da lijepo živi. I 
kakav bi to bio život, da je samo ta želja da mu se ispuni, da ima poroda. A 
Hatuš-hanume je još više žalila, što joj bog nije dao djece te da efendiju još 
srećnijim učini. I šta nije radila sirota Hatuš-hanume; i *odila u vračare, i pila 
iljače, i uzimala amajlije od *odže, pa i od popa hrišćanskog, i nosila pod srcem 
u svilenoj kesici zemlju s groba iz Musine tekije, i već sve što je čula i što su joj 
kazali, pa opet sve ne pomaže. Vidi se, sam Alah nije htio da im da poroda, pa to 
je Halil-efendiju još više boljelo. 


Jošte prve godine, kad Halil uze Hatuš-hanumu, sjedio je on pokoji put dugo pod 
noć sa svojom majkom (koja poslije umrije), pa su razgovarali o dječici, što će ih 


Halil-efendija imati. Bio je izabrao i imena: ako bude muško, daće mu ime 
Hudaverd, a ako bude djevojče, daće mu ime Emetuš. Ta mu se imena svidjela, 
pa je već i sanjao djecu kako ih tim imenom doziva. Hudaverdi će ići u mejteb 
pa, kad svrši ruždije, poslaće ga u Stambol u zabitsku školu. Neka bude zabit, pa 
kad stigne do bimbaše, biće bej, Hudaverdi-bej, jer to ime nekako i ne liči uz aga 
ili uz efendija. Poslije, kao zabit, cara će služiti, može i u carske saraje stići; 
može i paša postati, pa se čuti i vidjeti po svoj carevini kao golem čovjek... 


Tako su sanjali Halil-efendija i njegova majka, ali majka mu umrije s tim 
željama, a Halil-efendija već davno prestao sanjati, i gotovo se pomirio s tim da 
nikad neće ni imati djece. 


Jedanput tako opet ujutru sjedi on na maloj tronožnoj stoličici, pod onim orahom 
u bahči, a Hatuš-hanume nosi mu kafu, pa kad mu prisluži, sjede i ona na jedan 
ćoš? od leje, a prema njemu te da mu priča što je snila. Oni su već odavno svikli 
da jedno drugom pričaju svaki san, koji bi se mogao makar kako tako 
protumačiti time da će dobiti djece. Tim su se snovima i tumačenjima zadugo 
tješili. 


— Efend'm — kazuje Hatuš-hanuma svoj san — kao neko veselje, đimbiš, svadba li 
što li, ne znam da ti kažem... Udara goč i garneta{81| negdje daleko u mahale... a 
ja kao uzjahala konja, te kao idem i ja u svatove, a i ne znam čiji su. Pitam, kažu: 
»Halil-efendija se ženi, uzima udovicu s djetetom; neće više da uzima djevojku, 
pa hoće li imati dijete neće li, nego hoće gotovo dijete...“, a ja kao i ne znam da 
si ti moj muž. 


Halil-efendija zamišljeno gleda u hanumu, pa pola je samo sluša, a pola se dao 
za mislima. Odavna je on već izgubio vjeru i u snove. 


— Ada si znala otkud da se to tvoj muž ženi, od ks'knluka bi se probudila u pola 
sna — dodade zatim u šali Halil-efendija, kad hanume dovrši svoj san. 


— Ne bih, dina mi... a što? 


Halil-efendija se diže, skupi u kutiju cigariće, što ih je od jutros jednako gradio, 
da u ućumatu ima az*r,[82] pa ode, a hanuma ga isprati, do kapidžika. 


Ali hanume se vrati opet u bahču, sjede na onu stoličicu, na kojoj je efendija 
sjedio, pa se nešto zamisli. Ono dvije-tri riječi što joj je progovorio efendija, kad 
mu je ispričala san, iako nijesu bile ne znam što, već obična šala, opet njoj baciše 


jednu misao u glavu, misao, koja joj dosad nikad nije dolazila na pamet. I 
spremala je po kući, i otrčala je kroz kapidžik u komšike na kafu i prilegla je 
malo oko podne na doksat da preleži dok ne prođe sunce, ali se te misli nije 
mogla oprostiti. Pila je cigaru za cigarom, pa obrtala stvar ovako i onako, te 
najposlije kao da je smislila, kao da se riješila. 


Pred akšam, kad začula Halil-efendiju na kapidžik, ona ga veselo dočeka, pa mu 
ne dade ni da se odmori, već samo što skide na doksatu kondure, a ona mu dade 
papuče, pa veli: 


— Efend'm, hajd? slegni u bahču, hoću nešto da ti kažem. 


Sunce već zašlo za krov susjedne kuće, prostrla se hladovina po svoj bahči, leje 
tek zalivene svježom vodom, mirišu vlagom, a cvijet, okvašen, spustio glavicu 
pa mu se cijede kapljice sa šarenoga lica. Miris jorgovana, kojega džbun 
zahvatio cijelu jednu stranu kraj plota, nadmašio snagom sve ostale. Halil- 
efendija sjede opet na onu tronožnu stoličicu pod orahom, pa kako se tek 
izvukao iz ućumata, snažno udiše večernji vazduh baštenski te i ne sluša toliko 
ozbiljno Hatuš-hanumu, koja tu kraj njega čučnula pa ono što hoće da kaže i što 
je cio dan smišljala, počela izdaleka, izdaleka kazivati. 


— Eto — dodade Hatuš-hanume, pošto mu je govorila o sebi, o njemu, o k'smetu — 
eto, drugo čare nema. Mi smo bili dosta muž i žena. Alah nije htio da nas 
obraduje... da učinimo arhetl'k[83] da budemo brat i sestra, od danas pa do 
strašnoga suda, a ja da ti nađem ženu... Oženi se, te izrodi djecu a niko ih neće 
bolje očuvati nego ja, pa... 


Ona je htjela još da govori ali Halil, koji najprije nije toliko slušao, okrete sad 
tek glavu svojoj hanumi i pogleda joj u oči. 


— Mislio sam ja i to, Hatuše — reče mirno i podavi nogu poda se, pa se malo 
ućuta. — Mislio sam ja i to, ali... nedajbože da se ja od tebe odvajam... ne mogu 
ja bez tebe... 


— I nećeš, efend'm, biti bez mene; pravićemo ahretl'k, ostaću ti u kući... A ko bi 
ti i pazio djecu? 


Halil-efendija je dohvati za ruku, pa je privuče bliže i pomilova po obrazu. 


— Ne mogu! Ne bih mogao ja zadržati se, da ne učinim grehotu pred alahom. Zar 


ti da mi budeš sestra, pa da učinim grehotu! 


Kad ju je pomilovao, te zasjaše joj se oči, i sama Hatuš-hanuma vidje da ni ona 
ne bi mogla ostati uvijek sestra, te u duši brže-bolje odustade od svog predloga, 
ali ne htjede da to Halil-efendija osjeti. 


A od toga časa Halil-efendija još je više volio svoju hanumu, koja je to već i 
svojom ljepotom zasluživala. Da nije bilo te ljepote, s koje je Hatuš-hanuma u 
svoj kasabi bila čuvena, možda bi se Halil-efendija i prelomio na njen predlog. 


Ali, ako nije tad htio uzeti drugu ženu, s kojom bi mu alah dao djece, on je potad 
razmišljao često o tom. I ovako se domislio: uzeo bi još jednu ženu, a sa 
Hatušom da ne pravi arhetluk, već da mu i ona ostane žena. Ama i to bi učinio 
kad bi našao ružnu ženu, koja ga ne bi odvojila od Hatuš-hanume i na koju 
Hatuš-hanume ne bi ks'kndisala, te da mu Hatuše ostane uvijek mila, nju da ljubi 
i miluje, a od druge žene samo djecu da dobije. 


A jedanput se desi nešto što taman dobro dođe. Muhasebedžija[84] premješta se, 
ide čak u Anadol za defterdara, pa zove Halil-efendiju, kao tasildara, koji svu 
kasabu poznaje, a i mlađi mu je, te da mu on zbrine brigu, da mu rasproda iz 
kuće ono što ne može na tako dalek put nositi. Prodavao je mindere, sandalije, 
mangale, ogledala i sve drugo što nije za put. I sim Halil-efendija kupio je sebi 
štošta sitnije. Prodavalo se mnogo dana i svako veče Halil-efendija predavao je 
defterdar-begu espap i novac. Jedanput tako uveče veli mu defterdar: 


— Ništa mi nije fajda, imam veliki borč a dalek je put. Bi li ti meni, Halil-efendi, 
mogao još za nešto naći mušteriju? 


— Efend'm...? 


— Imam jednu džariju, mlada je, nije baš mnogo lijepa, ama mlada je još. Neću 
da je vodim, prodao bih i nju... 


— Efend'm, nijesi pitao pašalare? 
— Pitao sam, neće. 
— Da vidim, belki će se naći neko. 


— Gledaj, gledaj, Halil-efendi! 


— Za koliko bi je dao, bej-efendi? 


— Iskaj 40, ama spusti i na 30 zlatnih lira.[85] Zna i raditi, mome haremu ona je 
izmet činila. 


— Da vidim! 

Kad Halil-efendi pođe, defterdar ga još jedanput viknu: 

— Znaš što, makar i do 25 lira neka bude, toliko sam je ja kupio. 

Halil-efendi ode pravo kući, te kad su bili za večerom, razgovaraj ovo i ono s 
Hatuš-hanumom pa joj i to pripovjedi kako defterdar prodaje džarije. Pa tek što 
dovrši riječ a Hatuš-hanume: 

— Znaš šta, efend'm, da je kupiš ti. Ti, niko drugi. 

Halil-efendija se nasmija. 

— Što zboriš tako ludo? Šta će meni? 

— Što će ti?! Uzmi je, uzmi, ja ti kažem uzmi je! 

— Peki, i kad bih je uzeo, a gdje su mi pare? 

— Da nađemo, efend?m. 


— Pa onda, šta će čaršija kazati? Halil-efendi četiri stotine groša ajluk a kupuje 
džarije. 


— Aako ti ona da djecu? 


Halil-efendija se čisto trže kod ovih riječi, pogleda u hanumu pa se zamisli, 
zamisli se duboko. I kad su legli da spiju, svako za se, ali su jedno isto mislili 
dugo i dugo pod noć. Halil-efendi čak se jedanput u noći dizao, te i cigaru 
pripalio, što nikad dosad nije činio. 


A kad se ujutru probudio, te izmio se i uzeo avdes, sio je kao obično pod onaj 
orah i otpočeo graditi cigariće i slagati ih u kutiju, dok mu stigne kafa. Dok on 
nije napravio ni tri cigare, a Hatuš-hanume već slazi s doksata i nosi na 
služavniku veliku čašu studene vode, jedno parče[86] lokuma i dvije kafe. No, 


što je danas neobično, na tom služavniku leži još i jedna niza zlatnijeh dukata; 
dvije tanke niske bisera i jedna igla dijamantom iskićena. 


— Šta je to? — pita iznenađeno Halil-efendija. 
— To? — čisto se čudi Hjatuš-hanume. — Pa znaš... 
— Znam? — Ič ništa ne znam! 


— Neću da se kitim... eto... uzmi to... prodaj, jali ostavi amanet u nekog, pa uzmi 
pare. 


— Ama, što će mi? 
— Pa... — dodaje Hatuš-hanume. — Kupi defterdar-begovu džariju. 


Halil-efendija ne mog’ drukčije nego zagrli Hatuš-hanumu te joj ižljubi usta, 
grlo, čelo, kosu... 


x k k k k 


To veče u Halil-efendijinoj kući ne bješe ih samo dvoje, već troje. Bila je tu i 
Zelha, koju je defterdar-beg, za hatar Halil-efendiji, dao za pet lira jeftinije. 


Zelha je mlado i slabunjavo djevojče, tek joj je petnaest godina; mala, niska čela, 
vatrenih kao žar očiju a crne kose. Bila je po ocu Čerkeskinja, a po majci 
Turkinja. Defterdar-beg ju je kupio još prije nekoliko godina, dok je bila sasvim 
mlado djevojče, te više da mu služi hanumi kao izmećarka. Kad je dorasla do 
ovih godina, već ju je i defterdar malo pripazio te je manje radila izmećarske 
poslove, ali je ipak nije toliko odjenuo, da bi se po tome moglo reći da mu je bila 
mnogo za srce prirasla. Zato se, valjada, tako lako i riješio da je proda. A nije na 
njoj ni izgubio, za dvadeset lira je kupio a za toliko je i dao Halil-efendiji. 


Hatuš-hanume je lijepo primila, kao sestru. Radovala joj se čak iako joj ona, kao 
džarije, može samo izmećarka biti. Pa i Zelha, koliko je prvog dana bila malo i 
stidna i neumješna, drugog, trećeg i ostalih dana savi se oko Hatuš-hanume, kao 


oko svoga rođenog. 


Pa prođoše i nekoliko mjeseci, kako ona u kući, i dani teku lijepo i mirno, kao i 
do sada. Samo sad ujutru i uveče, tamo pod orahom, sjede barabar{87| Halil- 
efendija i Hatuš-hanume a Zelha ih služi kafom. Pa Zelha je i sve drugo uzela na 
se; ona ih poliva ibrikom, kad se miju; ona stavlja sofru, ona stere dušeke. 


Halil-efendija, kao i prije, voli Hatuš-hanumu i ne odvaja očiju od nje. Zelhu i ne 
pazi, i ne bi ni oči okrenuo na nju, da ga sama hanuma koji put ne opomene. 


A jednog večera, pred akšam, kad će Halil-efendija iz ućumata doći, stala Hatuš- 
hanume već pola sata ranije kod kapidžika, pa sve osluhuje, kad će mu korake 
čuti. Pa nešto vesela u licu; veselo joj igraju oči, ne može ni da stoji mirno, već 
čas izvuče nogu iz nal'ne, a čas je uvuče i jednako gvirka na rupu od kapidžika. 


Kad eto ti Halil-efendije, poznaje mu korak izdaleka, pa i ne čeka da se kapidžik 
čestito otvori, već ga hvata za ruku. 


— Efend'm, šta ćeš bakšiš da mi daš? 
— Ama zašto? — pita iznenađen Halil-efendija. 


— Neću, neću prazne ruke da mi uđeš u kuću. Idi u čaršiju pa mi kupi jedan 
mafez.[88] 


— Mafez? — pita Halil-efendija, a usijale mu se oči od radosti koju sluti. 
— Stambolski, s ojmama! Idi brže, a ja ću te čekati ovdje na kapidžiku. 
Halil-efendija zadovoljno vrti glavom, smiješi se i dodaje: 

— Peki, peki! — te se obrće i odlazi u čaršiju. 


Hatuš-hanume čeka, ne mrda od kapidžika. Ama prošlo pet, prošlo deset dekika, 
prošlo i čerek sata, a ona čeka, te ga dočeka. 


— E, evo ti mafez! — veli Halil-efendija kad uđe u kapidžik i dade joj zavijutak u 
hartiji, a nestrpljivo očekuje novost za koju je kaparu već dao. 


— Nije meni ovaj mafez, nego... nosi Zelhi... 


— Jel? istina, dina ti?! — pita radosno Halil-efendija, a vidiš kako mu se usne 
stegle a suze mu naišle na oči. 


— Istina je! 


Halil-efendija pogleda zahvalno na nebo; diže ruke uvis, te nekako 
nerazgovjetno izgovori: 


— Alah... ko će kao alah... alah! — te otrča u kuću, a Hatuš-hanume za njim. 


A potad Zelha nešto manje radi po kući, ne da joj Hatuš-hanume. Pa i bolje je 
odjevena. A Halil-efendija ide ponosnim čelom kroz čaršiju, rebri se i gleda 
visoko, te se u dućanu Šaban-efendijinom jedanput i sam miftija[89] pred 
tolikim begovima zapita: 


— Što li je ovom, te je toliko podigao glavu? 


A kad već prođe još neki mjesec i rodi se Zelhi dijete, pa još muško, e čuda od 
Halil-efendije. Tijesna mu kasaba, a uski sokaci. Pa onda i ljudi mu čudni; on im 
priča da je otac, da ima muško čedo, a oni mu požele hair, ama nema da se onako 
raduju, kao on, nema da se zaplaču ili da se zadovoljno smiju ili da se zahvaljuju 
alahu, kao on. 


Pa onda bakšiš, koliki je bakšiš odnio Zelhi i ljubio je, ljubio joj kosu, čelo, oči, 
usta, obraze i grlo. Pa onda se okrenuo Hatuš-hanumi, te i nju ljubio, ljubio i 
grlio. Cio svijet da mu je, on bi ga grlio i ljubio. A nije zaboravio i u džamiju 
otrčati onoga sata; nije zaboravio i sirotinji udijeliti; pa i onim psima na ćošku 
kod beledijskog fenjera kupio je sad za osam metalika hljeba. 


Pa što se on radovao, ali Hatuš-hanume! Nosila ono dijete, ljubila ga, pjevala 
mu... I kad bi se dijete zaplakalo, njoj to slađe bilo sad slušati no što je ranije 
slušala u bahči, kad suton padne, pjesmu bilbilovu. Ona je baš voljela da dijete 
plače; kad ćuti, mrtva joj kuća, a kad plače, puna kuća, puna razgovora za kojim 
je ta kuća tako dugo čeznula. 


Halil-efendi ga nazvao, dabome, Hudaverdi, a Hatuš-hanume mu dala od milosti 
ime Paša i tako ga je zvala, pa svi poslije uz nju pristali. 


I Zelha se radovala, ali njena je radost bila radost matere, ona druge radosti nije 
poznavala. 


I tako u Halil-efendijinu kuću uljeze život, i snovi koje je nekad sanjao dobiše 
opet maha. A što da ne, kad sad već nijesu naprazno. Eto, on ima dijete, ima 
sina, pa dao mu je i ime koje je htio. Sad još da ga alah podrži i poživi, pa da 
izraste i knjigu izuči te da stane zabit, pa beg, pa paša, te da služi cara, da car zna 
za njegovo ime, te i za ime njegovog oca, Halil-efendije. Neće on tada biti 
tasildar s četiri stotine groša, otići će u Stambol. Tamo će Hudaverdi-paša imati 
svoj saraj, pa tu će on s Hatuš-hanumom gledati kuću, jer Hudaverdi-paša ne 
može ta sitna posla gledati, on će služiti cara, on će s njim razgovarati i carske, 
goleme rabote svršavati. 


A dok je on tako sanjao, sanjala je i sirota Zelha jedan san, ali san, koji nije 
imala kome a i nije smjela ispovjediti. Ona je džarije, sirotica, nju kupuju i 
prodaju. Sad je već i kroz druge ruke prošla, a ko zna šta je još čeka; nju mogu i 
otjerati i otpustiti i prodati. Ali sad, sad je ona dala svome gospodaru muško 
čedo i poklonila mu toliku radost, pa zar je pravo da ostane i dalje džarije? Zar 
nije pravo da je Halil-efendija uzme za ženu[90] pored Hatuš-hanume, jer rijetko 
je to da ko nije tako učinio sa svojom džarijom, kad je s njom dijete dobio. A da 
li će Halil-efendi tako učiniti? Eto, to premišlja Zelha, premišlja i danju i noću. 


A Paša, Hudaverdi-paša, raste bome. Svučeš mu gaće, kad mu ih po drugi put 
obučeš a već mu tijesne. Pa onda ona glava, ta nije glava nego glavurda; vidiš, 
rodilo se da bude paša. A oči mu lijepe, oči Zelhine, a drugo na njemu sve Halil- 
efendijino. Hatuš-hanume kad hoće efendiji da napravi ćef, a ona mu samo to 
priča. 


— Efend"m, usta, čelo, nos, sve, sve, sve tvoje! 


Pa onda Paša pašinski je i živio. Ne znaš ko ga više njeguje, Zelha ili Hatuš- 
hanume; čisto se otimaju koja će ga poviti a koja mu što dodati. I ove dvije žene, 
ako nijesu ni za časak bile sebične kad im je trebalo dijeliti ljubav jednoga 
čovjeka, gotovo su bile sebične kad je bilo da prisvoje ljubav ovoga djeteta. Bilo 
je časova kad je Zelha toga radi i uzdahnula. Uspavljujući koji put Pašu i ljubeći 
ga, šaputala mu je jadna: 


— Tebe mi otimaju, ti si njihov... a tvoja majka još je džarije! 


Pa prošlo bome i godina i dvije i tri. I Paša hodi, trči, zbori, zna ti i neke 
marifete,[91] zna napraviti temena i šta ti ne zna. A svi za njim trče, paze da ga 
ne ogrebe trn, da ga ne očeše ekser, da ne padne. 


Pa tako raste Paša, raste, te doraste i za mejtebe. Opet jedna, dvije, tri godine, te 
Paša izuči pismo, izuči i ruždije dvije godine, te stao čitav momčić od dvanaest 
godina. 


Dvanaest godina, nije to šala; Halil-efendija već natovario godine na leđa; 
Hatuš-hanume još uvijek lijepa i ponosna, no već stala zrela žena, ali od Zelhe, 
od one slabunjave i sirote djevojčice, koja je u šesnaestoj godini rodila Halil- 
efendiji dijete, izrasla je sad prekrasna ljepotica. Razvila se, osnažila, ispunila se; 
nabujala joj kosa, nabujale grudi, obrazi osvježili, a oči, one vatrene kao žar oči, 
što su i od prije Zelhu krasile, sad su tek žegle, sad su tek dobile pravu snagu, 
kao ono žeravica kad se u plamen razbukti. 


Da li je to Zelhina ljepota koja čini te je Halil-efendija od neko doba brižan i 
sumoran? Briga mu pritisla čelo te mu i glavu obara, a on ju je tako visoko nosio 
otkako je sina imao. Teško da je njena ljepota to, jer on je i sad još volio samo 
Hatuš-hanumu, koja je i lijepa, no koja je sve svoje srce poklonila Paši, te time 
ponovo zarobila Halil-efendiju. 


Da li su možda godine, koje ga brinu? A što bi ga i one brinule; nije toliko star 
da neće moći (samo ako bude alahu po volji) dočekati da vidi svoga Pašu, kako 
je dorastao da cara posluži; kako se uzdigao visoko, sjeo caru uz koljeno i pronio 
Halil-efendijino ime kroz svih sedam carevina. 


Brine a ne kazuje brige. 


Jednom tako pred akšam, sjede na doksatu on, Hatuš-hanume i Zelha. Zelha 
prinijela mangal i fildžane pa klekla kraj mangala, te naslužuje efendiji i hanumi 
kafu, a kad joj Halil-efendija da izin,[92] uzme i sebi jednu. Paša napolju, pred 
kućom, sakupio ababe te digli tamo dževu koliko ih grlo podnosi. 


Hatuš-hanume srče svoj fildžan, a ispod oka mjeri Halil-efendiju. Vidi ona nešto 
jest kod njega, ali ne može nikako da namjeri kako da se zapita. A kad Halil- 
efendija ispuši cigaru, te uze perce da nešto pročisti cigarluk, naže mu se Hatuš- 
hanume bliže, te poče: 


— Efend'm, nismo li i veće gajle dijelili; zašto kriješ od mene ono što ti na čelu 
piše, a što ti dušu muči?! 


Halil-efendija je pogleda milo, ali tim pogledom ujedno reče da mu se ne kazuje 
što bi imao kaz'ti. 


— Ili... — nastavi tiho Hatuš-hanume, a Halil-efendija manu rukom da presiječe taj 
muhabet. 


Hatuš-hanume zaćuta, a Zelha, koja razumede da je to neki muhabet koji možda 
ona ne treba čuti izmače se i ode nekom poslu. 


Halil-efendija ne sačeka da ga hanuma još jednom zapita, već razmanu rukama, 
huknu, pa, vadeći iz džepa kutiju s duvanom, poče tiho, čisto šapćući: 


— Dok nijesam dobio sina, to mi je bilo najveće gajle... Mislio sam, ako mi ga 
alah da, samo ću srećne dane imati... 


Hanuma ga gleda u oči, a i ne pokušava da ga prekine. 
— Mislio sam, samo ću srećne dane brojati! — ponovi Halil. 


— A što da ih ne brojiš, efend*'m? Dao nam je alah koliko nam treba; u kući nam 
je mir i ljubav i zdravlje... Paša nam je dobar kao gugutka, a zdrav kao što alah 
hoće, kad hoće... Sto ćeš više? 


— To je ono! — uzdahnu Halil. — Ja bi’ htio više. Vidiš, Paša je svršio ovdje 
mejtebe, svršio i ruždije, pa... ti znaš moj merak... hoću da ga pošljem u harbije- 
mejtebe u Stambol... moram tamo da ga pošljem, a nemam... znaš da nemam! 


Hanume se zamisli. Što je imala nakita ona je već dala da se Zelha kupi, drugog 
nema, a da ima dala bi ito. 


— Ostavi, efend'm, taj merak. Kad se ne može! Biće Paša srećan i bez harbije- 
mejteba — dodade hanuma tiho, tek koliko da pokuša utješiti efendiju. 


— I može on biti srećan, ali neću ja biti srećan! Taj me je merak sveg obuzeo. 
Toliko je godina, hanume, kako ja to mislim; ne biva da sad zaboravim! — 
odgovori Halil bono i baci do pola ispušenu cigaru u cvijeće a odmah izvadi 
drugu da pripali. 


— Pa... treba li mnogo para, efend?m? 


— Treba... deset lira na godinu, četrdeset lira za četiri godine i baška[93] drugi 
mastraf... 


— Mnogo! — dodade Hatuš-hanume. 


Halil-efendija zaćuta, dugo zaćuta, pa se onda diže sa svoje klupice, manu 
rukom, te pođe dodajući: 


— Eto ti, sad znaš...! — te izađe kroz kapidžik i ode u čaršiju. 


Poslije već nijesu Halil i hanuma o tome nikad govorili. Kad bi koji put i spazila 
hanuma da je Halil zamišljen, a ona bi mu pričala mnogo drugih stvari da samo 
zaboravi gajle. 


A jedanput, poslije mnogo dana, kad dođe Halil pred akšam kući, mrdnu nešto 
očima na Hatuš-hanumu da pođe za njim u odaju. Tu sjede na minder, pa i fes 
zaturi koliko mu se zagrijalo čelo, a hanuma sjede na malu sandaliju kraj 
mindera, te da čeka šta će to tako važno biti. 


S Halilovog lica ne možeš pročitati ni da li je što dobro jali loše, što će reći. A 
ćuti, dugo ćuti, te jedva najzad poče: 


— Našao sam pare! — reče najedanput. 


— Alahu neka je hvala za sve! — dodade Hatuš-hanume, a licem joj sinu radost 
pregolema. 


— Što me ne pitaš kako? — dodade malo zlovoljno Halil-efendija. 
— A šta da te pitam, efend'm, ti znaš. Kako si ti naredio, tako je dobro! 
Halil zaćuta, misleći valjda da li da kaže. 


— Došao je nov paša! — poče zatim. — Ćurd[94] a Stambolija, zenđil... ima velik 
harem... pa... 


Hatuše ga pogleda dobro u oči, no on polako, tiho nastavi: 
— Pa... čuo da je u mene lijepa džarije... iska da je kupi... nudi mi pedeset lira... 
Hatuš-hanume se zamisli, nasloni glavu na ruku, pa se dugo, dugo zamisli. Žao 


joj bijaše Zelhe, što se naučila na nju i što je Zelha bila dobra, al*... što će joj 
loše biti, ona je džarije te džarije, bolje joj je biti u paše no u tasildara, a poslije... 


više je Hatušu boljela briga Halilova i sreća Pašina. 


— Šta kažeš, hanume? — poče opet Halil, pošto vidje da se Hatuše dugo zamislila 
i ne odgovara. 


Hanuma diže glavu te tihim, neodlučnim glasom dodade: 

— Ja kažem... da je damo! 

— Jel? kažeš i ti? 

— Pa, efend'm... ako je da tebe prođe gajle... ako je za Pašinu sreću...! 


To je bio sav razgovor, a sutra na podne, kad se Halil vrati kući, saopšti hanumi 
da je primio kaparu i da će poslijepodne, kad preda džariju, primiti i sve ostalo. 


Hatuš-hanume pozva u svoju odaju Zelhu, namjesti da sjedne kraj nje na sidžade 
te joj poče polako razlagati kako su se ona i efendija zbrinuli za njenu sreću — 
prodali su je u pašinski harem. Nijesu to učinili novca radi, ona im je dobra, i ne 
bi je nikad novca radi davali, već eto za sreću opet njenog djeteta, jer tim 
novcem oni će školovati malog Pašu, njihovog Pašu, poslaće ga u Stambol, te da 
bude veliki i srećan čovjek. 


Mada je Zelha džarije, mada je to sudbina s kojom bi ona trebala da je izmirena, 
ukaza joj se ipak jedna teška suza u oku, ali morade hanumu poljubiti u ruku, pa 
tek kad ode u svoju odaju, a ona zari glavu u dušeke i teško stade naricati. 


Poslije dugog plakanja diže se te stade s ovog i onog kraja kupiti svoje haljine i 
vezivati ih u bohču. Utom dođe i Paša, koga je toliko tražila; ona ga Zovnu, 
zatvori za njim vrata, pa ga pritište na grudi i stade kao nad mrtvim naricati. 
Dijete se unezvjerilo pa je gleda što joj je, ali ga ona i dalje ljubi, ljubi mu kosu, 
oči, obraze, vrat, grudi, ruku, ljubi ga, jer on odista za nju umire. 


— Što ti je? — pita je Paša. 


— Mene su prodali, sine, prodali su me... a ti ostaješ, ti si njihov, ti ćeš s tim 
parama, što će oni za pazar dobiti, ići u Stambol... majka te nikad, nikad više 
neće vidjeti... neće ni čuti za tebe... Ja sam im trebala samo da te rodim... Sad im 
ne trebam... sad im trebaju pare, pa su me prodali...! — Tako je jecala bijedna 
žena, pa je čupala kosu, kršila prste ili ih čvrsto obavila oko maloga Paše i stegla 


ga na grudi, kao davljenik, kao lavica svoje lavče, na koje lovac pušku naperio. 


A dijete, ne razumijevajući šta se sve to zbiva, pokušavalo je čak i da joj se otme 
iz zagrljaja. Kad bi ga ona samo pustila! 


Uzela je i makaze te mu isjekla malo kose; metla je u svoju bohču, i jednu 
njegovu papučicu, i jedan njegov stari fes, i jedan mali mintančić. 


I Halil i Hatuše slušali su njenu pisku, pa su i sami plakali. Žao im bilo dobre 
Zelhe i njenih bolova, pa je nijesu htjeli ni uznemiravati, već pustili neka se 
isplače. 


Utom već stadoše i kola pred vratima, a tada Halil nije imao gdje, već dođe na 
prag Zelhine odaje. 


— Zelha! — viknu je. 


Ona mirno podiže glavu i pogleda ga pokornim pogledom, kao što rob gleda 
gospodara. 


— Zelha — veli joj Halil — ostavi se plača. K'smet je, valjada, takav bio. Možda je 
za tvoju sreću i za sreću tvoga djeteta. Bila si nam dobra i, da nije bilo nužde, ne 
bi te davali, ali... eto, moralo je biti...! 

— Hvala, efend’m — odgovori mirno Zelha i priđe te mu poljubi skut od kaputa. 
— Eto, kola čekaju! — dodade Halil-efendija više tronuto no mirno. 


— Haz'r sam, efend'm — odgovori Zelha, pa se diže i uze sobom bohču. 


I Halilu i hanumi poljubi ponizno ruku i skute od haljine i uze alal.[95] Ne 
okrete se više dijete pogledati. Ona ga je oplakala, ona ga je sahranila i nije 
imala snage više da ga pogleda. 


Samo kad dođe na prag kućni, ona pade na koljena te lijući suze cjeliva prag, a 
zatim se okrete Halilu i Hatuši, te dodade: 


— Čuvajte ga...! 

A nekoliko dana zatim, u onim vatrenim kolima, što su spustila čitav oblak dima 
na poljanu kroz koju prolijeću, sjedio je već mali Paša, Hudaverdi-paša, na svom 
putu za Stambol. 


A iza rešetaka bogatoga pašinoga harema, tužno je gledala u nebo mlada i lijepa 
Cerkeskinja, koja se tješila još jednom jedinom nadom: 


— On će možda postati čovjek, veliki čovjek. Imaće para, pa će se valjada tada 
sjetiti i svoje majke. Otkupiće me on tada ako me samo nađe. Onda ću i onako 
biti vrlo jeftina, jer ću već biti stara...! 


Bedelj 


U Baždar-mahali, ispod onog čenara kod kojega se dijele sokaci, a u onoj 
malenoj kućici, što leži onako usamljena, iza dugačkog zida Remzi-begove 
bahče, sjedi Etem i njegova mlada hanuma Nadžije. Kućica oniska, spolja bez 
pendžera i blatom olijepljena, a unutra jedva tri aršina bahče, ako i toliko ima. 
Nema više nego jedna odaja, i pred njom mutvak,[96] i pred mutvakom široka 
streja, oslonjena na tri direka, tek koliko da se ima pred kućom malo hlada. 


Sirotinjska kuća, pa sirotinjska i kirija, šes'et groša na godinu; pa i to Etem nije 
platio, nego ostao dužan. Ne bi njemu ni bilo do kuće, niti ju je imao odaklen 
plaćati, ali se ženio te je ženu valjalo gdjegod i dovesti. I Etem i Nadžije su puste 
sirote, ama su se zamilovali. A mladi su, pa uz pomoć alahovu, valjada će ovako 
zajednički bolje proći, a ako ne, ono će zajednički sirotovati i opet ljubiti se. 


Etem radi u nekog terzije, te nema više nego četiri groša na dan i to kad ima 
posla. A ne radi na dućanu, no donosi posao kući svojoj. Tako donese pogdjekad 
kakav jelečić, jali čakšire, jali dizluke, da ih gajtanom okiti; te sjedne u sobi na 
asuru,[97] metne posao na koljena i previje grbaču, pa ne diže glavu od sabaha 
do akšama. 


Mala, niska sobičica, te pendžeri joj samo pedalj visoko od dušeme; po podu 
prostrte asure, a uza zid naslonjeni svud okolo slamni jastuci, pa onda oko zida 
police i na njima sanovi i sinije i već sva sirotinja Etemova, i uz jedan zid dolap, 
te tu ono malo jastuka i jorgana, što ih Nadžije donijela. E, pa tu, na asuri, kraj 
jednoga pendžera, prekrsti noge Etem, a kraj drugog Nadžije, te i ona plete, ne bi 
li svojom mukom što zaradila, te da se ima otkud jesti i čime kirija plaćati. 


— Ako ti je teško, Nadžije, ostavi rabotu. Neka se ja sam mučim! — veli joj Etem, 
pa je gleda u oči onako kako se u sevdahu gleda. 


— Zar ti samo da se mučiš? Nije mi teška muka kraj tebe! — veli mu ona, pa 
ostavlja rabotu te mu se bliži i grli ga svojom lijepom rukom. 


— Eto... za ovaj jelek imam uzeti još devet groša, a to nam je dosta za tri dana. 


— A poslije? — pita Nadžije. 
— Biće još posla... 
— Ma ako ne bude? 


— Ako je za što više, ali... za toliko, koliko da se jede i kirija plaća, ne brini, 
Nadžije. Neću i ti da se mučiš! — dodaje odlučno Etem. 


— Ama ja hoću u srijedu u hamam,[98] pa mi treba sto para. Eto, taman toliko ću 
dobiti od komšike za ove čarape... 


— E, peki, peki! — dodaje Etem, ama ga do dna duše zabolje što nema ni toliko da 
svoju ženu pošlje u hamam. Bješe ga malo i stid od žene, jer nema nego mjesec 
dana kako su se uzeli a prije toga pet godina se voljeli. 


— Nego, pravo kažeš! — dodade brzo Nadžije. — I da hoću, ne mogu u hamam. 
Nemam feredžu; pozajmila sam pa i vratila... ja nemam, pa neću ni moć u 
hamam. 


Etema spopade još veći sram, te obori oči a teško uzdanu: 
— Jest, bome, nemaš feredžu... eto, vidiš, i feredžu treba da ti napravim... 


— Nemam ni feredžu, ni fistan, ama... kad se ne može ne može, trpićemo! — veli 
Nadžije. 


Etem zaroni glavu još više u posao, pa pošto poduže poćuta i valjada promisli, 
on tek diže glavu, ostavi jelek na asuru, a iglu zabode u koljeno; izvadi iz pojasa 
kutiju te stade graditi cigaru, a veli: 


— Istina, Nadžije, pošto bi to bilo jedna feredža i jedan fistan, ali... onako... nešto 
lijepo i dobro... Kad čovjek pravi, treba da pravi nešto dobro, da valja i da traje. 


— A što pitaš, alaha ti? — veli Nadžije i smije se. 


— Tako! Kaži ti meni... Vidiš, ja kao mislim, da se negdje zamolim, da uzmem 
nekoliko lira na zajam, pa da te lijepo odjenem... baš onako prema ljepoti tvojoj! 
— Zbori joj on čisto ponosito, kao da ju je već odjenuo. 


— Ostavi, dina ti taj laf, kad ne može biti. K'smet nam je, vidiš, da ovako 
sirotujemo... 


— Ama, što ne može biti? — dodaje on kao malo uvrijeđen. — Ja hoću da si mi još 
ljepša... uzeću pare... platiću makar malo poskupo fajdu[99]... ama znam kako 
ćeš me poslije još više voljeti... 


— A zar te malo volim...? Haj, more, haj! Što ne može biti, zašto da zborimo, te 
da samo sladimo usta lafom... Kamo prvo da platimo kiriju; pa jesi li sto groša 
dužan što si svadbu učinio; pa zar nemaš i petnaest groša dužan vergiju; pa 
imamo u bakala devet groša za kafu i šećer i tri groša za zejtin; pa vidiš da si i ti 
go; što imaš te čakšire na tebi, to ti je sve... 


Etemu se natušti mlado čelo, pritište pola ispušenu cigaru palcem na đon od 
kondure, te je zagasi; uzdanu zatim duboko, prihvati lijevom rukom jelek a 
desnom iglu, te previ nanovo grbaču, pa poče raditi i taman dva sata ne diže 
glavu, niti progovori. 

Jednog dana pred akšam, odnio Etem posao što ga dovršio, te da primi pare i da 
uzme, ako ima jošte posla; pa zadržao se tu večer u čaršiji duže nego što bi on to 
drugi put. Zabrinula se baš Nadžije, jer evo prošao već i akšam, a tad se čaršija 
zatvara, te ako je bilo do posla, morao ga je bitisati, a u kafu da je svratio, ne 
može biti, jer nije njemu nijedna para na odmet. Bar dosad nije nikad svraćao. 


Stala Nadžije kod kapidžika i osluhuje, jer hoće da ga tu dočeka, kao što ga 
svaki put dočekuje. 


Voljeli su se oni, kao što se gugutke[100] vole. I u fukare ima srca kao i u 
zenđina, a gdje ima srca i mladosti, mora biti i sevdaha. A lijepa je Nadžije, te 
nije ni Etem baš pošljedni. Da je ko znao njenu ljepotu, ne bi ona sad uz Etema 
sirotovala, ama je niko do Etema ne znadijaše. I otkad bi se, bolan, oni uzeli, ali 
su sve ostavljali s godine na godinu, dok Etem steče malo para. Pa kad najzad 
vidje da nikad para neće steći a on reče: ,,Valjada je pisano da zajedno muku 
mučimo; ženiću se, pa kako bog da!" 


Pa mladi su još, a imaju dosta dana pred sobom, te valjada će se i na njih alah 
osmjehnuti i drugači im k'smet namijeniti. 


Ama samo što ovo danas bi Etemu, te se toliko zadrža. Nadžije još čeka, a ima 
već poviše nego jedan sat kako čeka. Već i pazvant čuknu jedanput o onaj binjek 
pred Remzi-begovom kapijom, a to već jedan po akšamu. Jedva se tad za 
ćoškom začuše koraci Etemovi. Ide veseo, a Nadžije toliko strahovala i šta već 
nije slutila. 


— Što je, more, što učini toliko? — pita ga i ljubi. 


— Eh, što je? Što je, da je... ajdemo u kuću! — veli, pa je hvata za bijelu ruku i 
vodi u kuću. 


— Zlo nije? — pita ona, a vidi da zlo nije. 

— Ašto bi zlo bilo... Alah sirotinji ne čini zla, no samo dobra! 

Sjedoše na asuru i on je veselo grli, a ona ga samo gleda u oči, sve čeka hoće li 
joj već pripovjediti štogod. Ali on ćuti, pravi cigaru i puši i ćuti. Jedva poslije 
progovori, ali mirno, kao da nije maločas onako veseo bio. 

— Dina ti, Nadžije, ja te jedaput zapitah, a ti mi ne odgovori: koliko misliš da će 
koštati jedna feredža i jedan svileni fistan... ama onako, da je nešto lijepo... da je 
prema tebi... 

— Eh, zar ti je još to gajle?[101] — veli mu ona, a srce joj, žensko srce, ipak zaigra 
veselo; zar dobiće odnekud feredžu i fistan, te i ona će moći izaći u svijet i 
pokazati koliko je lijepa, kad to dosad niko nije znao. 

— Hoću da mi kažeš? 


— Ali što da ti kažem, kad ne može ništa biti! 


— Eh, onda bar kaži mi pravo, bi li ti bila srećna kod mene, kad bih ti ja to 
nagradio, bi li me poviše voljela...? 


— A da napraviš borč...? 


— Jok, nego da zaradim pare, pa da ti nagradim, a? 


Ona ne moga’ da se uzdrži, nego joj potekoše dvije suze radosnice, zagrli Etema, 
pa mu ljubi i obraze i ruku i grudi. 


— Jest, Eteme, bila bih srećna...! 


A on je u tom času bio srećniji no ona, srećniji no ma ko na svijetu; topio se, 
uživao je i gordo uznosio glavu, te samo što nije počeo šakom da se pljeska po 
grudima, te da zbori kao dijete: 


— Jest, vidiš, ja, ja to mogu... Ja hoću da si ti srećna kod Etema; ja hoću da se ti 
ne mučiš kod Etema, pa mogu ja to... a ne da se sramim od svoje žene...! Sto 
treba, treba, kakav bih ja muž bio, kad ne bih mogao toliko zaraditi?! 


Bio je kao pijan iako nikad ništa, do vode, ne meće u usta... 

A sjutradan, kad ono istina. Ode Etem najprije te plati še'set groša kiriju za cijelu 
godinu; pa onda plati onih sto groša borča, što je uzeo da učini svadbu i još na 
tih sto groša dvanaest groša fajde; pa plati muktaru[102] vergiju, što bješe dužan; 
plati i bakalu ono pedeset groša, te tako sve, ama baš sve isplati. Pa onda ode u 
Emin-efendije najboljeg tuđara, što iz Stambola donosi basmu; probere basmu 
treba, te kao dijete, ama baš kao dijete, sve skakućući otrča niz čaršiju, pa kući, 
da učini radost Nadžiji. 


A i učinio joj je radost golemu. Kad je otvorio onu basmu i onu mor svilu, a njoj 
zasjale oči. Nije to nikad ona ponijela, a nije bome ni mnoga druga, jer Etem baš 
uzeo kao što je kazao; kad se pravi, da se pravi nešto dobro, i da valja i da traje, i 
još da je lijepo prema Nadžijinoj ljepoti. 

Pa nije zaboravio ni čad'r, i još kakav čad'r, mor-ipek, isto kao za feredžu, a 
ispisan svilenim koncem, te neko cvijeće po njemu, misliš rukom si ga uzabrao 


pa po čadoru posuo. 


I koliko je Nadžije bila srećna! Ta zaboravila na sve drugo, već uzela onaj čad'r, 


pod jednim pazuhom, a basmu i svilu pod drugim, pa sve skakuće po bahči i 
pjeva, te joj sad prvi put bi tijesna kuća. A kad se tako umori, ona otrča Etemu, 
te ga ljubi i grli i sve plače od radosti. 


Etem otrča sam da dovede ženu, koja će srezati i sašiti. A Nadžije joj naručuje da 
što prije, ama što prije, bude gotovo. 


— Može li sjutra u sabah? — pita Nadžije. 

— Ne može, hanume, jali sjutra u akšam, jali četvrtak u sabah! — veli žena. 
— E, peki, ama da bude! 

Pa kad ode žena, a Etem, onako pun ponosa, veli Nadžiji: 


— E, deder sad, Nadžije, peci jednu kafu, ama hoću kafu...! Onako... da znam, da 
sam je od tvoje ruke pio... 


Ona brzo ispeče kafu, te metnu i jedan grumen šećera poviše i jednu kašiku kafe 
poviše, te se učini kafa kakvu Etem davno nije pio. 


Sjedoše pod onu streju pred mutvakom, da zajedno ispiju kafu, pa tek sad se 
Nadžije osjeti malo umirena te jedva se sjeti da zapita ono, što joj prvo bješe na 
jeziku, ama što zaboravi pitati kad vidje basmu i svilu i čad'r. 


— Dina ti, Eteme — veli, a naslonila glavu na njegovo koljeno — kaži mi otkud ti 
te pare, ako nijesi borč učinio? 


— Nijesam borč učinio, već zaradio...! A što će ti da ti kažem... i onako kazaću ti, 
pa ostavi sad... 


— Jok, nego da mi kažeš. Tako ti alaha, da mi kažeš! 


— Pai da ti kažem! — veli Etem, kad dosrka kafu. — Vidiš, sram me bješe od 
svijeta i od tebe... ali ništa od svijeta, od tebe poviše... da nemam ni feredže da ti 
napravim... Pa onda... Znao sam, koliko ćeš biti srećna, eh, pa eto! Volim, što 
sam to doživio, pa... makar ja teglio koliko bilo. Znaš ovog našeg komšije, 
Remzi-bega, sin... on je imao tri sina, ama jedan umro, te ostala sad dva... pa 
onaj mlađi, došao mu vakat da ide u askere[103]... pa, ovaj... Remzi-beg 
zenđin... gdje će on dati sina u askere, te tražio nekog siromaha, da mu plati, da 


bude bedelj, da ide za njegovog sina, pa... 
— Eteme! — ciknu Nadžije i zagrli ga čvršće. 


— Pa... znaš, pogodili smo... pedeset lira, polovinu sad mi dao, a polovinu... 
poslije četiri godine... Kad odslužim... kad se vratim... 


— Eteme, šta si pravio?! — ciknu još jednom Nadžije. 


— Ako, ako! — veli on. — Ništa... Samo kad si ti srećna. Šta je to četiri godine, 
ništa... Imaš oca te u njega ostani. Ostaviću ti i dosta para... Moći ćeš! A kad 
dođem, imaćemo i onih drugih dvadeset pet lira, pa ćemo lijepo, ama lijepo 
živjeti...! 


— Zar ne žališ, Eteme? — pita ga kroz suze Nadžije. 


— Ne žalim ni osam... čuješ li, ni osam godina ne žalim za ovu jednu radost što 
sam ti učinio...! 

I sad je Etem tamo negdje daleko, kažu u Anadolu čak. Odslužio je jednu i po 
godinu bedelja, treba još dvije i po godine služiti cara, i to ako bude srećan te ga 
ne zahvati kakvo muharebe.[104] 


A Nadžije? Sad je lijepo odjevena; odjevena prema svojoj ljepoti, te hodi i u 
amam i u čaršiju i na teferič. Pa se bome njena ljepota i pročula i... ne mogu 
dušu da griješim, ama govori se da je zaboravila koliko je Etem za nju učinio, 
kažu mnogo je zaboravila. Siromah Etem! 


Dušmani 

Koliki su dušmani Zejnel-beg i Lutfi-beg, to već i malo dijete zna! 


Sjede u jednoj mahali i u istom sokaku, ama Zejnel-beg hodi čak u Ibrahim- 
pašinu džamiju, a Lutfi-beg u Taš-džamiju, samo da se ne sretnu. Pa i u istu kafu 
ne 'ode, već Lutfi-beg u Ali-babe, a Zejnel-beg u Uzun-Use. Pa se i kasaba kraj 
njih podijelila, te oni što 'ode u Ali-babe, to je Lutfi-begov taraf, a oni od Uzun- 
Use Zejnel-begov taraf. Te da vidiš i ti tarafi se ne gledaju kako treba. Kad dođe 
da se bira azaja za medžlis, skoči jedan a skoči drugi taraf, te jedni ne daju Lutfi- 
begu a drugi ne daju Zejnel-begu u medžlis. 


Kažu, evo već dvadeset godina, da Lutfi-beg nije prošao kraj kuće Zejnel- 
begove, iako mu je tuda put kad slazi u čaršiju; već opkalja čak iza baždahane, i 
zimi muku muči kroz ono blato. Kažu, još prije četrdeset-pedeset godina, bilo je 
samo jedno groblje u našoj kasabi, te kako se te dvije kuće zavadile i 
zadušmanile jedanput, inat toliko doćerao, da se nijesu htjeli ni u istom groblju 
sahranjivati. Tako eto danas imamo dva groblja. 


More, ne dadu ni djeci da se zaigraju. Teško čeljadetu ako bi se prevarilo i 
ogriješilo. Dok bijaše samo jedno mejtebe uz Taš-džamiju u vakufskoj kući, 
Zejnel-beg dao tamo svoje dijete, ama ga odmah izvadi kad posla i Lutfi-beg 
svoje. 


Pa ostavi to, nego da vidiš i o pazaru. Zejnel-beg pazari tovar drva, jali ćumura; 
seljak mu traži šest, a on daje pet groša, pa popusti i pet i po i taman da zine da 
da još metalik, a Lutfi-beg pusti kakvog svoga čovjeka, te da šest, samo da mu 

ispred nosa uzme pazar. 


Pa tako vodi se jedan inat otkako je svijeta i vijeka, jer upravo da vam kažem, i 
ne zna se sebep ovome inatu[106] i dušmanluku. Tako su se mrzeli njihovi očevi, 
a i oni nijesu znali zašto ni krošto, a tako i njihovi djedovi. Ko zna kad je tamo to 
bilo, kada su se te dvije kuće zavadile i omrzle, te taj dušmanluk slazio s oca na 
sina, pa se i zaboravilo zašto se omrzlo. 


Ajd? da kažeš da su komšije. Onako, da ih jedan zid dijeli, pa bi se moglo 
pomisliti zavadili se njihovi stari oko neke stope zemlje. Zar se malo komšija 
oko toga zavadilo pa i zakrvilo. Ama nijesu takve komšije. U istoj su mahali, u 
istom sokaku, u istom redu, ama ih dijeli ona kućica, u kojoj sjedi Uti-efendija 
hodža i neke bašče za njom. 


A svijet kao svijet, traže i pričaju i ovo i ono o toj zavadi. Ama otkuda će znati, 
kad ni sam Lutfi-beg, pa i Zejnel-beg ne znaju ništa. Pitaš Lutfi-bega: 


— Ama, pa otkud toliki dušmanluk u vaših starih i što mu je sebep? 


— A ko će ga znati! — veli on. — Tek badava nije. I kad pogledaš kakav je namćor 
i dušman ovaj... (oni jedan drugom nijesu nikad ime pominjali)... onda i vidiš, da 
su moji baš imali hak![107] 


Pitaš Zejnel-bega, a on veli: 
— Ne znam! Ama, da se nijesu moji stari zavadili, ja bih danas. 


Jedni vele: još stari Zejnel-begovi dali djevojku u kuću Lutfi-begovih, pa je ovi 
otjerali, te otad se te dvije kuće mrze; drugi vele: nije nego stari Lutfi-begovi 
imali nešto davat Zejnel-begovima, te učinili inćar, a treći vele: „Aja, gdje će 
toliki dušmanluk za takve rabote; mora da je međ? njima i krv pala, kad se toliko 
mrze!“ 


A bilo ih je toliko puta, koji su htjeli da ih izmire. Jednom dođe i jedan novi 
mutesarif, te viđe, kako to zlo nije samo zlo za dvije kuće, nego i za čitavu 
kasabu; jer, badava, obje kuće jake, begovske, bogate, pa onda i Zejnel-beg i 
Lutfi-beg čestiti ljudi; ne mož' inače za njih ništa zlo reći. 


Pa ne moga" ni taj mutesarif ništa. 


— Moj otac, moj djed i svi moji bili su dušmani toj kući — rekao bi Lutfi-beg — pa 
joj ni ja, valah, ne mogu biti dost! 


— Oni što bijahu postariji od nas, bili su pametniji. Pa kad se oni ne izmiriše, ni 
mi, dina mi, ne možemo! — kazao bi Zejnel-beg. 


A tad taj mutesarif zovnu hodžu Uti-efendiju, pa mu reče: 


— Ama, hodža-efendi, zar ti ne vidiš da je tebe baš sam alah odredio, da sjediš tu, 
izmeđ* ova dva dušmana. Kako to, toliki dušmanluk izmeđ' tvojih prvih komšija, 
a ti još hodža — pa ništa? 


A tad mu Uti-efendija ispriča sve po redu, šta je i kako je činio, pa ništa ne 
mogao učiniti, te digao ruke. 


— Ama nemoj dizat ruke. Mi možemo i pokušati i dići ruke, a ti ne možeš. Vidiš, 
kako je to alah udesio, dvije dušmanske kuće, a izmeđ' njih kuća jednog hodže. 
Gledaj da ih izmiriš i nikako drukčije! 


Baš posramiše Uti-efendiju ove riječi, te se taj čas diže pa u magazu Lutfi-begu. 
Povede razgovor odavde i odande, pa mu veli: 


— Vidiš i alah je naredio da se taj dušmanluk na vama presiječe. U tvojoj kući ne 
ima muške glave, a u Zejnel-bega ima sin. I ti si ga imao, ali, vidiš, alahu bilo 
drago da ti ga uzme. Na kome ćeš dušmanluk ostaviti za sobom, a Zejnel-beg 
ima na kome. Tvoja djevojka će se dati u jabanu; a Zejnel-beg ostaviće sinu 
amanet, da ti kuću ugasi; da ti odžak rasturi, da ti i žensku krv mrzi, kad već ne 
bude muške, koja bi se branila...! 


Lutfi-beg je i sim na to mislio često. Dok mu bijaše dijete živo, 'odio je on 
mnogo ponosnije; stezao je pesnicu mnogo ljuće, ali, otkad to dijete izgubi, a 
kuća ostade na jednoj djevojci, kao da mu neko podreza krila. Koliko puta — a 
uvijek kad bi spazio Zejnel-begova Sejita — sjeo bi umoran i tešku muku mučio. 
Pa opet se nije dao muci. 


— Neće se moja kuća ugasiti, Uti-efendi! — veli on hodži. — Ama uzeću ja u kuću 


makar i pošljednjega rs'za;[108] uzeću fukaru od fukare; daću mu imanja; daću 
mu djevojku, samo da uzme moje ime i primi moj amanet! 

Vidi hodža, tu nije fajde, već vrti glavom, zbira obrve na čelo i spušta ih, pa trpa 
brojanice u džep, te hajde doma. 


II 


A ako Uti-efendi nije umio reći i nije mogao ništa učiniti, onda niko i neće; jer, 
Uti-efendi je mnogo učen hodža; šta nije on čitao i gdje nije putovao. Jedanput je 
"odio i u Stambol, te izlazio i pred Šeih-ul-islama[109] i ovaj ga pitao za mnogo 
štošta. Kad ide sokakom, ne gleda ni lijevo ni desno, već sve preda se, i uvijek 
nešta šapće, a šta šapće, niko ne zna. Istina, drži dvije žene, ama više sjedi uz 
ćitab nego uz žene. 


Koliko ljudi idu u njega za nauku i savjet, a on svakog lijepo primi i svakog 
pouči; a kad mu kažeš hvala, a on veli: 


— Ako sam ti dobru nauku dao, hvala onom koji me je umudrio te da ti 
pomognem; ako li sam lošu, grijeh mi na dušu, a tebe alah neka umudri, te da me 
ne poslušaš. 


Samo ga jedno nemoj pitati za savjet, a to ako ćeš da se ženiš. Ovako će ti reći: 


— Žena je žena, pa bila lijepa jali ružna; bila iz dobre kuće jali iz najgore, sve ti 
jedno! Ima li neke razlike koja će te mačka izgrebati, crna jali bijela? Da je žena 
bila za svijet, ne bi je prorok pokrio te da se ne vidi! 


I još bi kazao: 


— Žena nikad ne spije, ona noću smišlja kao i danju. Može čovjek deset godina 
smišljati, pa se neće dosjetiti čemu će žena za deset dekika.[110] 


Kad se ono vraćao od Lutfi-bega, pade mu na pamet nešto što nikad dosad ne bi 
njemu palo na pamet. A to je: da kaže svojoj starijoj hanumi sve o dušmanluku 
Lutfi-begovom i Zejnel-begovom, i kako je primio amanet na sebe da ih izmiri, 
te da vidi hoće li se ona dosjetiti kako bi to moglo biti. 


Nasmija se prvo sam sebi, otkud i to da mu dođe na pamet. Pa ne samo što se 
nasmija, nego se čisto i postiđe pred sobom. Zar on, toliko učen i čuven, pa u 
žene da traži pameti?! Ama koliko god da se smijao i stidio toga toliko mu se 
više vrzlo to po pameti. 


— Eto, Uti-efendi, ti svaki put kažeš: žene su ovakve, te onakve. Pa vidi jel? istina 
što zboriš? 


Tako je sam sebi šaptao, pa najposlije riješi se, koliko da okuša je li istina da će 
ženska pamet stići i tamo gdje ne može čovjekova. 


Tako on to kaže hanumi. A hanuma, kao da je znala da bi Uti-efendi volio da se 
žena ovdje ničim ne dosjeti, odgovori brže-bolje: 


— Ih, bolan, pa to je kolaj, te još kako! 

— Šta kažeš?! — pita Uti-efendi. 

— Tako, kolaj! 

— Ama, ja se mučim evo već tolike godine da ih izmirim, pa ne mogu. 
— Ine možeš. Te rabote ne pišu po ćitabima, to su naše ženske rabote. 
— Ama kakve ženske? — pita i čudi se hodža. 


— Znaš zašto ženske, efend'm? Zato što ja mislim da su žene i zavadile te dvije 
kuće. To su prve kuće, begovske, bogate, komšijske; morale su neki put lijepo 
živjeti, te ih žene zavadile; pa kud ćete vi ljudi sad da ih razvađate. 


Uti-efendi se učini sasvim tako, te ovako reče u sebi: 


„Žena je zlo, ama i u zlu ima koliko-toliko pameti; te kad ti ga je alah dao, a ono 
bar vajdi se, ako umiješ, te iscijedi ono pameti koliko je u zla može biti.“ 


I od tada Uti-efendi ostavi tu rabotu svojoj hanumi, a on diže ruke. 
A Sadber-hanuma udri onom stranom, kojom niko dosad nije udrio. Udesi ona 


lijepo da Sejit Zejnel-begov vidi Šerifu Lutfi-begovu, a ni on da zna koja je to 
djevojka, ni ona koji je to momak. 


A Šerifa lijepa kao neubrana jabuka, a Sejit momče da ga nadaleko nema. 


I lako bilo Sadber-hanumi udesiti tu rabotu, jer Šerifa joj na kapidžik dohodala, 
kad je htjela, a Sejit opet, dost s hanuminim bratom Salijom, te ga Sali i doveo. 
A od tada, Sejit čisto izluđe, te moli i preklinje Salija da od sestre dozna koja je 
to djevojka što je onda vidje. A hanuma odgovara: 


— Jabandžika je, ama je od dobre i goleme kuće, kuće koja se ne bi postiđela 
Zejnel-bega. A još mu kaži Sejitu — dodaje hanuma bratu — da i djevojče izluđe 
za njim. 


A istina i Šerife ne ostade mirna već pita: 
— Hanume, aman, hanume, koji je? 
— A što pitaš kad ti je zalud. Istina voli te i izluđe za tobom, ama jabandžija je. 


— Vidjela sam ga još jedanput, kad je sokakom "odio, ama ne ovako izbliza — veli 
Šerifa. 


— Dohodi ovdje, ama nije odavde. 


E, već poslije znaš kako je to išlo, kad se dvoje mladih zamiluju. Sadber-hanuma 
je sve činila što je mogla činjet, da se djeca još poviše zavole. Jedanput je 
udesila i da se sastanu, te ih ostavila i da zbore i da se ljube. Moglo je iz toga i 
što loše izaći, ama ne izađe, nego dobro. 


To je bilo u gornjoj odaji Sadber-hanuminoj. Nikog nije bilo doma, do hanuma 
što se zabavljala u mutvaku, a oni, Sejit i Šerifa, sjeli na širok minder i zbore 
jedno drugom slatke muhabete i milosne riječi. To se prvi put sastali, a već dva- 
tri puta se dosad vidjeli. 


— Aman, elmas?m, uzela si mi dušu, uzela si mi srce, te daj mi bar ime tvoje! 


A kad mu se ona reče, ko je i čija je, on ispusti njenu ruku, kao da je usijano 
gvožđe držao. Nešto mu zastade u grlu, kao da se duša dotle ispe. Na licu mu se 
iscrta užasan gnev; ruke zadrhtaše; mlado mu se čelo nabra a pred oči pade mu 
noć, strašna neprovidna noć, gust i debeo mrak... i zemlja pod njim poče da se 
nija i da dršće, a tavanica i krov mu se spustiše na teme, te mu tu oteža, silno mu 
oteža. Učini mu se da neće moći toliku težinu podnijeti, već, eno će da padne, da 


se sruši, i on i krov nad njim. 


A siroto djevojče, kad ga vidje takvog, vidje i ne razumjede što je to, zadrhta i 
zapišta; pa zari lice u jastuke i tamo prosu potok suza, ne znajući ni zašto, ni 
krošto. Pa kad je prođe malo strah, skoči, te da poteče vratima, da pobjegne od 
onog strašnog čovjeka, kojega je do maloprije voljela više nego sve na svijetu. 
Ali je on dočepa za ruku i gurnu je dušmanski na minder. Na bijeloj ruci osta joj 
crven beočug, kao da si ga žeženim gvožđem upisao i s lijepih očiju poteče joj 
potok suza. 


— Alaha ti, tako ti dina... tako ti onoga što ti je najmilije: ko si i šta hoćeš od 
mene? 


— Ko sam?! — jedva izduši on. — E, to sam te i ustavio, da ti kažem. Ja sam Sejit... 
Sejit Zejnel-begov! 


Nju opeče neki oganj po obrazu, pa sađe u srce, te u krv... zadrhta i htjede da 
cikne, ali od golema straha izgubi glas, te miče usnicama a ne zbori, i maše 
rukama, kao da bi htjela da odgura od sebe kakvog satanu koji joj se navrzo na 
dušu. Od prevelika straha i suze joj usahnuše. Najzad dođe do glasa, te mašući 
rukom poče šaptati: 


— Bježi... idi dalje od mene... bježi...! Proklet da je, ko nas je izvarao... i mene... i 
tebe...! 


On pođe vratima, da iziđe. 


— Još nešto...! — prošaputa ona, a leži tamo na minderu, kao ranjena košuta i ne 
diže glave. 


Sejit zastade. 


— Bilo šta je bilo... izvarali su i mene i tebe... ali... ako znaš šta je aman... ne 
govori nikome ovo... Nećeš li? 


— Neću, a... ćuti i ti, i za tebe je bolje...! 


Te opet pođe vratima i ne osvrćući se, i dohvati se kvake, pa kad je poteže, a on 
okrete još jednom samo glavu. Ne da kaže zbogom, već tako, okrete glavu. Ne 
zna ni zašto. 


Šerifa umorno diše na minderluku i briše isplakane oči dugijem rukavom od 
košulje, i dok ona jednu suzu izbriše, druga se zablista, kao da je neka ruka sjela 
da joj kiti trepavice elmasom. Po jastuku, kako iznurena pala, prosula se crna 
kosa njena, te kao da je noć opkolila, kako bi onaj elmas na trepavici što ljepše 
zasjao. 


Sejit zadrhta još jednom cijelim tijelom, i ruka mu pade s kvake. On zastade 
tamo. Svaka mu se noga učini teška i preteška, te je ne može da prenese preko 
praga. Ako nije teška, a ono je zakovana za patos, jer eto ne može da je makne. 
On bi baš volio da što prije prekorači prag; samo to da mu je, samo da prekorači 
prag, samo da se dočepa slobodnog vazduha, pa će ga sve proći, sve će 
zaboraviti, ali... evo gdje to ne može. Hoće, baš hoće, a... ne može! Otrže se još 
jedanput, pa pribra svu snagu i mače ponovo ruku do kvake, ali... nema sad već 
više snage ni u ruci, ne može kvaku da potegne. Oslabila mu, sasvim mu oslabila 
ruka i dršće... 


A kad pođe jedan korak natrag, njemu se učini ona noga laka, laka kao pero i — 
nije zakovana. Ali mu sad jezik težak. Hoće nešto da kaže, i zna dobro šta hoće 
da kaže, ali ne može jezikom da krene. Pa kad pođe još jedan korak natrag, a ono 
i jezik mu olakša, a i s očiju mu se skide onaj mrak... 


A ona, Serifa, dršće, dršće, kao ranjena košuta, i suzi kao ranjena košuta. A 
oborila oči i ne smije da ih podigne. 


— Timi, Šerifa, ne reče... hoćeš li ćutat?... nećeš li nikom reći sve ovo...? 
— Cutaću... — odgovori ona tiho. 
— Bio sam te prepao... — nastavi on — a ti nijesi kriva... kao ni ja. 


Ona ćuti, ali joj one suzice, što su blistale na trepavicama, kanuše sad na ruku pa 
s ruke smileše na jastuk, a nove se suze nabraše na trepavicama... 


— Ako sam ti kriva... oprosti mi...! — prošapta najzad ona. 


— Oprosti ti meni...! — dodade brzo on i sad ga već jezik lijepo služi, ali kao da 
mu pamet sad poče odricati službu. Smisli jedno, pa kaže drugo. 


— Naši su očevi dušmani — nastavi on —ati... ti si ženska strana... 


Njoj potekoše ponovo plahovito suze i neka riječ, što je htjede da kaže, zaguši 
se, i Sejitu sad pamet otkaza sasvim službu; srce mu nanovo Zaigra, oči nanovo 
zasvijetleše, čelo se nanovo razvedri i ruke dobiše maha, te obgrliše ponovo onaj 
lijepi, onaj vitki stas Šerifin... 


III 


Ima hak hodža Uti-efendi, što veli: , Žena je zlo, ama i u zla ima pameti!“ Tako 
je i tako bi bilo, samo još da ne ima — jezika. 


Smisli, dosjeti se, udesi, ama — kaže. Ne može da drži. Ne možeš ti tajnu sačuvat 
kad je zna žena, a šta tek misliš kad je još znaju dvije. A u Uti-efendije i nije 
jedna žena, nego dvije. 


A ako će Šerifina tajna prekoračit praga Sadber-hanumina, te zaći u mahalu, a iz 
mahale kao kao svaki laf, u čaršiju, tada teško njoj, teško njoj! Zar Lutfi-beg da 
čuje taj pokor; on bi je ubio, pa u rijeku bacio. 


A Zejnel-beg, pa šta bi on činio?! More, isjekao bi Sejita sve na komadiće, pa 
onda zapalio i krov da zatre i kuću, u kojoj mu se Sejit rodio. 


Mani, ne može se ni pomisliti šta bi sve bilo kad bi se čulo! Pa sad možeš misliti 
kako je bilo ohladilo srce u sirote Šerife, a kako u Sejita kad se ču ono što su oni 
mislili da niko ne zna i da niko saznati neće, te im je bome valjalo što prije 
misliti što će i kako će, jer ni jedno ni drugo ne smiju čekat zadnji sahat. 


Ali, ako taj laf i nije dopro do ušiju ni Zejnel-begu ni Lutfi-begu (valjada i zato, 
što im niko nije smio kazati), jednog jutra doprije do njih u čaršiji mnogo gori 
aber.[111] 


Ama, kao munja prosu se aber tog jutra s jednog kraja kasabe na drugi: ,,Lutfi- 
begova Šerifa izbjegla sa Sejitom Zejnel-begovim!“ Misliš jangija obuzela svu 
kasabu, toliko se to uzmuvalo i uskomešalo. More, to trči jedno drugom u 
maazu, to se pita, to se iščuđava. A u mahali samo čuješ treskaju kapidžici, to 
komšike jure jedna u druge, te da svaka čuje jali sama što kaže. I u kafi, ako ćeš, 
ni o čem se drugom ne zbori. Svaki je rad da čuje, kako je to bilo i kako je 


moglo biti. Ahmet-kondurdžija priča čak kako su njegova djeca čula od neke 
'rišćanske djece (koja su očima vidjela sve kako je bilo) pa veli: 


— Jutros sabajle Sejit je sačekao Šerifu iza one male tekije; ona je ponijela i 
jednu bošču, a on ponio pušku i jednu torbu, pa kod Kuru-češme čekao ih jedan 
strem pokriven, te strem poslije odmakao niz donju mahalu. 


— Jok — veli Alil pazvant — ja sam u taj sahat spazio jedan strem kako odmiče put 
vodenice; ne može bit da je prošao donjom mahalom. 


A Tefik-efendi ćatib veli da je kraj njegovog pendžera prošao u taj sahat strem 
(to ga i probudilo), te ne mož’ bit da je udario ni donjom mahalom niti na 
vodenicu. 


Svaki drukčije kaže, pa svaki drukčije i misli. Jedni vele: „Ako je, baš dobro 
je!“ a drugi vele: „Nije dobro, nego je sramota!“ Prijatelji Lutfi-begovi brane 
njegovu kuću, pa vele: „Djevojka je djevojka, bez pameti je, a ludo, nego on je 
zavarao!“ A prijatelji Zejnel-begovi vele: ,Omađijala ga, onakvog momka!“ 


A već čaršiji je lako zborit i ovako i onako, bar lakrdija đumruk ne plaća. Ali 
kako je od jutros Zejnel-begu, a kako Lutfi-begu. 


Kad ono ču jutros u čaršiji aber Zejnel-beg, a presjekoše mu se najprije noge i 
zamagli mu nešto pred očima; kao neka crna tica da mu prelijeće kraj očiju te ga 
ošinu garavim krilima. Hoće da krene nogom, poteče doma, ama ne može da 
makne, nego ostao na sandaliji,[112] kao prikovan. Niti može da se izduši, nego 
ga nešto pritislo u grudima, te misliš ode čovjek bez abera i alala. Donese mu za 
tijem čirače čašu vode, ispi je, te se povrati čovjek malo, pa se polako diže, te 
hajde doma a oborio glavu; niti gleda, niti vidi što. A kako stiže, pade bolan u 
postelju. U grudima mu neki golem teret i noge mu studene, a ruke mu dršću i 
glas sasvim izgubio. Oko mu se zamutilo a čelo mu toplo, misliš oganj gori pod 
njim. Gleda ga hanuma i tješi, ama kako će ga utješiti kad i sama plače i 
proklinje. Ali on ni riječi ne zbori, samo što češće stavlja ruku na grudi, te kao 
da bi se htio požaliti, da mu se tu u grudima nešto otkinulo. 


Potekoše odmah dostovi Zejnel-begovi, te ih je eno pun selamlik,[113] ama on 
neće nikog da primi. Zabravio vrata na svojoj odaji, te samo hanuma što mu 
sjedi kraj dušeka i dvori ga. 


A Lutfi-beg? On kad ču šta je jutros bilo, zadrhtao je kao zvijer kad je vrelim 


gvožđem ozlijediš, zagrizao je usnu te sam sebi ranu učinio i bradu iskrvavio. Pa 
onda, samo što je nekoliko koraka učinio, od čaršije do kuće, te udri nogom u 
kapidžik da izvali šip i da uleti u kuću. Prođe kao pomaman preko doksata, te 
čak nogom furnu mangal što ga hanuma iznijela tu da se raspali, te se prosu onaj 
žar po čistome, kao smilje žutome patosu. Pa kad se srete s hanumom, a on pisnu 
kao zmija, te je dočepa za kose i prostrije je po dušemi, te stade je gaziti krvnički 
nogama. Eto, toliko godina živi s hanumom i pričalo se o njihovu životu, a sad 
ovo prvi put stavi ruku na nju. Pa 'ćaše da bude i gora belaja, jer dok se hanuma 
previjala po patosu, on ode uz merdevine, te u svoju odaju da skine otud 
altipatlak; no dotle, srećom, i hanuma izbježe u komšiluk. A on, kad osta sam u 
kući, poče bjesniti, te udri rukom u džam i svu ruku iskrvavi, pa dočepa i jednu 
sandaliju, te grunu njom u orman i polomi tamo neke šišiće. A niti mu kriv ni 
džam, ni orman, ni hanuma, nego tako, od pregoleme muke, pa mora na nekome 
da iskali. Pa onda stao da viče i da praska. Ne kaže nijednu riječ, nego tako viče 
kao zvijer kad je raniš; a oči mu zakrvavile i igraju mu zubi, te cvokoću jedno o 
drugo, kao na ljutoj zimi. 


Hvala bogu, te utom stigoše i dostovi, te ga počeše umirivati; uzeše ga za ruke, 
pa ga povedoše u selamlik. Tu se kao malo utiša, ali ne što se umirio, već kao da 
ga stiže umor, te pusti dostove da čine s njim šta hoće. Oni ga posadiše na šiljte i 
on sjede; doniješe legen te mu izmiše ruku i usnicu i on ćuti; napraviše mu 
poslije i cigaru i pripališe, te, šućur,[114] poče piti onu cigaru i tako, kao da se 
malo umiri. 


Kako je bilo njemu, kako opet onom Zejnel-begu, ne umije to niko kazati. Ni 
jednom ni drugom ne bijaše lako. 


I otada eto Zejnel-beg, evo će skoro godina dana, ne izađe iz kuće nikad, nikad. 
Odu mu dostovi na selamlik, hoće i da zbori s njima, ali iz kuće nikad da izađe. 


Lutfi-beg izlazi, ali ne govori ni s kim. Ni na selamlik ne prima mnogo, jednog- 
dvojicu. Nije ih otjerao, no *odili mu ljudi, pa kad ni s kim ne muhabetiše a oni 
presjekli. Jednom je htio i da proda kuću, te da se iseli iz naše kasabe, ali ga 
dostovi urazumiše. Što mu je k*smetu kabajet kuća i kasaba, i gdje će. U nesreći 
baš čovjek treba da sjedi tamo, gdje kraj dušmana ima i dostova; a gdje će sad u 
tuđoj kasabi tražiti nov dosluk. 


Tako su mu zborili te, eno, posluša ih. 


IV 


Nema boljega iljača od vakta. Ranu, živu ranu da imaš, pa možeš mećati kakve 
hoćeš mehleme, dok joj ne prođe onaj vakat koliko njoj treba, neće zarasti. 


A kakvih ti sve jadova nije bilo na ovome svijetu, pa sve to vakat pokri, te se i 
zaboravi. 


Pa tako bi i s jadom što stiže one dvije begovske kuće. Izađe, bome, jednog dana 
i Zejnel-beg u čaršiju. A što će, čovjek je, te mu se hoće da konuštiše.(1151 Što je 
bilo, bilo; imao je sina a sad ga nema, pa eto, to je sve! Da nije bilo tako pisano, 
ne bi se ni dogodilo. A poslije (tako je jedanput govorio Zejnel-beg Uti-efendiji), 
on sina i sad voli, on ga se ne odriče, pa čak i priznao bi ga pod krov, ali bez 
„one“. Tu krv neće pod svoj krov. 


Uti-efendija to poslije pričao u kafi, pa neki tamo rekoše, kako je i Lutfi-beg 
omekšao; zbori sad s ljudima, 'odi im i dohode mu. Istina o ćeri ne želi ni da mu 
se pomene, niti je se zaželio. 


Jednom, kad mu je neko pomenu, reče on: 


— I sad kad je sretnem, ubiću je! — Pa od tada niko mu već više ne pomenu. 


... we 


Istina nemaju onoga rahatluka, što bi ga imali pod očevim krovom i sirotuju i 
muče se, ama su zadovoljni, jer se vole. 


Sejit je stao u službu u jednog tuđara, te dobio šest stotina groša na godinu, pa s 
tim žive onako kako se može. 


Šta je bilo i kako je bilo kad su izmakli, oni nijesu znali, a i bolje što nijesu znali. 
Ali je Sejit, kad je prošlo nekoliko mjeseca, pisao jednom svom dostu pismo, te 
mu onaj otpisao i kazao mu sve po redu, šta je i kako je bilo. 


Drugi put je opet pisao Uti-efendiji hodži, te mu u pismu rekao: ,,Alah, pa ti! 
Učini, ako što možeš. Neka bar meni otac oprosti, ali neka i Šerifu primi pod 


krov. Ja bez nje neću i ne mogu. Ne tražim od oca da se izmiri s Lutfi-begom; ni 
Serife to ne traži, ali se ovako više ne može. Zivimo sa šest stotina groša, a alah 
evo hoće i da nas blagoslovi." 


I još mnogo mu je u toj knjizi kazao i baš lijepo nakitio, jer platio je deset groša 
u najboljega ćatiba, da mu ovu knjigu sastavi. Ama Uti-efendi ne odgovori mu 
ništa. 


Po tad je digao ruke, te nije više ni pisao, ali je često u akšam obilazio hanove, 
(1161 neće li naći kakvog joldžiju, koji bi mu što kazao otud. 


Jedanput, baš tako poslije akšama, vrati se iz jednog hana, gdje se od jednoga 
joldžije naučio, kako je sad već malo pobolje; kako mu je otac kao malo i 
omekšao, te izlazi i konuštiše — pa trči Sejit da oveseli Šerifu. Ali kad pod 
pendžere, a on čuje u Šerifinoj sobi neki zbor i muhabet. Uniđe u kapiju, pa tek 
što je pritvori, a iz one sobe doprije mu do ušiju plač malog djeteta. 


Njemu pođoše suze na oči, te zastade u avliji, u mraku da pobriše suze čevretom, 
da ga ne bi tako suznog vidjeli, te da se osramoti. Popipa se zatim po džepovima, 
pa se osjeti srećan što nađe jedan bešluk, ne bi li imao što bakšiša dati. Daće cio 
bešluk iako ga je spremio sjutra za pazar. 


A ujutru, kako nije imao što za pazar, a on veli Šerifi: 
— Ako... ja nijesam gladan; a ti? 


— Nijesam ni ja, Sejite, ali... — ona pogleda u malog, što se bio zajapurio pod 
jorganom. 


— Ne brini... ne vodi gajle — dodade brzo Sejit — naći ću ja! — Pa je uze milovati, i 
nju i dijete. 


A poslije se zamisli, zamisli se dugo. 


— Vidiš, Šerife — veli — i dosad nam je bilo teško i tijesno... što je šest stotina 
groša... A sad? 


— Alah je velik! — veli ona, a suzi joj oko. 


— Slušaj! — kaže Sejit. — Mi ćemo ići! Dosad sam se i bojao, ama sad se ne bojim. 


Može moj otac i ubiti me... i mene i... tebe... Ama ovo ne smije...! 


Šerife sakri glavu pod jorgan, te joj udariše suze, a Sejit, što sad dokona, to 
bome, za neki dan, i učini. 


Lijepo se diže u hanove, nađe tamo strem, pogodi se, pa pokupi šehove[117]i 
čeljad, te sirotinjski, uz koru hljeba i sira, prevali put od tri dana, te trećeg dana 
jedva u noć stiže u našu kasabu. Pa gdje će i kako će, onako docne, već začuka 
halkom na kapiju hodži Uti-efendiji. 


A dobro te bijaše noću, te se u kasabi nijedna riječ ne ču. 


Bio je baš Ramazan, a pao u jesen, te zakraćali dani, a noći, kako i treba, duge, 
te kao stvorene za muhabet i sjedenje. Tek što se uzme iftar, a tek vidiš kroz 
mračne sokake, ovamo i onamo, fenjere, i za svakim fenjerom po jedna gomilica 
ljudi jali žena. Jedni *ode u jednog, a drugi u drugog, da provedu noć. Danas ću 
ja u tebe, a ti sjutra u mene, te kako bi se potrošilo ono trideset noći što ih valja 
prebrojati i probdenisati, te da se dospije do Bajrama. 


I Zejnel-begov i Lutfi-begov selamlik puni skoro svako veče. *Ode im dostovi, a 
i oni 'ode u dostova. Uti-efendija komšija i jednom i drugom pa bio i u jednog i 
u drugog, te valja i oni njemu da dođu. A on još udesio, te kad će jedan doći, 
pozvao i drugog, a osim njih, pozvao i mnoge hadžalare, i pašu, i miftiju, i 
begove odreda. 


Pun mu selamlik, te ko na minder a ko bome sjeo i na ćilim dole. Zakolutao dim 
i zamaglio te ispunio svu odaju. Jedni piju nargilu a drugi cigare; jedni broje 
brojanice a drugi muhabetišu, i uz sve čuješ onaj srkut kafe, što je dijete svaki 
čas unosi te služi. 


U jednom ćošu, tamo do miftije, sjedi Zejnel-beg i mirno pije cigaru, a zbori 
tiho, polako. A tu i Lutfi-beg, ama daleko u drugi ćoš. Dosta je i to! Jer da je bilo 
prije godinu i dvije i tri, pa da su se ovako sreli u čijem selamliku, jedan bi se 
digao i otišao. A sad sjede. Valjada ih slomila nesreća i umorio dušmanluk. 


Svakome se otkinulo po jedno parče srca, te znaš kako je čovjek, kad je bez 
cijela srca, ne mari već ni za šta. 


Ai istarilo se. Zejnel-beg i nije toliko istario koliko što je islabio; povila mu se 
glava na grudi a upale mu oči, te misliš već nema ni snage više. A Lutfi-beg baš 
istario i osijedio za ovo godinu dana. Bijela mu brada, jedva koja crna dlaka da 
se zadržala; a ni oko mu nije više onako ljuto i vatreno, već blago kao u djeteta. 


Kako je da je; tek ovo prvi put da se oni sastadoše, u tuđem selamliku, pa 
ostadoše. Istina, kriju jedan od drugog oči i svaki muhabetiše sa svojim 
komšijom, ama i to je dosta. 


Kad dijete prisluži i treću kafu, uze da zbori Uti-efendija. Veli: 
— Noć je duga, te, ako je izin, valja što i kazati. 
— Deder, hodža-efendi — dodade paša — mi smo došli u tebe da naučimo što. 


Hodža pribra brojanice, pa ih stade onako skupa prebacivati iz šake u šaku, te 
poče kazivati. Veli: 


— Ovo što ću vam kazivat, nijesam iz knjiga naučio, već sam čuo od jednoga 
derviša,[118] koji je mnogo svijeta prošao, mnogim se svjetskim mudrostima 
naučio... 


Tu malo Uti-efendi ućuta, kao da se domišlja, te zatim nastavi: 


— Bio jedan car, te imao dva sina. Carevao je dugo i srećno, te ne imao rašta da 
zažali. Carevina mu bila duga i široka, hvatala od jednoga mora do drugoga, 
imala mnoge rijeke i gradove, gore i planine... 


Na selamliku nasta tišina, čuješ samo kad ko srkne nargilu, te ova zakloboće; jali 
brojanice kako zveckaju; jali kad se ko zakašlje. Svi uprli poglede, te da čuju 
priču Uti-efendijinu. 


— Kad bi te mu dođe pisani sahat — nastavi hodža — a on dozva sebi svoja dva 
sina, da se alali. Reče im tada po jednu dobru riječ i ostavi im carevinu, da se 
slažu i da njome vladaju. ,,A osim carevine, imam i jedan poveći amanet, koji 
hoću da vam ostavim, onakav kakav je i meni moj otac ostavio!“, reče im car, pa 
istrže iz svoje brade jednu malu, kratku a bijelu vlas, pa im veli: ,,Bijela brada 


kazuje mudrost, a ova dlaka prva je vlas koja je u me obijeljela. Ostavljam vam 
je u amanet, da je čuvate kao oči u glavi. Dok je ona kod vas, dok vam je ona u 
kući, bićete srećni; ko se od nje odvoji biće nesrećan i proklet!“ Car izdanu, a 
sinovi primiše carstvo i počeše lijepo i srećno vladati, jer su očevu dlaku čuvali 
kao najsvetiju amajliju... Ama jednoga se dana zavadiše zbog žena. Onaj derviš 
što mi je ovu priču kazivao, ne kaže da su se baš zbog žena zavadili, ama ja tako 
mislim; jer, s čega bi se drugo braća zavadila, do sa žena...! 


Svi se tiho nasmijaše i zaklimaše glavom, te hodža nastavi: 


— Pa ta svađa ode daleko, niti joj se kraj mogaše sagledati; te ne osta, nego da se 
dijeli carstvo, jer u jednome ne bijaše obojici mjesta. Pa i razdijeliše ga. A lako 
im to i bješe, kad je carstvo prostrano i veliko. Razdijeliše zatim i haznu[119] i 
sve drugo bogatstvo, pa dođe red i na onu očevu dlaku. Svako je hoće sebi, da ne 
bi nosio prokletstvo, a dlaka se ne da dijeliti. Hoće oko dlake da se pokrve; jedan 
je hoće a i drugi je hoće, a dlaka tako mala i kratka, jedna trun, te se ne da ni 
dijeliti, ni rezati, ni sjeći, ni cjepati...! Što će oni i kako će, već zovi jednoga 
najmudrijega hodžu, da im on presudi, u koga je pravo dlaka da ostane. Hodža 
misli i premišlja, pregleda dlaku, može li je nekako presjeći, te svakom po pola 
dati; aj, ne može; ne može je ni rascijepiti; te što će i kako će, već veli da mu 
dadu jedan dan izina, da pregleda ćitabe, te će im dati karar. Ode kući, te preturaj 
ćitabe, ama gdje su još ćitabi i o dlakama pisali, pa makar što to bješe i carska 
dlaka. Najzad se dosjeti jadu, te ujutru kad ode, a on carevićima kaže: ,,Vaš je 
otac bio mudar čovjek. Mislio je on da ćete se vi zavaditi, te lako carstvo 
podijeliti, pa vam je zato i ostavio amanet koji se ne dijeli i bez kojeg ne možete. 
Ako se izmirite, te budete jedan uz drugoga, biće i dlaka kraj vas, te i vi biti 
srećni, ne izmirite li se, bićete nesrećni. Vaš je otac bio mudar čovjek, te 
poslušajte ga!“ I oni poslušaše, te se izmiriše i od tada su bili srećni...! Eto to 
vam je priča! — završi Uti-efendija, pa diže glavu te pogleda po svima redom. 


— E, jest mudro smislio! — reče prvo paša. 


— Jeste, valah — dodaje miftija i provlači prste kroz bradu, te smišlja što bi još 
kazao. 


— A Šta ti veliš? — pita Uti-efendi Zejnel-bega koji sjedi do miftije. 
— Ada, ono što se ne dijeli, ne dijeli se — veli ovaj. 


— Pa jesu li onda imali hak, što se izmiriše, kad ne mogoše dlaku podijeliti? — 


pita hodža Lutfi-bega. 
— Pa da što bi? — odgovara ovaj. 


— E sad... nijesam ja još svršio kazivanje — nastavi mirno Uti-efendija. — Hoću 
nešto da vas pitam, ama da mi kažete po duši. Očev je amanet velik, ama ima li i 
još veći, je li? 


— Alahov je i veći — dodaje miftija. 


— E, pa kad se očev amanet ne dijeli, ako za dijeljenje nije, ja da li se alahov 
dijeli, ako za dijeljenje nije? 


— Ne, valah — odgovoriše svi, a svi se gledaju i iščuđavaju šta to hodža hoće. 


Ali Uti-efendija se diže polako sa svoga mjesta i izađe iz selamlika. Zadrža se 
malo negdje, a zatim evo ga i nosi na rukama lijepo malo djetešce u bijelu i čistu 
povoju. 


Svi se začudiše i uskomešaše, te neki tihi šapat prođe kroz selamlik. A hodža 
mirno gleda u sve i djetešce otvorilo velike očice, te veselo gleda u plamen na 
svijeći. 


— Rekoste, alahov je amanet veći od očevog — poče hodža, a glas mu dršće — te 
ako nije za dijeljenje i ne dijeli se. Vidite li ovo nevino djetešce — i tu hodža dobi 
ponovo snažan glas, te uzviknu: — Vidite li ga; evo ovdje se sastala, ovdje se 
spojila i ovdje se izmirila krv Zejnel-begova i Lutfi-begova...! 


Zatim se okrete ovoj dvojici: 


— Zejnel-beže i Lutfi-beže...! Podijelili ste sve što se moglo dijeliti i mejdane i 
groblje, i mahale i kafe. Podijelili ste kasabu na dva tarafa, pa vam malo bilo nas 
žive, već podijelili ste i mrtve, na dva groblja. Ostalo je još nešto! "Odite ovamo, 
te podijelite i ovaj amanet što vam ga je alah poslao! *Odite... odite bliže...! 


To hodža završi strašnim glasom, glasom koji zapovijeda. 
Sve zaćuta i zanijemi... Svi se pogledi upraviše na Zejnel-bega i Lutfi-bega, a 


oni... oborili oči i dršću kao na strašnom sudu, pa pristupaju polako sredini 
odaje, kao osuđenici, kao da moraju, kao da ih to glas alahov zove. Priđoše bliže, 


. wv 


a jedva ih noge doniješe, jer dršću im koljena... pa priđoše još bliže i... još 
bliže... 


A hodžin glas još neprestano igra im kao mač nad glavom i pokoravaju mu se. 
Na svaki njegov poziv, oni pristupaju po jedan korak bliže. Najzad digoše glave 
da vide dijete, ali im se pogledi sretoše, a oči im pune suza, i srca im dršću, i 
duše im igraju... 


— Dijelite ovu dlačicu... dijelite ovo parče mesa... dijelite ovaj alahov amanet... 
dijelite! — uzviknu još jednom hodža punim, svečanim glasom. 


Ali mu se glas već nije više čuo. Zejnel-beg i Lutfi-beg čvrsto se zagrlili, a u 
selamliku digla se graja i svi glasno uzvikuju, a dižu ruke nebu: 


— Alah je velik! Ko će kao alah! 


Talaki-selase 

U Hadži-Aguševih je najlepša bahča; leje bogate i prebogate cvijetom; oko 
svakog stabla obvio se fildžan-čiček, a okolo, kraj plota, visoki đuneš-čičeji. 


Tu je zimbil, tu kanačičak, zambak, kandil, k'na, feslijen, šeboj, i već šta ti tu 
nema. Ujutru kad prođeš sokakom, kraj Hadži-Aguševe bahče, a tebi se napuni 
duša mirisom. A kako bi ti se napunilo oko, da ti je da preko plota nagviriš u tu 
bahču kad njome šeta Hadži-Aguševa snaha Nafije, ili cvijeće zaljeva, ili plijevi 
leje, pa joj bijeli prstići s crvenim k'na-noktima i sami izgledaju kao cvjetići. 


Kad se što o Ramazanu donese u magaze, Emin će prvo za Nafije odrezati; u 
kujundžije će naručiti najljepše belenzuke, od čiste srme; u terzije će skrojiti 
jelek sav zlatom pokriven; nalne će maksuz narediti da se bojom obojadišu, a 
sedefom okite. 


Nafijin sanduk uvijek je pun lokuma, leblebija[121] i drugog šećera. Pa zar bi 
htjela ona što više?! Koliko su joj zavidjele hanume na toj sreći i rahatluku, pa 
koliko je i ona sama priznavala sebi da je srećna. 


Jednoga dana, poslijepodne, iskupile se hanume u nje. Nafije prostre sidžadeta 
po čardaku; na jedan veliki služavnik isjekla kriške bostana; u dva tri sana po 
sidžadetu metla tutun; pa tu kafa i studena voda i lokum, a u ćoš* sjela Meka 
Ciganka, udara u def i pjeva, te razgovara hanume, koje su posjedale na niske 
jastuke uokrug, pa ćeretaju i nadvikuju se. 


Mujezin-hanume, zabitska žena, ima kao najviše poštovanja u društvu i njen se 
laf sluša. Ona zna sve, sve novosti u gradu i sve svađe haremske; zna i vračati, 
zna i liječiti a kažu, što ona umije napraviti baklavu, možeš je pred cara iznijeti. 


Zabitska žena, pa proskitala mnogo gradova, te mnogo i zna, a širet žena da joj 
ravne nema. Pa ona priča o muževima, i sve se hanume tresu od smijeha, jer 
svačijem mužu nađe poneku manu, ili ako mu ne može što naći a ona mu makar 
šta prikači. Halime-hanumi veli: 


— Tvoj muž šišman, fuči-gibi, da te voli, ne bi tako šišman bio! 
— Hi, hi, hi, hi! — na to hanume i sve pršte od smijeha. 


— A tvoj muž — veli Nurije-hanumi — pije ko Vlah. Ti se mažeš đulom, da mu 
mirišeš u dušeku, a on smrdi na rakiju. Kad prođe mojim sokakom, a meni 
smrad kroz kaveze udari u nos. 


— Hi, hi, hi, hi! — opet hanume. 


— A tvoj muž — okrete se Zarife-hanumi — lijep, ama trči za Jeđupkama.[122] Eto 
Meka mu zna šarkiju njegovu, pa nek’ ti kaže, ako hoćeš. 


— Hi, hi, hi! — opet sve ostale hanume, pa da se povaljaju po sidžadetu od 
smijeha. 


Pa tako Muzejin-hanuma maniše svakom mužu, a kad se osvrte Nafije-hanumi, 
treba i njoj nešto da kaže, a drži joj malo hatar kao domaćici, pa se promišlja. 


— Kaži, kaži i njoj! — graknuše kao čavčice sve ostale hanume, pa i sama Nafije 
navalila, neka joj kaže. 


— Tvoj čovjek na oko čovjek — veli Mujezin-hanume — ama studen, ne umije da 
voli, ne umije da ljubi. 


Nafije se prvo slatko nasmija, pa poče pljeskati dlanovima, a i sve druge za 
njom. Poslije natjeraše Meku, te otpjeva pjesmu o Jeđupki i mužu Zarife- 
hanuminom, te se i tu slatko smijaše i prošališe. 


A kad mujezin s jedne obližnje džamije oglasi akšam, digoše se hanume, 
prebaciše feredže preko lica, te hajd? kroz nizak kapidžik svaka svojoj kući, 
dajući jedna drugoj riječ da se u drugi petak zberu u Nurije-hanume... 


A kad se akšam spusti, u čaršiji padoše ćepenci, udriše se na magaze katanci, te 
hajd? svaki svojoj kući, pa i Emin Hadži-A gušev, sve brže nego drugi. Neki iz 


čaršije, po dvoje po troje, odoše na teferič u brdo, u lojze, da malo ispruže noge i 
da ispiju, onako u hladu, po jednu čašu studene vode; drugi odoše u Kavakli- 
bahču, da na prostrtoj asuri, a uz fildžan sade-kafe, odigraju po jednu tablu, pa 
tek da odu kući. Ali Emin nigdje; on iz dućana pravo kući, da što prije vidi 
Nafiju, da je vidi i da je čuva. 


Stari Hadži-Aguš volio je, što mu se djeca toliko miluju, ali nije volio što je 
Emin više uz ženu, no uz ljude. 


— Ne valja to, Emine! — reći će mu jednom. — Zeni dosadi, mjesto da joj omiliš. 


A istinu je kazao Hadži-Aguš. Nafije je često bila mrzna, zlovoljna, a ni sama 
nije znala zašto. Koliko je voljela Emina, opet se osećala slobodnija kad on nije 
kod kuće, jer ako bi pogledala gdje, on joj je pratio pogled; ako bi što 
progovorila, on bi joj mjerio riječ. 


To veče, kad je legla spavati, počelo je još nešto moriti. Kako to, da njen muž ne 
umije ljubiti; zar drugi umiju bolje ljubiti? Ono istina, to je Mujezin-hanuma u 
šali rekla, ama opet, u svakoj šali ima i pomalo istine. Može biti, da je to samo 
šala, ali može biti i da je istina? Pa tako, misleći samo na to, naslonila se rukom 
na jastuk; ispija pošljedni, najslađi dim iz cigare a drugu joj ruku uzeo Emin, 
miluje je i šapuće joj nešto; pita je, a ona ne čuje... Zamislila se duboko. 
Najedanput se trže kao iza sna, pa, i ne odgovarajući na ono što joj Emin kazuje, 
obgrli ga rukom, pa ga pita: 


— Da mi kažeš nešto pravo, Emine? 

— Hoću, elmas'm! 

— A nećeš mi zlo uzeti riječ? 

— Neću, Nafije. 

— Tako ti alaha! 

— Alaha mi! 

— Jeli — pa ga tu obgrli i drugom rukom, a s jeleka joj, koji se još na jednu kopču 


držao, pršte i ta kopča, te se raširiše njedra, kao ono val kad iz klanca izbije na 
širinu. — Je li, da li vi svi muški jednako ljubite; da li ima koji ljepše ljubi i koji 


lošije? 
— Kako koji zna! — veli suho Emin, a neka ga hladnoća prođe kroz srce. 


— Ati ljubiš najljepše, je li; ti ljubiš najljepše... — pa ga privuče k sebi i snažno 
pritište na grudi. On pade u dušeke, ali joj izvi glavu iz zagrljaja, a kad ona 
potrča da ga ponovo zagrli, on je grubo odgurnu, pa iziđe iz sobe i ode u bahču. 
Tu uze sandaliju,[123] pa sjede izmeđ' leja i napravi cigaru, pa drugu, pa treću, 
pa četvrtu... 


A Nafija se ugrize za jezik i pretrnu. Ona sirota to zborila nevino, kao dijete, a 
gle, on se ljuti. A ne bi mu ni zborila, da se nije u alaha zakleo da joj riječi neće 
primiti za zlo. 


Kad se Emin vratio u odaju, a Nafije zavukla glavu u jastuke, jastuk joj sav 
mokar od suza, a ona spava... Zabacila jednu ruku više glave; prosula kosu po 
dušeku; jelek metla kraj dušeka na sandaliju, a ona kopča, što pršte kad Nafijino 
srce onoliko naraste, eno je nasred odaje na sidžadetu. 


Kad je ulazio Emin u sobu, bio je stisnuo pesnice, s vrata mu prvi pogled pao na 
altipatlak što visi o čiviluku, više njegovog dušeka, i snažno pritište, a kad je 
pogledao u Nafiju, a njega kao opet prođe zlo srce; duboko uzdanu kao ranjena 
zvijer, pa se polako saže do Nafijina dušeka i, pošto malo razmisli, uze kradom 
njenu kosu te je poljubi, ali kradom i tiho, da ona ne osjeti. 


A sjutra se rano, vrlo rano Emin diže. Zlovoljan, pa i Nafije ćuti, ne smije ni 
riječi da mu zbori. Poli mu iz ibrika,[124] te se umi; posluži ga lokumom i 
čašom studene vode, pa zatim kafom i cigarom, koju mu ona sama načini i 
ulijepi. 


A kad je Emin otišao, Nafije se zavuče u svoju odaju, pa taj dan je i cvijeće 
zaboravila zaliti u bahči. Sve do uveče, dok Emin nije došao iz dućana, nije 
izlazila iz odaje. 


A Emin nije jutros ni otišao na magazu, već svrnuo kroz Mahmud-begovu 
mahalu pa otišao tamo na kraj kasabe u Kupt-mahalu, gdje su one niske kućice 
od blata, oko kojih je uvijek sabrano po stotinu golišave djece, opaljene kože a 
svijetlih očiju; iz kojih se kućica čuje neprestano svađa žena i lupa gočeva i 
arlaukanje pasa. U jednoj od tih kućica, onoj kraj potoka, sjedi Čelebija, poznata 
Ciganka, koja je tolikim i tolikim uvračala sreću. 


A mladim bećarima, koje prvi put sevdah obuzme i mladim muževima, koje 
ljubomora jede, najlakše je vračati. Reci im ono što im godi, potvrdi im ono što 
im srce sluti, pa će ti kazati hvala. 


Znala je Čelebija da Emin ima mladu lijepu ženu, a vidjela ta, tužnog i 
sumornog, pa joj to dosta bilo da počne, a Emin će se već iskazati. 


— Tebe mori, efend'm, golemo gajle; srce ti je čas studeno a čas ga seklet 
obuzme. 


— Jeste! — veli Emin-aga. 
— A sve je to zbog žene, efend"m, zbog nje je? 
— Valah i jeste! 


Pred Celebijom čanak vode, po vodi plovi jedan končić, što je Emin od svoga 
čepkena otkinuo, a ona gleda u končić i zamače ruku u vodu, pa šara prstima po 
vazduhu. 


— Golem seklet,[125] efend"m, imaš šujbe... nijesi miran... ne faća te mjesto... 
san ti je odbio. Voliš hanumu, ama ti se njene riječi vide kao lažovne; je li tako, 
efend"m? 


— Evet, sve je tako! 


— E, e, e... — oteže Čelebija. — Budi junak, pisano je tako. Tebe tvoja žena ne voli, 
omađijana je, ne voli te... 


I još je vazda Čelebija nadovezala, jer je znala da joj je kod Emin-age altiluk 
gotov, ali Emin već nije više ni slušao. Njemu je bilo dosta ono nekoliko riječi, 
da mu utvrdi sumnju, pa kad se jedanput to desilo i prekrhalo u duši, ni savjeti 
staroga Hadži-Aguša nijesu više mogli pomoći. 


Sirota Nafije! Vidjela je ona da je Emin grdno ljut, da ga je veliki seklet obuzeo, 
pa je optrčavala oko njega, da ga polije, da mu doda peškir, sandaliju, da mu 
napravi cigaru — ali je Emin od one noći ostao hladan, i samo je pogdjekad 
pogledao, pa i to suho i studeno. 


A jednoga dana, na poziv Eminov, iskupiše se trojica starijih ljudi: Hadži-Etem 


efendija, Jonuz-beg i Ismail-aga, u selamlik Hadži-Agušev. Hadži-Aguš što je 
mogao, znao je da mu je Emin rđavog tabijata, što ga više savjetuje, sve će tvrđi 
biti, pa ga pusti, nek čini sim kako hoće. 


Pošto zvani ispiše kafu, iziđe pred njih Emin, te poče kazivati: Takva i takva i 
takva stvar. Ja svoju ženu neću više, ona me ne voli, već voli nekog drugog... 


— Razmisli se, sinko, još jedanput — poče prvi Hadži-Aguš. 


— Ne mogu, ne mogu više seklet da nosim; izgore mi duša, ne faća me mjesto, 
odbio mi se san. 


— Pa dobro, jesi li se uvjerio što, ili samo šujbe imaš? — prozbori Jonuz-beg. 


— Imam šujbe odavno! — odgovori Emin. — Nijesam se uvjerio koga voli, ali sam 
se uvjerio da mene ne voli. 


— Peki, peki, ama da zovnemo najpre koga od njene strane, pa da vas mirimo — 
poče Emet-efendija. 


— Neću da se mirim, ja hoću talaki-selase. 


— Talaki-selase?! — upita začuđeno i sam Hadži-Aguš, koji nije dotle pomišljao 
da će Emin tako daleko tjerati. 


— Jest, talaki-selase! 


Hadži-Aguš razmisli malo, razmisli, pa onda prevuče rukom preko brade, te 
dodade: 


— Pa, neka ti bude, sinko! 

Etem-efendija, Jonuz-beg i Ismail-aga pogledaše se ispod očiju, pripališe još po 
jedan duvan, koliko da dobiju malo vremena, pa se Etem-efendija opet okrete 
Eminu, te ponovi: 

— Hoćeš talaki-selase? 


— Talaki-selase! — potvrdi Emin odlučno. 


— Znaš li da po šeru[126] muž, kad pusti prosto ženu, može je uzeti natrag kad 


hoće, a kad je pusti na talaki-selase, ne može je uzeti natrag, osim ako bi se ona, 
kao puštena, za koga drugog udala, pa je i onaj pustio na talaki-selase, te je onda 
prvi muž može uzeti, jer je ne uzima kao svoju puštenu ženu, već kao tuđu ženu, 
koja je puštena?[127] 

— Znam to! 


— E, dobro! — nastavlja mirno Etem-efendija. — Ako ti kadgod bude žao, nemoj 
na nas zažaliti. 


— Neću zažaliti! 


— Onda, odgovaraj, Emine! — poče Etem-efendija malo drukčijim glasom. — 
Puštaš li ženu? 


— Puštam je! 

— Puštaš li Ženu? 

— Puštam je! 

— Puštaš li Ženu? 

— Puštam je! 

— E puštena je! — dodade Emin-efendija. — Neka joj je prosto! ,,Zadržavaš li 
svoju ženu, ponašaj se prema njoj časno; otpuštaš li je, otpusti je velikodušno!“, 
veli naše pismo. Emine, tako da činiš kako ti vjera kaže. Ono što je njeno i što si 
joj ti dao, daj joj; nemoj joj nikakve nepravde činiti! Onaj koji tako radi, radi 


sam protiv sebe! 


Sirota Nafije nije ni znala, što su se tamo u selamliku sabrali, pa joj je ipak zeblo 
Srce... 


II 


Vratila se u oca, u Ibrahim-age. Klela se da nije kriva i Ibrahim-aga joj je 
vjerovao, a imao je i hak, što joj je vjerovao. Tješio je, govorio joj je da neće 
ostati tako, da će joj naći sreće, da će je opet udati za koga. A kad to pomenu, a 
Nafije prekide suze, pa mu veli: 


— Ne treba meni sreće, ja samo Emina volim, samo njega i, ako mu se ne vratim, 
umrijeću pod tugom! 


Siromah Ibrahim-aga, čime je mogao poslije ovoga da je tješi? 


A istina je; oterao je od kuće, bacio joj sramotu na obraz, al’ ona ga je ipak 
volela i samo njega. Sad ga je tek više volela otkako je daleko od njega. 


A Emin? Mislio je, biće rahat, skinuo seklet s duše, kad jedanput prekr'a. A 
prevari se, bolan! Sad ga tek nije hvatalo mjesto, pa ni san. Kakav san, kad mu 
slika Nafijina nije dala spiti; vidio ju je na dušeku; vidio ju je u bahči; čuo je 
njen glas iz druge odaje; ljubio je pogdjekad onaj jastuk, na koji je ona glavu 
polagala, a u dolapu našao je i jedne male nal'ne njene, koje valjada slučajno 
zaboravila, pa ih je malo, malo, te vadio i gledao. 


Pa onda bar da su ga ostavili na miru, ali jednako mu te ovaj te onaj priča, kako 
Nafije plače za njim, kako samo njega voli i kako vene, a sad bar ne bi morala 
lagati i pretvarati se, kad ju je oterao! 


Jedanput je zamolio i jednog dosta,[128] te ovaj poslao hanumu svoju u Nafije 
kao na viđenje, a Emin će proći mahalom, pa da dostova hanuma vidi i čuje, šta 
će reći Nafije. Prođe, tako, Emin, a Nafije, kad ga spazi kroz kaveze pretrnu sva, 
pa skoči na kaveze, te gleda, gleda za njim, sve dok nije zamakao za ćoš?. A kad 
se odmače od kaveza, ona zagrli prijateljicu, pa joj veli: 


— Ne mogu, ne mogu bez njega... Ispi me sevdah...! 
— Pa kad te neće? — pita je ova. 


— Neka... ja ga opet volim. Da hoće bar da prođe koji put sokakom, da ga 
vidim... dosta mi je da ga vidim samo...! 


To poslije hanuma pričala svome efendiji, a ovaj Eminu. Pa od toga dana još 
gore. Koliko puta pođe, da iziđe u Kavakli-bahču, ne vodi ga tamo put, ali on 
pođe Nafijinim sokakom. A kad god prođe, kaje se što je prošao i što je tako 


mehak. 


Čuo je poslije, da je Nafije sama izvadila šarkiju, u kojoj pjeva svoj dert i 
zaklinje se, da nikom, nikom neće ljubav pokloniti. 


Hadži-Agušu nije smio ništa govoriti, uvijek se pravio kao da neće ni da čuje za 
Nafije, ali je svoju novu muku povjerio tezi Hatidže-hanumi. Teza mu veli: 


— Da vidimo i ovo, Emine. Ja ću naći jednu staru ženu, pa da joj pošljem aber 
kao od strane Sulejman-bega da je voli, da hoće umrijeti za njom, i moli je da ga 
pusti jedno veče u bahču. Sulejman-beg je dilber, na oko je, adžamija je, 
sevdahlija je... Kad se okupe hanume, samo o njemu govore i svaka ga želi; 
prevariće se belki i Nafije, pa ćemo vidjeti, je li joj krivo srce ili nije! 


Dobro je smislila teza, pa je zatim i našla ženu, jednu staricu, koja je taman taj 
posao i znala kako valja. I otišla stara u Nafije, a ponijela pod pazuhom bohču 
punu čevrića,[129] tulbenta i učkura, kao da prodaje. 


— Nafije, kz'n — veli joj stara — mlada si, lijepa si, grehota što si bez muža. 
A Nafija ćuti, pa prevrće čevriće, te ovaj zagleda, a onaj mjeri. 


— Toliko vrijeme bez muža, a oko ti sama vatra, kz'n; budala si ako misliš da je 
samo jedan muž na svijetu. A da, najljepši dilber u kasabi umrije za tobom; 
razbolje se što iska da ašikuje s tobom. Znaš ga, Sulejman-bega? 


Nafije podiže oči, te pogleda strogo u babu, pa joj veli: — Samo je jedan čovjek, 
nane, kojega mi duša hoće, za drugog nemoj mi zboriti. 


— Emin, je li? — dodade stara. — A on bolan ašikuje kroz mahalu; onomad ga 
vidjeli ljudi, kad je iskočio s plota Emrula-aginog. 


Nafije preblijeđe, pa se ugrize za usne i poče joj drhtati glas, kao kod djeteta kad 
hoće da se zaplače. 


— On mene ne voli... znam — reče tužno. 


— Cujem, hoće i da se ženi — dodaje stara brzo, a Nafije ispusti čevriće iz ruku, 
pa zadrhta i naiđoše joj dvije krupne suze na oči, te kroz plač progovori: 


— Neka mu je prosto! Neka mu alah da da ga druga žena voli toliko koliko sam 
ga voljela, pa će biti srećan! — ali poslije ovih riječi, nije umjela više da 
razgovara, i nije razumjela više šta joj stara govori. 


A stara je saznala, što joj je trebalo, te ode odatle u Eminove teze, i nakaziva joj 
sve po redu, što je čula. 


A Emin, kada je i to čuo, još gore mu, i poče već skoro svaki dan prolaziti 
Nafijinom mahalom. Danju prođe, a uveče se ljuti sam na sebe, što je tako slab, 
te se sad dvije muke dohvatile u njegovu srcu da dijele megdan. Ni onaj Emin, ni 
dajbože! Isušio se, islabio, bjega od svijeta, i ne muhabetiše. 


A jedanput baš se ubi, koliko se ljutio na sebe. Prolazi on Nafijinim sokakom, 
kad da dođe na dvadeset aršina do njene kuće, a na pendžeru se rastavi malo 
kavez, i pade s prozora struk karanfila na kaldrmu. Kad on dođe blizu, osvrnu se, 
da ko ne ide sokakom, pa se saže i dohvati onaj struk, pa ga metnu na srce, na 
usta i na čelo, a onda izvadi iz pojasa čevre, te zavi cvijet u čevre, i opet turi u 
pojas. A ozgo, kroz kaveze, gledala su to dva svijetla oka, gledala su i 
zadovoljstvom su sjala. 


Kad je došao kući, da pukne od muke, baci onaj struk karanfila čak preko plota, 
a poslije malo... mal’ se opet nije peo preko plota da ga dohvati. 


Eto tako su dvije muke tjerale mejdan po njegovu srcu. Pa kojoj muci da odoli? 


A jednoga je dana morao da prekrha, tako se više nije moglo, a prekrho je tamo 
gdje je bilo najtanje. No sad je nastala jedna još ljuća muka i golem belaj.[130] 


On je otjerao ženu na talaki-selase (bar da je otjerao bez toga), te da bi je uzeo 
natrag, treba ona da se vjenča za nekog drugog, pa makar samo jednu noć da 
provede s tim, a sjutradan da je taj pusti na talaki-selase, pa tek da je može Emin 
uzeti. 


Oh, oh, oh, što je učinio, što je učinio! 
Da on sam da Nafiju da s drugim provede, pa makar i jednu noć, on koji je 
Nafiju i od sunca krio. Eto, eto šta je sam od sebe učinio, i kad bi bar moglo da 


ne bude toga. Ali, ako je hoće, mora biti. 


Razmišljao je na ovog ili onog, pa se ustavio na svoga dosta Ragiba terziju. 


Ragib istina nije star, ali je dobar čovjek, mudar i rz'lija, a veliki dost Eminov. 
No, da sam ide u Ragiba, sramota je, a da se ispovedi Hadži-Agušu, opet 
sramota mu dohodi, te kako će i šta će. Najzad mora te mora reći ocu, pa bilo 
dan prije ili poslije. A kad mu je kazao, jedne večeri, mislio je, Hadži-Aguš će se 
začuditi takoj odluci, ali on se ne začudi, nego sleže ramenima i mirno dodade: 
— Znao sam ja to, Emine! 

Diže se zatim jednog dana Hadži-Aguš u Eminova dosta Ragiba na magazu. 
Sjede na ćepenak, a Ragib-aga u ćoš', prekrstio noge i kiti srmom jedan jelek. 
Hadži-Aguš čas puši, čas broji brojanice, pa kao i zine da progovori, te opet 
zaćuti. Vidi Ragib-aga neka muka jest u hadžije. 

— Imaš nešto da mi kažeš, Adžo-efendi? — poče Ragib-aga. 


— Baš ti hvala što otpoče — brzo hadžija na to — a da ti ne otkinu, ja bih ćutao još 
jedan sahat. 


— Pa kazuj! — dodade Ragib-aga, te ostavlja posao u stranu, a vadi kesu, te savija 
cigaru, i oslanja se laktovima na koljena, te se tako naginje bliže Hadžiji. 


— A znaćeš što je i da ti ne kazujem. Adžamijska rabota, staračka briga. Onaj moj 
adžamija, a tvoj dost... tako, pusti ženu ni za šta, baš ni za šta... 


— Ni za šta valah, Hadžija. Evo svi koliko nas je, znamo, da je to čestita žena, 
ama luda pamet... Govorio sam mu tada i, alaha mi, još mi osta? hatr što me ne 
posluša, a brojim mu se najbolji dost. 


— Kazivao sam mu i ja... Pa eto, sad hoće da je uzme, ne može bez nje... 
— Neka je uzme, valah, nije je trebao ni ostavljati. 

— Pa kako će? 

— Pa, tako kako je i pustio, kolaj.[131] 


— Nije kolaj — oteže Hadži-Aguš — pustio je na talaki-selase, pa mu sad valja naći 
dosta, ama salam čovjeka, koji bi mu dao besu. 


— Evet, 'Adžo-efend'm, drugo čare nema! 


— Nema — dodade Hadžija — nego... on je kao mislio na tebe, Ragib-aga, ti da je 
uzmeš, da se jedan dan vjenčaš njome, pa sjutradan, da je pustiš na talaki-selase, 
te da je on može uzeti. 


— Na mene? — učini Ragib-aga. — Ne bijaše li pobolje da je uzeo kog starog 
čovjeka? 


— I tako biva — nastavlja Hadžija. — Ama dobar dost je pouzdan, te će održati 
riječ koliko i star čovjek kome žena ne treba. 


— Imaš hak, Hadžo-efendi. Kad je on smislio, neka je na meni! 
Eto tako udesi taj posao Hadži-Aguš, te i Eminu bijaše pravo, iako ga je mučilo 


to što će Nafije biti tuđa žena, pa makar taj bio i tako velik dost kao što mu je bio 
Ragib-aga. 


III 


Svršila se svadba i Ragib-aga je uveo nevestu u harem. 


Noć je pomračila nebo, i ugasila kandila; mjesec je nisko sjao, a meki jesenji 
vjetar raznosio je dah s onih starih lipa iz čaira Jusuf-Fetaovog, tamo iza 
vodenice, koje noću tako lijepo ispuštaju svoj miris, te cijelim se gradom širi, 
kao da ga alahova ruka kadi izmirnom.[132] 


A u niskoj haremskoj sobici Ragib-aginoj, pobacane po sidžadetu šarene dimije, 
srmeno jeleče i svileno feredže, a tri dušeka naslagana jedno na drugo, da Nafiji 
bude mekše. 


I ona nasloni glavu na jastuk, a kosa joj se prosula po jastuku, a oči zaklopila, te 
joj duge trepavice bacile sjenke na bijele obraze. 


Valjada sanja, sanja Emina! 


A Ragib-aga klekao kraj dušeka i gleda je, gleda je dugo; cigaru je već davno 
nedopušenu zaboravio na sandaliji, a grudi mu se visoko dižu, i oči mu se sjakte 


kao dva žiška. A muž je, makar samo i ove jedne noći, opet muž je. Pa je hvata 
za ruku, i miluje je, ljubi je; ljubi joj prste na ruci, ljubi joj dlan i sudlanicu; ljubi 
joj meki prevoj kod lakta, i ljubi joj ramena pa šapće: 


— Aman, aman! Da sam znao... Da sam znao da si toliko lijepa, Nafije, ne bih 
pristao da se ženim tobom za ovu jednu noć! 


Pa onda joj uzima kosu, i ljubi je, i obvija je sebi oko ruke, oko vrata i opet je 
ljubi, i opet joj šapće: 


— Aman, Nafije, da sam znao da si tako lijepa, ne bih nikad kabulio da se ženim 
samo Za ovu noć! 


Pa je onda grli, grli je muški; ljubi joj oči, čelo, obraze, usta, vrat; ljubi, ljubi, 
ljubi, a poljupci mu vreli kao usijano gvožđe, i svaki mu se poljubac upije na 
obraz, na usta, kao pijavica, te se ne može lako otkinuti. 


A Nafije? Koliko god je u početku htjela, da ostane ravnodušna prema ovoj noći, 
u kojoj mora biti tuđa žena samo dvanaest sati; koliko god je sanjala samo o 
svome što skorijem sastanku s Eminom; koliko god je morala trpeljivo snositi 
ljubav svoga privremenog, jednonoćnog muža... ipak se razbudi, otvori oči, u 
kojima je drhtala neka nova, dosad njoj nepoznata vatra; raširi ruke i njima 
snažno obgrli snažan stas Ragib-agin i očajno uzviknu: 


— Oh, dakle, istina je, istina je...! 
I potok suza poleće joj niz obraze. 


Međutim, Ragib-aga i ne doču njene riječi, on samo viđe suze na očima; on ih 
svojim vrelim kao žar usnicama isuši, a svojim snažnim rukama obgrli Nafijin 
meki struk; pritište glavu svoju na njene grudi, i osta dugo tako snivajući toga 
časa o Edenskim orošenim vrtovima,[133] gdje teku izvori meda i mlijeka, gdje 
pravedni neće osetiti ni vrućinu, ni ledenu stud; gdje će iz izvora Selsebila piti 
đumbir iz srebrnih pehara, pod sjenkom palmi i narova, a opkoljeni lijepim 
mladim djevicama s velikim crnim očima; djevicama koje nalikuju na zimvil i na 
merdžane; djevicama okruglih njedara, djevicama koje nikad čovjek nije takao. 
A kad se Nafija malo razabra, ponovo joj udariše suze na oči i očajno uzviknu: 


— Ah, dakle, istina je, istina je...! 


Ragib-aga joj poljupcima presiječe riječ na usnama, a tiho, šapućući joj na uvo, 
pripita: 


— Šta je, elmas'm, šta je istina? 

— Istina je da ima ljudi koji ljepše ljube i koji lošije ljube... 

— Tebe, elmas’m, samo ovako može čovjek ljubiti, a ne drugačije — i tu je Ragib- 
aga ponovo pritište na grudi toliko snažno da joj dah u grudima presiječe. — 
Samo ovako... samo ovako... — šaputaše dalje Ragib. 


A Nafiji sad tek udariše suze na oči. 


— Što sam saznala, što sam saznala? — i poče kršiti prste. A Ragib joj miluje kosu 
i pita je: 


— Pa kako ću, elmas'm, da te dam sjutra? Rana će mi ostati na srcu. 


A Nafije plače i premišlja nešto; grudi joj se visoko dižu; oči joj sjakte toplotom 
sunca, pa ujedanput pade Ragibu na grudi, i propišta: 


— Ne daj me...! 


Pa je od ovih riječi obuze neki strah i zagnjuri glavu Ragibu na grudi i poče 
drhtati, kao da ju je grom udario. 


Valjada u tom času pojavilo joj se lice Eminovo, ono blijedo i suho, što se nje 
radi osušilo i ispilo; one tamne Eminove oči, što su se skoro ugasile, čeznući za 
njom. 


A Ragib i sam jedan čas promisli; sramota je da prekrha riječ koju je dao i da 
izgubi dosta; grehota je da prekrha ljubav koju je u srcu osjećao i da izgubi 
sreću. 


Ali on to promisli samo jedan čas, samo jedan dekik; da nije bilo Nafije kraj 
njega, možda bi drukčije smislio, ali ovako... pritište je na grudi, pa diže ruku 
uvis, kao da se kune, te veli. 


— Tako mi alaha, i da hoću, ne mogu te dati! Kamo sreće, da nijesam pristao da 
se ženim tobom samo za ovu noć, ali... kad je već bilo... ne mogu te dati! Znam i 


sramota je i grehota prekrhati besu, ali... ne mogu te dati...! 

Pa i ne dade je. Grizla ga je savjest; klonio se da se ne sretne s Eminom, jer ga je 
sramota bilo; znao je i za prijetnje Eminove, ali — on je imao pravo da zadrži 
ženu s kojom se vjenčao. 


A jednoga dana, o Bajramu, kad'no grokte’ puške sa svih strana, puče i jedna iz 
Hadži-Aguševog dućana i pogodi Ragib-agu više pojasa, baš ispod lijeve sise. 


Odniješe ga kući, da ga vida[134] Nafije, a ona ga i ne zapita čija je to puška. 
Dođoše i mejmuri iz konaka, da učine institak, i da zapitaju na samrti Ragiba na 
koga mu plače srce, ali Ragib ne reče čija ga puška ubi. Samo kad dođe sahat, on 
zovnu Nafiju, da je još jednom poljubi i onda joj reče: 


— Dužan sam mu bio... Neka mu je prosto! 


Lale 


Kako je bilo i šta je bilo naprijed, neću vam kazivat. Neću ni ja da griješim dušu! 


Jedni vele ovako a drugi onako, i koj" će tu znat kako je baš pravo bilo. A teško 
ti je i nać? istinu, kad se to ne dešava svaki dan, te da mo'š reći: ovako bješe ovi 
put, a onako oni put, te ovo sad ovako i ovako će bit. 


Gdje si ti čuo dosad da je *rišćanska cura odbjegla za Arnautinom, manj’ ako je 
zorom ugrabio. Bar kod nas se to prvi put desi kad ono Cveta Tripkova odbježe 
u harem Ragib-agi. Jedni vele: pretio joj zaklaće joj braću, krov će joj upaliti, 
kuću raseliti, te ona — vele — nek bude što bude s njom, a bar svoje da spase, pa 
otišla mu; drugi vele jok, nego ga milovala i baš ga onako od duše milovala pa 
sve zaboravila, i r'Z i din, te mu otišla na ruke. 


A to jutro, kad Cveta odbeže, Ćose-Husein u Uzun-Usinoj kafi, kad dosrka 
četvrti fildžan, ovakvu riječ reče: 


— Znao sam ja e će tu biti neki maskarluk. More, čija magaza zapustila — Ragib- 
agina; ko se žali na ćesatluk — Ragib-aga. Što ima tuđar u čaršiji, svako podavio 
noge pa tu, na ćepenku od sabaha do akšama, Ragib-agin ćepenak pust, a Ragib- 
aga ispružio noge te gdje je da je, u varoš mahali je. Znao sam ja e će tu neki 
maskarluk da bude! I istina bi maskarluk! 


Što ima starije od mladosti? Ona ne pita, već čini što hoće; starija je ona i od 
pameti i od r'za, pa eto vidiš i od dina! 


Te prođe laf od jednog kraja kasabe do drugog, pa iziđe iz kasabe te u nahiju, a 
iz nahije ode dalje. Ni dlan o dlan nisi udario, a pet nahija znalo već za taj 
maskarluk, gdje *rišćanka odbegla u Arnautina. 


A lako je lafu sad potrčati za dan i noć, kad i laf, ka? i čovjek, putuje 
telovima[135] i mašinama, a ne nose ga više kiridžije kao što negda bješe. 


Te i u svih pet nahija jedni vele ovako a drugi onako. Jedni vele beše zor, Cveta 


morade, a drugi vele: jok, nego htjede; učini jalnš’lk, izvara se. 


Pa izvadi se i pjesma: 


Ragib-aga sjedi 
Na sandaliju 
A Cveta mu služi 


Ljutu rakiju. 


Pa i ta pjesma potječe s jednog kraja kasabe te na drugi, te s kraja na kraj nahije, 
pa ode u svih pet nahija. 


A ako pitaš i ko prvi pronese laf kroz čaršiju, a za lafom ko pronese pjesmu — 
niko drugi do Cose-Husein u Uzun-Usinoj kafi. Drugo jutro pošto odbeže Cveta, 
kad Cose-Husein posrka peti fildžan kafe, reče tu riječ i pjesmu, pa još dodade: 


— Ine zovu je više Cveto, nego Lale! 

Istina je, nazvali je Lale; obojili joj nokte k'hom; sasjekli joj kosu te pustili 
zolufe, onako albasanske zolufe; odveli je u harem te nalijepili boju; sakrojili 
dimije i sve udesila Ragibova majka, da se zaboravi Cveta, a da Lale što ljepša 
stane. 


A stala istina lijepa, te u Stambolu je nema takve. Samo što joj oko zamutilo, a 
duša joj se stegla, te nešto boluje a ne kazuje. 


— Što je, Lale? — pita je Ragib-aga, a pita je lijepim glasom i milosno. 


— Teško mi je, žao mi je majke i braće... 

— Pa neka ti dođe majka, neka ti dođu braća, dobro su došli! 
— Oni neće doći. 

— Neka dođu...! 

— Za njih je Cveta umrla... 


— Sve će proći, Lale, sve će proći! — tješi je Ragib-aga. — Sta još vakat nije 
izliječio. Izmirićemo se, pa će doći i ići ćemo im. 


Drugi put je opet zateče, pune joj oči suza. 
— Što je, Lale? — opet je pita lijepim glasom i milosno. 


— A sjutra je, bolan, Đurđevdan, sjutra će majka u crkvu pa onda doma, pa će 
doći roditelji i prijatelji, pa će... — a ono dalje suza nastavi. 


— Pa, Lale, ko ti krati. Ja ti ne tražim da mijenjaš veru; ti se, eto, krstiš kad hoćeš, 
moliš se alahu po tvome adetu. Čuvaj vjeru ka' i ja moju. Ja ti ištem srce, a dušu 
ti ne ištem. Neka duše vjeruju svaka svoju vjeru, a srca... srca neka nam jednu 
vjeru vjeruju. 


— Ti si dobar, Ragibe — kroz suze veli Lale i dohvati mu se ruke te je prinosi 
ustima i čelu — ali, eto, tu me boli, tu pod srcem; da mi je da odem do crkve, da 
pomirišem onaj tamnjan; da cjelivam onu ikonu... sjutra je slava naša, sjutra će 
se rezati kolač u nas, sjutra je... 


Ragib-aga sav uzdrhta i lice mu se izmeni; oseti kako mu nešto pade na dušu, pa 
je pritište i razdrobi, i zemlja se pod njim ugibe, a glas mu se u grlu zasuši, te 
umoran klonu na minder i pritište čelo na jastuk pa se tu pritaji. 

Lale se čisto preplaši. 

— Što ti je, Ragibe? 


— Ništa... ništa... — šapće on — proći će, proći će. 


Pa osta još dugo tako oborene glave te drhće i uzdiše, samo što mu suze ne 


poteku. Zatim diže polako glavu i ustade te pođe vratima, i uz put još dodade: 


— Proći će... sjutra će proći...! 

A kad sjutra osvanuo lijep, prelijep dan, te ti se čini kao da se alah kroz taj dan 
milosno nasmiješio na svoj insan. Zamirisao bagrem otud i odovud, te misliš 
neka ruka havom pronijela levantu i izmirnu. Što je đumbir i što šerbet, onu havu 
u lijepom danu da piješ, pa da se bolan liječiš. Nije hava, nego misliš mlijeko je! 


Cvijet izdigao krunu a probudila se ptica, bubice se razgrijale te se unose havom, 
i vodice promiljele te razgovaraju; misliš onaj potočak iz donje mahale šapće 
ovome iz gornje: „Čist sam kao dijete, bistar kao suza, veseo kao ptica, ako si i ti 
takav, ajde da se sretnemo pod gradom, te da zajedno tečemo!“ 


Ih, da je svakad takijeh dana, čovjek bi drukčiji bio, jer kad je tako lijep dan a ti 
se sjećaš alaha i njegove milosti, pa na zlo i ne misliš. 


A danas još 'rišćanski praznik, te tamo izdaleka, iz gornje mahale, tiho udara 
mala kambana, saziva one koji Pejgambera[136] vjeruju da mu se pomole. 


A kako bi Lale i prežalila današnji dan, danas kad joj je slava? 


Ali Ragib-aga se jutros rano probudio, obukao je stajaće ruho; mater je i sestru 
poslao negdje još sinoć, a ostao sam s Lalom. Poljupcem je probudio, a kad se 
izmila i udesila, uzeo je za ruku pa, ne govoreći joj ništa, odveo je u onu malu 
sobicu iza amamdžika, u sarahčanu. 


Tamo su veliki sanduci, sve pod ključem i katancem. On otvori jedan veliki 
sanduk te vadi polako šehove iz njega i slaže ih na drugi, a sve ćuti, ni reči ne 
zbori. Pa kad podiže i posljednje što je bilo, diže s dna sanduka jednu ikonu. 


— U tebe ikona, Ragibe — pita Lale, a obrvice joj se podigle visoko, usta sabrala a 
šake sastavile. 


Ragibu zaigra žilica na slijepom oku; sabra mu se suza u oku a zadrhta mu donja 
usna. 


— Pred tom se ikonom... molio bogu moj djed i svi, svi pre njega... svi... 
Lale zadrhta dušom, a ne umede jezikom već očima ga pita, a Ragib nastavi: 
— Tako... bilo je... sad se više ne povrati! 

— Pa Sveti Đorđija? — pita preplašeno Lale i krsti se i cjeliva ikonu. 


— Sveti Đorđija, Lale, to je bila slava mojoj kući; moj otac, rahmet ejls'n — vadio 
je tu ikonu svaki put o Svetom Đorđiju iz sanduka i ja tako činim i dan-danas... 


Lale drhtaše kao prut pred ikonom, a suze joj potokom liju, a kad Ragib uze da 
joj suši usnom suze, ona ga nježno otisnu i kroz suze mu reče: 


— I moja je slava... Sveti Đorđija je i moja slava... 


— Jest i tvoja! — veli bolno Ragib-aga, a lice mu se menja i umoran klonu na 
sanduk i obori glavu na ruke, pa dršće i uzdiše, samo što mu suze ne poteku. 


Dugo i dugo tako seđaše, a tada se diže, ama muški pogleda u Lale pa, malo 
drhtavim ali jasnim glasom, veli joj: 


— Cveto... mi nismo jedno za drugo... imamo jednu slavu... ne smemo griješiti 
dušu... nego... pobogu sestra da si mi odsada... ajde... ajde, spremi se, da te 
vodim majci i braći... 

Opet prođe laf s jednog kraja kasabe na drugi, pa izađe iz kasabe te u nahiju, a iz 
nahije ode dalje, a odatle u pet drugih nahija. 


Opet jedni vele ovako a drugi onako, a mi znamo kako je bilo, te nam nije ni 
stalo do sokak lakrdije. 


A na sve lakrdije ozgo, Ćose-Husein, kad dosrka šesti fildžan kafe u Uzun-Use, 
okrete se te (bilo je devet šajita)[137] reče: 


— Ja mišljah, Ragib-agi dosta bješe jedan maskarluk, a on gle, pa dva učini! 

[43] Vaj bana — teško meni, jao meni; r'suzl'k — nevaljalstvo, beščašće. (Prim. 


[116] Han — gostionica; joldžija — p paaka čevre — marama; bakšiš — napojnica; 


